CELEX: 32017R1986
Language: fi
Date: 2017-10-31 00:00:00
Title: Komission asetus (EU) 2017/1986, annettu 31 päivänä lokakuuta 2017, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta (ETA:n kannalta merkityksellinen teksti. )

9.11.2017   
               
               
                  FI
               
               
                  Euroopan unionin virallinen lehti
               
               
                  L 291/1
               
            KOMISSION ASETUS (EU) 2017/1986,
      annettu 31 päivänä lokakuuta 2017,
      tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta
      (ETA:n kannalta merkityksellinen teksti)
      EUROOPAN KOMISSIO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
      sekä katsoo seuraavaa:
      
                  (1)
               
               
                  Komission asetuksella (EY) N:o 1126/2008 (2) hyväksyttiin tiettyjä kansainvälisiä standardeja ja tulkintoja, jotka olivat voimassa 15 päivänä lokakuuta 2008.
               
            
                  (2)
               
               
                  IASB (International Accounting Standards Board) julkaisi 13 päivänä tammikuuta 2016 kansainvälisen tilinpäätösstandardin IFRS 16 Vuokrasopimukset. Kyseisen standardin tarkoituksena on parantaa vuokrasopimuksia koskevaa taloudellista raportointia.
               
            
                  (3)
               
               
                  IFRS 16:n hyväksymisestä seuraa, että seuraavia standardeja tai standardien tulkintoja on muutettava: kansainväliset tilinpäätösstandardit IFRS 1, IFRS 3, IFRS 4, IFRS 7, IFRS 9, IFRS 13, IFRS 15, IAS 1, IAS 2, IAS 7, IAS 12, IAS 16, IAS 21, IAS 23, IAS 32, IAS 37, IAS 38, IAS 39, IAS 40, IAS 41, kansainvälisen tilinpäätöskysymysten tulkintakomitean tulkinnat IFRIC 1 ja IFRIC 12 sekä pysyvän tulkintakomitean tulkinnat SIC-29 ja SIC-32.
               
            
                  (4)
               
               
                  Euroopan tilinpäätösraportoinnin neuvoa-antavan ryhmän (European Financial Reporting Advisory Group, EFRAG) kuulemisessa vahvistettiin, että IFRS 16 täyttää asetuksen (EY) N:o 1606/2002 3 artiklan 2 kohdassa säädetyt hyväksymisperusteet.
               
            
                  (5)
               
               
                  Sen vuoksi asetusta (EY) N:o 1126/2008 olisi muutettava.
               
            
                  (6)
               
               
                  Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
               
            ON HYVÄKSYNYT TÄMÄN ASETUKSEN:
      1 artikla
      Muutetaan asetuksen (EY) N:o 1126/2008 liite seuraavasti:
      
                  a)
               
               
                  lisätään kansainvälinen tilinpäätösstandardi IFRS 16 Vuokrasopimukset tämän asetuksen liitteen mukaisesti;
               
            
                  b)
               
               
                  muutetaan standardit ja standardien tulkinnat IAS 1, IAS 2, IAS 7, IAS 12, IAS 16, IAS 21, IAS 23, IAS 32, IAS 37, IAS 38, IAS 39, IAS 40, IAS 41, IFRS 1, IFRS 3, IFRS 4, IFRS 7, IFRS 9, IFRS 13, IFRS 15, IFRIC 1, IFRIC 12, SIC-29 ja SIC-32 tämän asetuksen liitteen mukaisesti.
               
            2 artikla
      Yritysten on sovellettava 1 artiklassa tarkoitettuja muutoksia viimeistään sen ensimmäisen tilikauden alusta, joka alkaa 1 päivänä tammikuuta 2019 tai sen jälkeen.
      3 artikla
      Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
      
         Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
         Tehty Brysselissä 31 päivänä lokakuuta 2017.
         
            
               Komission puolesta
            
            
               Puheenjohtaja
            
            Jean-Claude JUNCKER
         
      
      
         (1)  EYVL L 243, 11.9.2002, s. 1.
      
         (2)  Komission asetus (EY) N:o 1126/2008, annettu 3 päivänä marraskuuta 2008, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti (EUVL L 320, 29.11.2008, s. 1).
      
         LIITE
         
            Kansainvälinen tilinpäätösstandardi IFRS 16
         
         
            
               Vuokrasopimukset
            
         
         
            Kansainvälinen tilinpäätösstandardi IFRS 16 Vuokrasopimukset
            
         
         TAVOITE
         
                  
                     
                        1
                     
                  
                  
                     Tässä standardissa esitetään vuokrasopimusten kirjaamista, arvostamista ja esittämistapaa sekä niistä tilinpäätöksessä esitettäviä tietoja koskevat periaatteet. Tavoitteena on varmistaa, että vuokralle ottajat ja vuokralle antajat esittävät merkityksellistä informaatiota tavalla, joka kuvastaa kyseisiä liiketoimia todenmukaisesti. Tämä informaatio antaa tilinpäätöksen käyttäjille perustan sen arvioimista varten, millainen vaikutus vuokrasopimuksilla on yhteisön taloudelliseen asemaan, taloudelliseen tulokseen ja rahavirtoihin.
                  
               
                  
                     2
                  
                  
                     Yhteisön on otettava tätä standardia soveltaessaan huomioon sopimusten ehdot sekä kaikki merkitykselliset tosiseikat ja olosuhteet. Yhteisön on sovellettava tätä standardia johdonmukaisesti ominaispiirteiltään samankaltaisiin sopimuksiin ja samankaltaisissa olosuhteissa.
                  
               SOVELTAMISALA
         
                  
                     3
                  
                  
                     Yhteisön on sovellettava tätä standardia kaikkiin vuokrasopimuksiin, mukaan lukien käyttöoikeusomaisuuseriä koskevat vuokrasopimukset edelleenvuokrauksessa, lukuun ottamatta:
                     
                                 a)
                              
                              
                                 vuokrasopimuksia, jotka koskevat mineraalien, öljyn, maakaasun ja muiden vastaavanlaisten uusiutumattomien varantojen etsintää tai käyttöä;
                              
                           
                                 b)
                              
                              
                                 vuokralle ottajien hallussa olevia IAS 41:n Maatalous soveltamisalaan kuuluvia biologisia hyödykkeitä koskevia vuokrasopimuksia;
                              
                           
                                 c)
                              
                              
                                 IFRIC 12:n Palvelutoimilupajärjestelyt soveltamisalaan kuuluvia palvelutoimilupajärjestelyjä;
                              
                           
                                 d)
                              
                              
                                 IFRS 15:n Myyntituotot asiakassopimuksista soveltamisalaan kuuluvia vuokralle antajan myöntämiä henkistä omaisuutta koskevia lisenssejä; ja
                              
                           
                                 e)
                              
                              
                                 oikeuksia, joita vuokralle ottajalla on IAS 38:n Aineettomat hyödykkeet soveltamisalaan kuuluvien, esimerkiksi elokuvia, videotallenteita, näytelmiä, käsikirjoituksia, patentteja ja tekijänoikeuksia koskevien lisenssisopimusten perusteella.
                              
                           
               
                  
                     4
                  
                  
                     Vuokralle ottaja saa soveltaa tätä standardia muita kuin kappaleessa 3(e) kuvattuja aineettomia hyödykkeitä koskeviin vuokrasopimuksiin, mutta tätä ei vaadita.
                  
               KIRJAAMISTA KOSKEVAT HELPOTUKSET (KAPPALEET B3–B8)
         
                  
                     5
                  
                  
                     Vuokralle ottaja saa olla soveltamatta kappaleiden 22–49 vaatimuksia:
                     
                                 a)
                              
                              
                                 
                                    lyhytaikaisiin vuokrasopimuksiin; ja
                              
                           
                                 b)
                              
                              
                                 vuokrasopimuksiin, joissa kohdeomaisuuserä on arvoltaan vähäinen (kuvataan kappaleissa B3–B8).
                              
                           
               
                  
                     6
                  
                  
                     Jos vuokralle ottaja päättää olla soveltamatta kappaleiden 22–49 vaatimuksia joko lyhytaikaisiin vuokrasopimuksiin tai vuokrasopimuksiin, joissa kohdeomaisuuserä on arvoltaan vähäinen, vuokralle ottajan on kirjattava kyseisiin vuokrasopimuksiin liittyvät vuokrat kuluiksi joko tasaerinä vuokra-ajalle tai jollakin muulla systemaattisella perusteella. Vuokralle ottajan on sovellettava muuta systemaattista perustetta, jos kyseinen peruste kuvaa paremmin vuokralle ottajan saaman hyödyn jakautumista.
                  
               
                  
                     7
                  
                  
                     Jos vuokralle ottaja käsittelee lyhytaikaisia vuokrasopimuksia kirjanpidossa kappaleen 6 mukaisesti, sen on pidettävä kyseistä vuokrasopimusta tätä standardia sovellettaessa uutena vuokrasopimuksena, jos:
                     
                                 a)
                              
                              
                                 tapahtuu vuokrasopimuksen muutos; tai
                              
                           
                                 b)
                              
                              
                                 vuokra-aika muuttuu millään tavoin (esimerkiksi vuokralle ottaja käyttää option, jota se ei aiemmin sisällyttänyt määrittämäänsä vuokra-aikaan).
                              
                           
               
                  
                     8
                  
                  
                     Lyhytaikaisia vuokrasopimuksia koskeva valinta on tehtävä koskien kutakin kohdeomaisuuserien luokkaa, johon käyttöoikeus liittyy. Kohdeomaisuuserien luokka on samanluonteisten, yhteisön toiminnassa samankaltaisessa käytössä olevien kohdeomaisuuserien muodostama ryhmä. Sopimuksia, joissa kohdeomaisuuserä on arvoltaan vähäinen, koskeva valinta voidaan tehdä vuokrasopimuskohtaisesti.
                  
               VUOKRASOPIMUKSEN YKSILÖIMINEN (KAPPALEET B9–B33)
         
                  
                     
                        9
                     
                  
                  
                     Yhteisön on arvioitava sopimuksen syntymisajankohtana, onko sopimus vuokrasopimus tai sisältyykö siihen vuokrasopimus. Sopimus on vuokrasopimus tai siihen sisältyy vuokrasopimus, jos sopimus antaa oikeuden yksilöidyn omaisuuserän käyttöä koskevaan määräysvaltaan tietyksi ajanjaksoksi vastiketta vastaan. Kappaleissa B9–B31 on ohjeistusta sen arvioimisesta, onko sopimus vuokrasopimus tai sisältyykö siihen vuokrasopimus.
                  
               
                  
                     10
                  
                  
                     Ajanjakso voidaan kuvata yksilöidyn omaisuuserän käytön määränä (esimerkiksi niiden tuotantoyksikköjen määränä, joiden tuottamiseen laitetta käytetään).
                  
               
                  
                     11
                  
                  
                     Yhteisön on arvioitava uudelleen, onko sopimus vuokrasopimus tai sisältyykö siihen vuokrasopimus, vain jos sopimuksen ehtoja muutetaan.
                  
               
            Sopimuksen komponenttien erottaminen
         
         
                  
                     12
                  
                  
                     Jos sopimus on vuokrasopimus tai siihen sisältyy vuokrasopimus, yhteisön on käsiteltävä kutakin sopimukseen sisältyvää vuokrasopimuskomponenttia erillään sopimuksen muista kuin vuokrasopimuskomponenteista, paitsi jos yhteisö soveltaa kappaleen 15 mukaista käytännön apukeinoa. Kappaleissa B32–B33 on ohjeistusta sopimuksen komponenttien erottamisesta.
                  
               
            
               Vuokralle ottaja
            
         
         
                  
                     13
                  
                  
                     Jos sopimus sisältää vuokrasopimuskomponentin ja sen lisäksi yhden tai useamman vuokrasopimuskomponentin tai muun kuin vuokrasopimuskomponentin, vuokralle ottajan on kohdistettava sopimuksen mukainen vastike kullekin vuokrasopimuskomponentille kyseisen vuokrasopimuskomponentin suhteellisen erillishinnan ja muiden kuin vuokrasopimuskomponenttien yhteenlasketun erillishinnan perusteella.
                  
               
                  
                     14
                  
                  
                     Vuokrasopimuskomponenttien ja muiden kuin vuokrasopimuskomponenttien suhteelliset erillishinnat on määritettävä perustuen hintaan, jonka vuokralle antaja tai vastaava toimittajaosapuoli veloittaisi yhteisöltä kyseisestä tai vastaavanlaisesta komponentista erikseen. Jos havainnoitavissa oleva erillishinta ei ole helposti saatavissa, vuokralle ottajan on arvioitava erillishinta käyttämällä mahdollisimman paljon havainnoitavissa olevaa informaatiota.
                  
               
                  
                     15
                  
                  
                     Vuokralle ottaja voi käytännön apukeinona tehdä kohdeomaisuuseräluokittain valinnan, jonka mukaan muita kuin vuokrasopimuskomponentteja ei eroteta vuokrasopimuskomponenteista vaan kutakin vuokrasopimuskomponenttia ja siihen liittyviä muita kuin vuokrasopimuskomponentteja käsitellään kirjanpidossa yhtenä vuokrasopimuskomponenttina. Vuokralle ottaja ei saa soveltaa tätä käytännön apukeinoa kytkettyihin johdannaisiin, jotka täyttävät IFRS 9:n Rahoitusinstrumentit kappaleen 4.3.3 mukaiset kriteerit.
                  
               
                  
                     16
                  
                  
                     Ellei vuokralle ottaja sovella kappaleen 15 mukaista käytännön apukeinoa, sen on käsiteltävä muut kuin vuokrasopimuskomponentit kirjanpidossa muiden soveltuvien standardien mukaisesti.
                  
               
            
               Vuokralle antaja
            
         
         
                  
                     17
                  
                  
                     Jos sopimus sisältää vuokrasopimuskomponentin ja sen lisäksi yhden tai useamman muun kuin vuokrasopimuskomponentin, vuokralle antajan on kohdistettava sopimuksen mukainen vastike IFRS 15:n kappaleiden 73–90 mukaisesti.
                  
               VUOKRA-AIKA (KAPPALEET B34–B41)
         
                  
                     18
                  
                  
                     Yhteisön on määritettävä vuokra-aika siten, että se on ajanjakso, jona vuokrasopimus ei ole purettavissa, mukaan lukien molemmat seuraavat:
                     
                                 a)
                              
                              
                                 vuokrasopimuksen jatkamisoption kattamat ajanjaksot, jos on kohtuullisen varmaa, että vuokralle ottaja käyttää kyseisen option; ja
                              
                           
                                 b)
                              
                              
                                 vuokrasopimuksen päättämisoption kattamat ajanjaksot, jos on kohtuullisen varmaa, että vuokralle ottaja ei käytä kyseistä optiota.
                              
                           
               
                  
                     19
                  
                  
                     Arvioitaessa, onko kohtuullisen varmaa, että vuokralle ottaja käyttää vuokrasopimuksen jatkamisoption tai että se ei käytä vuokrasopimuksen päättämisoptiota, yhteisön on otettava huomioon kaikki merkitykselliset tosiseikat ja olosuhteet, jotka synnyttävät vuokralle ottajalle taloudellisen kannustimen vuokrasopimuksen jatkamisoption käyttämiseen tai päättämisoption käyttämättä jättämiseen, kuten kappaleissa B37–B40 kuvataan.
                  
               
                  
                     20
                  
                  
                     Vuokralle ottajan on arvioitava uudelleen, onko kohtuullisen varmaa, että se käyttää jatkamisoption tai jättää käyttämättä päättämisoption, silloin kun toteutuu joko merkittävä tapahtuma tai merkittävä olosuhteiden muutos, joka:
                     
                                 a)
                              
                              
                                 on vuokralle ottajan määräysvallassa; ja
                              
                           
                                 b)
                              
                              
                                 vaikuttaa siihen, onko kohtuullisen varmaa, että vuokralle ottaja käyttää option, jota se ei ole aiemmin sisällyttänyt määrittämäänsä vuokra-aikaan, tai jättää käyttämättä option, jonka se on aiemmin sisällyttänyt määrittämäänsä vuokra-aikaan (kuvataan kappaleessa B41).
                              
                           
               
                  
                     21
                  
                  
                     Yhteisön on oikaistava vuokra-aikaa, jos ajanjakso, jona vuokrasopimus ei ole purettavissa, muuttuu. Ajanjakso, jona vuokrasopimus ei ole purettavissa, muuttuu esimerkiksi, jos:
                     
                                 a)
                              
                              
                                 vuokralle ottaja käyttää option, jota ei aiemmin ole sisällytetty yhteisön määrittämään vuokra-aikaan;
                              
                           
                                 b)
                              
                              
                                 vuokralle ottaja ei käytä optiota, joka on aiemmin sisällytetty yhteisön määrittämään vuokra-aikaan;
                              
                           
                                 c)
                              
                              
                                 toteutuu tapahtuma, joka sopimuksen mukaan velvoittaa vuokralle ottajan käyttämään option, jota ei aiemmin ole sisällytetty yhteisön määrittämään vuokra-aikaan; tai
                              
                           
                                 d)
                              
                              
                                 toteutuu tapahtuma, joka sopimuksen mukaan estää vuokralle ottajaa käyttämästä optiota, joka on aiemmin sisällytetty yhteisön määrittämään vuokra-aikaan.
                              
                           
               VUOKRALLE OTTAJA
         
            Kirjaaminen
         
         
                  
                     
                        22
                     
                  
                  
                     Vuokralle ottajan on sopimuksen alkamisajankohtana kirjattava käyttöoikeusomaisuuserä ja vuokrasopimusvelka.
                  
               
            Arvostaminen
         
         
            
               Alkuperäinen arvostaminen
            
         
         
            Käyttöoikeusomaisuuserän alkuperäinen arvostaminen
         
         
                  
                     
                        23
                     
                  
                  
                     Vuokralle ottajan on sopimuksen alkamisajankohtana arvostettava käyttöoikeusomaisuuserä hankintamenoon.
                  
               
                  
                     24
                  
                  
                     Käyttöoikeusomaisuuserän hankintamenoon on sisällytettävä:
                     
                                 a)
                              
                              
                                 vuokrasopimusvelan alkuperäisen arvostuksen mukainen määrä, jota kuvataan kappaleessa 26;
                              
                           
                                 b)
                              
                              
                                 sopimuksen alkamisajankohtaan mennessä maksetut vuokrat vähennettyinä mahdollisilla saaduilla vuokrasopimukseen liittyvillä kannustimilla;
                              
                           
                                 c)
                              
                              
                                 mahdolliset vuokralle ottajalle syntyneet alkuvaiheen välittömät menot; ja
                              
                           
                                 d)
                              
                              
                                 arvio menoista, joita vuokralle ottajalle syntyy kohdeomaisuuserän purkamisesta ja poistamisesta, sen sijaintipaikan palauttamisesta alkuperäiseen tilaan tai kohdeomaisuuserän palauttamisesta vuokrasopimuksen ehdoissa vaadittavaan kuntoon, paitsi jos kyseiset menot syntyvät vaihto-omaisuuden valmistamisesta. Vuokralle ottajalle syntyy kyseisiä menoja koskeva velvoite joko sopimuksen alkamisajankohtana tai sen käytettyä kohdeomaisuuserää tietyn ajanjakson.
                              
                           
               
                  
                     25
                  
                  
                     Vuokralle ottajan on kirjattava kappaleessa 24(d) kuvatut menot osaksi käyttöoikeusomaisuuserän hankintamenoa, kun sille syntyy kyseisiä menoja koskeva velvoite. Vuokralle ottaja soveltaa IAS 2:ta Vaihto-omaisuus menoihin, jotka syntyvät tiettynä ajanjaksona sen seurauksena, että se on käyttänyt käyttöoikeusomaisuuserää vaihto-omaisuuden valmistamiseen kyseisellä ajanjaksolla. Tällaisia tämän standardin tai IAS 2:n mukaisesti kirjanpidossa käsiteltäviä menoja koskevat velvoitteet kirjataan ja arvostetaan IAS 37:n Varaukset, ehdolliset velat ja ehdolliset varat mukaisesti.
                  
               
            Vuokrasopimusvelan alkuperäinen arvostaminen
         
         
                  
                     
                        26
                     
                  
                  
                     Vuokralle ottajan on sopimuksen alkamisajankohtana arvostettava vuokrasopimusvelka niiden vuokrien nykyarvoon, joita ei kyseisenä päivänä ole maksettu. Vuokrat on diskontattava vuokrasopimuksen sisäisellä korolla, jos kyseinen korko on helposti määritettävissä. Jos kyseinen korko ei ole helposti määritettävissä, vuokralle ottajan on käytettävä vuokralle ottajan lisäluoton korkoa.
                  
               
                  
                     27
                  
                  
                     Vuokrasopimusvelan arvoon sopimuksen alkamisajankohtana sisällytettävät vuokrat koostuvat seuraavista kohdeomaisuuserän käyttöoikeudesta vuokra-aikana suoritettavista maksuista, joita ei sopimuksen alkamisajankohtana ole suoritettu:
                     
                                 a)
                              
                              
                                 
                                    kiinteät maksut (mukaan lukien kappaleessa B42 kuvatut tosiasiallisesti kiinteät maksut) vähennettyinä mahdollisilla saatavilla vuokrasopimukseen liittyvillä kannustimilla;
                              
                           
                                 b)
                              
                              
                                 
                                    muuttuvat vuokrat, jotka riippuvat indeksistä tai hintatasosta ja jotka alun perin määritetään sopimuksen alkamisajankohdan indeksin tai hintatason perusteella (kuvataan kappaleessa 28);
                              
                           
                                 c)
                              
                              
                                 määrät, jotka vuokralle ottajan odotetaan maksavan jäännösarvotakuiden perusteella;
                              
                           
                                 d)
                              
                              
                                 osto-option toteutushinta, jos on kohtuullisen varmaa, että vuokralle ottaja käyttää kyseisen option (arvioidaan ottamalla huomioon kappaleissa B37–B40 kuvatut tekijät); ja
                              
                           
                                 e)
                              
                              
                                 maksut vuokrasopimuksen päättämisestä aiheutuvista sanktioista, jos vuokra-ajassa on otettu huomioon, että vuokralle ottaja käyttää vuokrasopimuksen päättämisoption.
                              
                           
               
                  
                     28
                  
                  
                     Kappaleessa 27(b) kuvattuja indeksistä tai hintatasosta riippuvia muuttuvia vuokria ovat esimerkiksi kuluttajahintaindeksiin sidotut maksut, viitekorkoon (kuten LIBOR) sidotut maksut tai markkinavuokratason muutosten mukaisesti vaihtelevat maksut.
                  
               
            
               Myöhempi arvostaminen
            
         
         
            Käyttöoikeusomaisuuserän myöhempi arvostaminen
         
         
                  
                     
                        29
                     
                  
                  
                     Sopimuksen alkamisajankohdan jälkeen vuokralle ottajan on arvostettava käyttöoikeusomaisuuserä hankintamenomallin mukaisesti, paitsi jos se soveltaa jompaakumpaa kappaleissa 34 ja 35 kuvatuista arvostusmalleista.
                  
               
            Hankintamenomalli
         
         
                  
                     30
                  
                  
                     Hankintamenomallia sovellettaessa vuokralle ottajan on arvostettava käyttöoikeusomaisuuserä hankintamenoon:
                     
                                 a)
                              
                              
                                 josta vähennetään kertyneet poistot ja arvonalentumistappiot; ja
                              
                           
                                 b)
                              
                              
                                 jota oikaistaan kappaleessa 36(c) täsmennetyllä vuokrasopimusvelan uudelleen määrittämisestä johtuvalla erällä.
                              
                           
               
                  
                     31
                  
                  
                     Vuokralle ottajan on sovellettava käyttöoikeusomaisuuserän poistoihin IAS 16:n Aineelliset käyttöomaisuushyödykkeet vaatimuksia, ellei kappaleesta 32 muuta johdu.
                  
               
                  
                     32
                  
                  
                     Jos vuokrasopimus siirtää kohdeomaisuuserän omistuksen vuokralle ottajalle vuokra-ajan päättymiseen mennessä tai jos käyttöoikeusomaisuuserän hankintamenossa on otettu huomioon, että vuokralle ottaja käyttää osto-option, vuokralle ottajan on tehtävä käyttöoikeusomaisuuserästä poistot sopimuksen alkamisajankohdan ja kohdeomaisuuserän taloudellisen vaikutusajan päättymisen välisenä aikana. Muussa tapauksessa vuokralle ottajan on tehtävä käyttöoikeusomaisuuserästä poistot sopimuksen alkamisajankohdan ja käyttöoikeusomaisuuserän taloudellisen vaikutusajan päättymisen tai sitä aikaisemman vuokra-ajan päättymisen välisenä aikana.
                  
               
                  
                     33
                  
                  
                     Vuokralle ottajan on sovellettava IAS 36:ta Omaisuuserien arvon alentuminen sen määrittämiseen, onko käyttöoikeusomaisuuserän arvo alentunut, sekä mahdollisesti tunnistettavan arvonalentumistappion kirjanpitokäsittelyyn.
                  
               
            Muut arvostusmallit
         
         
                  
                     34
                  
                  
                     Jos vuokralle ottaja soveltaa sijoituskiinteistöihinsä IAS 40:n Sijoituskiinteistöt mukaista käyvän arvon mallia, sen on sovellettava tätä käyvän arvon mallia myös käyttöoikeusomaisuuseriin, jotka ovat IAS 40:ssä esitettävän sijoituskiinteistön määritelmän mukaisia.
                  
               
                  
                     35
                  
                  
                     Jos käyttöoikeusomaisuuserät liittyvät sellaiseen aineellisten käyttöomaisuushyödykkeiden luokkaan, johon vuokralle ottaja soveltaa IAS 16:n mukaista uudelleenarvostusmallia, vuokralle ottaja saa valita tämän uudelleenarvostusmallin soveltamisen kaikkiin kyseiseen aineellisten käyttöomaisuushyödykkeiden luokkaan liittyviin käyttöoikeusomaisuuseriin.
                  
               
            Vuokrasopimusvelan myöhempi arvostaminen
         
         
                  
                     
                        36
                     
                  
                  
                     Vuokralle ottajan on sopimuksen alkamisajankohdan jälkeen arvostettava vuokrasopimusvelka:
                     
                                 
                                    a)
                                 
                              
                              
                                 
                                    kasvattamalla kirjanpitoarvoa vuokrasopimusvelan koron huomioon ottamiseksi;
                                 
                              
                           
                                 
                                    b)
                                 
                              
                              
                                 
                                    pienentämällä kirjanpitoarvoa maksettujen vuokrien huomioon ottamiseksi; ja
                                 
                              
                           
                                 
                                    c)
                                 
                              
                              
                                 
                                    määrittämällä kirjanpitoarvo uudelleen kappaleissa 39–46 täsmennettyjen uudelleen arviointien tai vuokrasopimuksen muutosten huomioon ottamiseksi taikka oikaistujen tosiasiallisesti kiinteiden vuokrien huomioon ottamiseksi (ks. kappale B42).
                                 
                              
                           
               
                  
                     37
                  
                  
                     Vuokrasopimusvelan koron on oltava jokaisella vuokra-aikaan kuuluvalla kaudella määrä, joka tuottaa jäljellä olevalle vuokrasopimusvelalle jokaisella kaudella samansuuruisen korkoprosentin. Kauden korkoprosentti on kappaleessa 26 kuvattu diskonttauskorko tai soveltuvissa tapauksissa kappaleessa 41, kappaleessa 43 tai kappaleessa 45(c) kuvattu oikaistu diskonttauskorko.
                  
               
                  
                     38
                  
                  
                     Vuokralle ottajan on sopimuksen alkamisajankohdan jälkeen kirjattava molemmat seuraavat erät tulosvaikutteisesti, paitsi jos kyseiset menot sisällytetään muiden sovellettavien standardien mukaisesti jonkin muun omaisuuserän kirjanpitoarvoon:
                     
                                 a)
                              
                              
                                 vuokrasopimusvelan korko; ja
                              
                           
                                 b)
                              
                              
                                 muuttuvat vuokrat, joita ei ole sisällytetty määritettyyn vuokrasopimusvelkaan kaudella, jolla kyseisten maksujen toteutumisen aiheuttava tapahtuma tai olosuhde toteutuu.
                              
                           
               
            Vuokrasopimusvelan uudelleenarviointi
         
         
                  
                     39
                  
                  
                     Vuokralle ottajan on sopimuksen alkamisajankohdan jälkeen sovellettava kappaleita 40–43 määrittäessään vuokrasopimusvelan uudelleen vuokrien muutosten huomioon ottamiseksi. Vuokralle ottajan on kirjattava vuokrasopimusvelan uudelleen määrittämisestä johtuva määrä käyttöoikeusomaisuuserän oikaisuksi. Jos käyttöoikeusomaisuuserän kirjanpitoarvo kuitenkin pienenee nollaan ja vuokrasopimusvelan määrä pienenee edelleen, vuokralle ottajan on kirjattava jäljellä oleva uudelleen määrittämisestä johtuva määrä tulosvaikutteisesti.
                  
               
                  
                     40
                  
                  
                     Vuokralle ottajan on määritettävä vuokrasopimusvelka uudelleen diskonttaamalla oikaistut vuokrat oikaistulla diskonttauskorolla, jos tapahtuu jompikumpi seuraavista:
                     
                                 a)
                              
                              
                                 vuokra-ajassa tapahtuu kappaleissa 20–21 kuvattu muutos. Vuokralle ottajan on määritettävä oikaistut vuokrat oikaistun vuokra-ajan perusteella; tai
                              
                           
                                 b)
                              
                              
                                 tapahtuu muutos kohdeomaisuuserän osto-optiota koskevassa arviossa, joka on tehty ottamalla huomioon kappaleissa 20–21 kuvatut tapahtumat ja olosuhteet osto-optioon soveltaen. Vuokralle ottajan on määritettävä oikaistut vuokrat siten, että niissä otetaan huomioon osto-option perusteella maksettavien määrien muutos.
                              
                           
               
                  
                     41
                  
                  
                     Kappaletta 40 soveltaessaan vuokralle ottajan on määritettävä oikaistu diskonttauskorko siten, että se on vuokrasopimuksen sisäinen korko jäljellä olevalta vuokra-ajalta, jos tämä korko on helposti määritettävissä, tai vuokralle ottajan lisäluoton korko uudelleenarvioinnin ajankohtana, jos vuokrasopimuksen sisäinen korko ei ole helposti määritettävissä.
                  
               
                  
                     42
                  
                  
                     Vuokralle ottajan on määritettävä vuokrasopimusvelka uudelleen diskonttaamalla oikaistut vuokrat, jos tapahtuu jompikumpi seuraavista:
                     
                                 a)
                              
                              
                                 jäännösarvotakuun perusteella maksettaviksi odotettavissa määrissä tapahtuu muutos. Vuokralle ottajan on määritettävä oikaistut vuokrat siten, että niissä otetaan huomioon jäännösarvotakuun perusteella maksettaviksi odotettavien määrien muutos;
                              
                           
                                 b)
                              
                              
                                 vastaisissa vuokrissa tapahtuu muutos, joka johtuu kyseisten maksujen määrittämiseen käytettävän indeksin tai hintatason muutoksesta, kuten esimerkiksi markkinavuokrien tarkastelun seurauksena tehtävä markkinavuokratason muutoksia kuvastava muutos. Vuokralle ottaja saa määrittää vuokrasopimusvelan uudelleen näiden oikaistujen vuokrien huomioon ottamiseksi vain silloin, kun rahavirrat muuttuvat (ts. kun vuokrien oikaisu tulee voimaan). Vuokralle ottajan on määritettävä oikaistut vuokrat jäljellä olevalle vuokra-ajalle oikaistujen sopimukseen perustuvien maksujen perusteella.
                              
                           
               
                  
                     43
                  
                  
                     Kappaletta 42 soveltaessaan vuokralle ottajan on käytettävä muuttamatonta diskonttauskorkoa, paitsi jos vuokrien muutos johtuu vaihtuvien korkojen muutoksesta. Tällöin vuokralle ottajan on käytettävä oikaistua diskonttauskorkoa, jossa on otettu huomioon koron muutokset.
                  
               
            Vuokrasopimuksen muutokset
         
         
                  
                     44
                  
                  
                     Vuokralle ottajan on käsiteltävä vuokrasopimuksen muutos erillisenä vuokrasopimuksena, jos molemmat seuraavat toteutuvat:
                     
                                 a)
                              
                              
                                 muutos lisää vuokrasopimuksen laajuutta lisäämällä käyttöoikeuden yhteen tai useampaan kohdeomaisuuserään; ja
                              
                           
                                 b)
                              
                              
                                 vuokrasopimuksen mukainen vastike nousee määrällä, joka on verrannollinen laajuuden lisäyksen erillishintaan ja asianmukaisiin oikaisuihin, jotka kyseiseen erillishintaan mahdollisesti tehdään asianomaisen sopimuksen olosuhteiden huomioon ottamiseksi.
                              
                           
               
                  
                     45
                  
                  
                     Jos kyseessä on vuokrasopimuksen muutos, jota ei käsitellä erillisenä vuokrasopimuksena, vuokralle ottajan on vuokrasopimuksen muutoksen voimaantulopäivänä:
                     
                                 a)
                              
                              
                                 kohdistettava muutetun sopimuksen mukainen vastike soveltaen kappaleita 13–16;
                              
                           
                                 b)
                              
                              
                                 määritettävä muutetun vuokrasopimuksen mukainen vuokra-aika soveltaen kappaleita 18–19; ja
                              
                           
                                 c)
                              
                              
                                 määritettävä vuokrasopimusvelka uudelleen diskonttaamalla oikaistut vuokrat oikaistulla diskonttauskorolla. Oikaistu diskonttauskorko määritetään siten, että se on vuokrasopimuksen sisäinen korko jäljellä olevalta vuokra-ajalta, jos tämä korko on helposti määritettävissä, tai vuokralle ottajan lisäluoton korko muutoksen voimaantulopäivänä, jos vuokrasopimuksen sisäinen korko ei ole helposti määritettävissä.
                              
                           
               
                  
                     46
                  
                  
                     Jos kyseessä on vuokrasopimuksen muutos, jota ei käsitellä erillisenä vuokrasopimuksena, vuokralle ottajan on käsiteltävä vuokrasopimusvelan uudelleen määrittäminen kirjanpidossa:
                     
                                 a)
                              
                              
                                 pienentämällä käyttöoikeusomaisuuserän kirjanpitoarvoa vuokrasopimuksen osittaisen tai täydellisen päättämisen huomioon ottamiseksi, jos on kyse vuokrasopimuksen laajuutta pienentävistä muutoksista. Vuokralle ottajan on kirjattava vuokrasopimuksen osittaisesta tai täydellisestä päättämisestä syntyvä voitto tai tappio tulosvaikutteisesti.
                              
                           
                                 b)
                              
                              
                                 tekemällä kaikista muista vuokrasopimuksen muutoksista vastaava oikaisu käyttöoikeusomaisuuserään.
                              
                           
               
            Esittämistapa
         
         
                  
                     47
                  
                  
                     Vuokralle ottajan on esitettävä joko taseessa tai liitetiedoissa:
                     
                                 a)
                              
                              
                                 käyttöoikeusomaisuuserät erillään muista varoista. Jos vuokralle ottaja ei esitä käyttöoikeusomaisuuseriä erikseen taseessa, sen on:
                                 
                                             i)
                                          
                                          
                                             sisällytettävä käyttöoikeusomaisuuserät siihen erään, jossa vastaavat kohdeomaisuuserät esitettäisiin, jos ne omistettaisiin; ja
                                          
                                       
                                             ii)
                                          
                                          
                                             annettava tieto siitä, mihin taseen eriin kyseiset käyttöoikeusomaisuuserät sisältyvät;
                                          
                                       
                           
                                 b)
                              
                              
                                 vuokrasopimusvelat erillään muista veloista. Jos vuokralle ottaja ei esitä vuokrasopimusvelkoja erikseen taseessa, sen on annettava tieto siitä, mihin taseen eriin kyseiset velat sisältyvät.
                              
                           
               
                  
                     48
                  
                  
                     Kappaleen 47(a) vaatimusta ei sovelleta sijoituskiinteistön määritelmän mukaisiin käyttöoikeusomaisuuseriin, jotka on esitettävä taseessa sijoituskiinteistöinä.
                  
               
                  
                     49
                  
                  
                     Vuokralle ottajan on esitettävä vuokrasopimusvelan korkokulu voittoa tai tappiota ja muita laajan tuloksen eriä osoittavassa laskelmassa erillään käyttöoikeusomaisuuserän poistoista. Vuokrasopimusvelan korkokulu on osa rahoituskuluja, jotka on IAS 1:n Tilinpäätöksen esittäminen kappaleen 82(b) mukaisesti esitettävä voittoa tai tappiota ja muita laajan tuloksen eriä osoittavassa laskelmassa erikseen.
                  
               
                  
                     50
                  
                  
                     Rahavirtalaskelmassa vuokralle ottajan on luokiteltava:
                     
                                 a)
                              
                              
                                 vuokrasopimusvelan pääoman osuutta koskevat maksut rahoitustoimintaan;
                              
                           
                                 b)
                              
                              
                                 vuokrasopimusvelan koron osuutta koskevat maksut soveltaen IAS 7:n Rahavirtalaskelmat mukaisia vaatimuksia, jotka koskevat maksettuja korkoja; ja
                              
                           
                                 c)
                              
                              
                                 lyhytaikaisista sopimuksista ja arvoltaan vähäisiä omaisuuseriä koskevista sopimuksista maksettavat vuokrat sekä vuokrasopimusvelkaa määritettäessä huomioon ottamattomat muuttuvat vuokrat liiketoimintaan.
                              
                           
               
            Tilinpäätöksessä esitettävät tiedot
         
         
                  
                     
                        51
                     
                  
                  
                     Tilinpäätöksessä esitettävien tietojen tavoitteena on, että vuokralle ottajat esittävät liitetiedoissa informaatiota, joka yhdessä taseessa, voittoa tai tappiota ja muita laajan tuloksen eriä osoittavassa laskelmassa ja rahavirtalaskelmassa esitettävän informaation kanssa antaa tilinpäätöksen käyttäjille perustan sen arvioimista varten, millainen vaikutus vuokrasopimuksilla on vuokralle ottajan taloudelliseen asemaan, taloudelliseen tulokseen ja rahavirtoihin. Kappaleissa 52–60 esitetään vaatimukset siitä, kuinka tämä tavoite saavutetaan.
                  
               
                  
                     52
                  
                  
                     Vuokralle ottajan on esitettävä tiedot vuokrasopimuksista, joissa se on vuokralle ottajana, tilinpäätöksessään yhdessä liitetiedossa tai tilinpäätöksen erillisessä osassa. Vuokralle ottajan ei kuitenkaan tarvitse toistaa informaatiota, joka jo esitetään muualla tilinpäätöksessä edellyttäen, että tämä informaatio on sisällytetty ristikkäisviittauksin vuokrasopimuksia käsittelevään liitetietoon tai erilliseen osaan.
                  
               
                  
                     53
                  
                  
                     Vuokralle ottajan on esitettävä seuraavat luvut raportointikaudelta:
                     
                                 a)
                              
                              
                                 käyttöoikeusomaisuuserien poistot kohdeomaisuuseräluokittain;
                              
                           
                                 b)
                              
                              
                                 vuokrasopimusvelkojen korkokulut;
                              
                           
                                 c)
                              
                              
                                 kappaleen 6 mukaisesti käsiteltyihin lyhytaikaisiin vuokrasopimuksiin liittyvät kulut. Näihin kuluihin ei tarvitse sisällyttää kuluja, jotka liittyvät vuokra-ajaltaan enintään yhden kuukauden pituisiin vuokrasopimuksiin;
                              
                           
                                 d)
                              
                              
                                 kappaleen 6 mukaisesti käsiteltyihin arvoltaan vähäisiä omaisuuseriä koskeviin vuokrasopimuksiin liittyvät kulut. Näihin kuluihin ei saa sisällyttää kappaleeseen 53(c) kuuluvia arvoltaan vähäisiä omaisuuseriä koskeviin vuokrasopimuksiin liittyviä kuluja;
                              
                           
                                 e)
                              
                              
                                 sellaisiin muuttuviin vuokriin liittyvät kulut, joita ei sisällytetä määritettäviin vuokrasopimusvelkoihin;
                              
                           
                                 f)
                              
                              
                                 tuotot käyttöoikeusomaisuuserien edelleenvuokrauksesta;
                              
                           
                                 g)
                              
                              
                                 vuokrasopimuksista johtuva lähtevä rahavirta yhteensä;
                              
                           
                                 h)
                              
                              
                                 käyttöoikeusomaisuuserien lisäykset;
                              
                           
                                 i)
                              
                              
                                 myynti- ja takaisinvuokraustapahtumista syntyvät voitot tai tappiot; ja
                              
                           
                                 j)
                              
                              
                                 käyttöoikeusomaisuuserien kirjanpitoarvo raportointikauden lopussa kohdeomaisuuseräluokittain.
                              
                           
               
                  
                     54
                  
                  
                     Vuokralle ottajan on esitettävä kappaleessa 53 määritellyt tiedot taulukkomuodossa, ellei jokin muu muoto ole asianmukaisempi. Esitettävien määrien on sisällettävä menot, jotka vuokralle ottaja on raportointikauden aikana sisällyttänyt jonkin muun omaisuuserän kirjanpitoarvoon.
                  
               
                  
                     55
                  
                  
                     Vuokralle ottajan on esitettävä kappaleen 6 mukaisesti kirjanpidossa käsiteltyjä lyhytaikaisia vuokrasopimuksia koskevien vuokrasitoumusten määrä, jos lyhytaikaisten vuokrasopimusten salkku, johon se on sitoutunut raportointikauden lopussa, poikkeaa siitä lyhytaikaisten vuokrasopimusten salkusta, johon kappaleen 53(c) mukaisesti esitetty lyhytaikaisista vuokrasopimuksista johtuva kulu liittyy.
                  
               
                  
                     56
                  
                  
                     Jos käyttöoikeusomaisuuserät ovat sijoituskiinteistön määritelmän mukaisia, vuokralle ottajan on sovellettava IAS 40:n mukaisia vaatimuksia tilinpäätöksessä esitettävistä tiedoista. Tällöin vuokralle ottajan ei tarvitse esittää kappaleiden 53(a), (f), (h) tai (j) mukaisia tietoja kyseisistä käyttöoikeusomaisuuseristä.
                  
               
                  
                     57
                  
                  
                     Jos vuokralle ottaja arvostaa käyttöoikeusomaisuuserät IAS 16:n mukaisesti uudelleenarvostukseen perustuviin arvoihin, sen on esitettävä kyseisistä käyttöoikeusomaisuuseristä IAS 16:n kappaleessa 77 vaadittavat tiedot.
                  
               
                  
                     58
                  
                  
                     Vuokralle ottajan on esitettävä vuokrasopimusvelkojen maturiteettijakauma IFRS 7:n Rahoitusinstrumentit: tilinpäätöksessä esitettävät tiedot kappaleiden 39 ja B11 mukaisesti erillään muiden rahoitusvelkojen maturiteettijakaumista.
                  
               
                  
                     59
                  
                  
                     Vuokralle ottajan on esitettävä kappaleissa 53–58 vaadittavien tietojen lisäksi vuokraustoiminnoistaan muita laadullisia ja määrällisiä tietoja, jotka tarvitaan kappaleen 51 mukaisen esitettäviä tietoja koskevan tavoitteen saavuttamiseksi (kuvataan kappaleessa B48). Näihin lisätietoihin voi sisältyä – niihin kuitenkaan rajoittumatta – tietoja, jotka auttavat tilinpäätöksen käyttäjiä arvioimaan:
                     
                                 a)
                              
                              
                                 vuokralle ottajan vuokraustoimintojen luonnetta;
                              
                           
                                 b)
                              
                              
                                 tulevaisuudessa syntyviä lähteviä rahavirtoja, joille vuokralle ottaja mahdollisesti altistuu ja joita ei ole otettu huomioon vuokrasopimusvelkoja määritettäessä. Tähän kuuluu seuraavista seikoista aiheutuva altistuminen:
                                 
                                             i)
                                          
                                          
                                             muuttuvat vuokrat (kuvataan kappaleessa B49);
                                          
                                       
                                             ii)
                                          
                                          
                                             jatko- ja päättämisoptiot (kuvataan kappaleessa B50);
                                          
                                       
                                             iii)
                                          
                                          
                                             jäännösarvotakuut (kuvataan kappaleessa B51); ja
                                          
                                       
                                             iv)
                                          
                                          
                                             vielä alkamattomat vuokrasopimukset, joihin vuokralle ottaja on sitoutunut;
                                          
                                       
                           
                                 c)
                              
                              
                                 vuokrasopimuksista johtuvat rajoitukset tai kovenantit; ja
                              
                           
                                 d)
                              
                              
                                 myynti- ja takaisinvuokraustapahtumat (kuvataan kappaleessa B52).
                              
                           
               
                  
                     60
                  
                  
                     Vuokralle ottajan, joka käsittelee lyhytaikaisia vuokrasopimuksia tai arvoltaan vähäisiä omaisuuseriä koskevia vuokrasopimuksia kappaleen 6 mukaisesti, on annettava tästä tieto.
                  
               VUOKRALLE ANTAJA
         
            Vuokrasopimusten luokittelu (kappaleet B53–B58)
         
         
                  
                     
                        61
                     
                  
                  
                     Vuokralle antajan on luokiteltava kukin vuokrasopimuksensa joko operatiiviseksi vuokrasopimukseksi tai rahoitusleasingsopimukseksi.
                  
               
                  
                     
                        62
                     
                  
                  
                     Vuokrasopimus luokitellaan rahoitusleasingsopimukseksi, jos se siirtää kohdeomaisuuserän omistamiselle ominaiset riskit ja edut kaikilta olennaisilta osin. Vuokrasopimus luokitellaan operatiiviseksi vuokrasopimukseksi, jos se ei siirrä kohdeomaisuuserän omistamiselle ominaisia riskejä ja etuja kaikilta olennaisilta osin.
                  
               
                  
                     63
                  
                  
                     Se, onko kyseessä rahoitusleasingsopimus vai operatiivinen vuokrasopimus, riippuu ennemminkin liiketoimen tosiasiallisesta sisällöstä kuin sopimuksen muodosta. Esimerkkejä tilanteista, jotka yksin tai yhdessä yleensä johtavat vuokrasopimuksen luokittelemiseen rahoitusleasingsopimukseksi, ovat:
                     
                                 a)
                              
                              
                                 sopimus siirtää kohdeomaisuuserän omistuksen vuokralle ottajalle vuokra-ajan loppuun mennessä;
                              
                           
                                 b)
                              
                              
                                 vuokralle ottajalla on oikeus ostaa kohdeomaisuuserä hintaan, jonka odotetaan olevan, silloin kun option toteuttaminen tulee mahdolliseksi, niin paljon käypää arvoa alempi, että option käyttäminen on sopimuksen syntymisajankohtana kohtuullisen varmaa;
                              
                           
                                 c)
                              
                              
                                 vuokra-aika kattaa valtaosan kohdeomaisuuserän taloudellisesta kokonaisvaikutusajasta, vaikka omistusoikeus ei siirtyisi;
                              
                           
                                 d)
                              
                              
                                 vuokrien nykyarvo kattaa sopimuksen syntymisajankohtana kohdeomaisuuserän käyvän arvon vähintään kaikilta olennaisilta osin; ja
                              
                           
                                 e)
                              
                              
                                 kohdeomaisuuserä on niin erityisluonteinen, että vain vuokralle ottaja pystyy käyttämään sitä ilman merkittäviä muutoksia.
                              
                           
               
                  
                     64
                  
                  
                     Tunnusomaista tilanteille, jotka myös voisivat yksin tai yhdessä johtaa vuokrasopimuksen luokittelemiseen rahoitusleasingsopimukseksi, on:
                     
                                 a)
                              
                              
                                 jos vuokralle ottaja voi purkaa vuokrasopimuksen, se kantaa ne tappiot, joita vuokralle antajalle syntyy purkamisesta;
                              
                           
                                 b)
                              
                              
                                 jäännösarvon käyvän arvon vaihtelusta syntyvät voitot tai tappiot tulevat vuokralle ottajalle (esimerkiksi vuokranalennuksena, joka vastaa suurinta osaa myyntitulosta vuokra-ajan päättyessä); ja
                              
                           
                                 c)
                              
                              
                                 vuokralle ottaja pystyy jatkamaan vuokrasopimusta lisäkaudeksi markkinavuokraa tuntuvasti alemmalla vuokralla.
                              
                           
               
                  
                     65
                  
                  
                     Kappaleissa 63–64 esitetyt esimerkit ja tunnusmerkit eivät ole aina ratkaisevia. Jos muiden piirteiden perusteella on selvää, että vuokrasopimus ei siirrä kohdeomaisuuserän omistamiselle ominaisia riskejä ja etuja kaikilta olennaisilta osin, vuokrasopimus luokitellaan operatiiviseksi vuokrasopimukseksi. Näin voi olla esimerkiksi silloin, kun kohdeomaisuuserän omistusoikeus siirtyy vuokra-ajan päättyessä omaisuuserän senhetkistä käypää arvoa vastaavaa muuttuvaa maksua vastaan, tai jos sopimukseen liittyy muuttuvia vuokria, joiden vuoksi tällaiset riskit ja edut eivät siirry kaikilta olennaisilta osin pois vuokralle antajalta.
                  
               
                  
                     66
                  
                  
                     Vuokrasopimuksen luokittelu tehdään sopimuksen syntymisajankohtana, ja se arvioidaan uudelleen vain, jos tapahtuu vuokrasopimuksen muutos. Arvioiden muutokset (esimerkiksi kohdeomaisuuserän taloudellista kokonaisvaikutusaikaa tai jäännösarvoa koskevien arvioiden muutokset) tai olosuhteiden muutokset (esimerkiksi vuokralle ottajan laiminlyönti) eivät johda vuokrasopimuksen uudelleenluokitteluun kirjanpitokäsittelyä varten.
                  
               
            Rahoitusleasingsopimukset
         
         
            
               Kirjaaminen ja arvostaminen
            
         
         
                  
                     
                        67
                     
                  
                  
                     Vuokralle antajan on sopimuksen alkamisajankohtana merkittävä rahoitusleasingsopimuksen kohteena olevat omaisuuserät taseeseensa ja esitettävä ne saamisena määrään, joka on yhtä suuri kuin nettosijoitus vuokrasopimukseen.
                  
               
            Alkuperäinen arvostaminen
         
         
                  
                     68
                  
                  
                     Vuokralle antajan on käytettävä vuokrasopimukseen tehdyn nettosijoituksen määrittämiseen vuokrasopimuksen sisäistä korkoa. Jos kyseessä on edelleenvuokraussopimus ja jos edelleenvuokraussopimuksen sisäinen korko ei ole helposti määritettävissä, edelleenvuokraaja voi käyttää edelleenvuokraussopimukseen tehdyn nettosijoituksen määrittämiseen päävuokrasopimuksessa käytettyä diskonttauskorkoa (oikaistuna edelleenvuokraussopimukseen mahdollisesti liittyvillä alkuvaiheen välittömillä menoilla).
                  
               
                  
                     69
                  
                  
                     Muille kuin valmistajana tai jälleenmyyjänä toimiville vuokralle antajille syntyvät alkuvaiheen välittömät menot sisällytetään vuokrasopimukseen tehdyn nettosijoituksen alkuperäiseen arvoon, ja ne vähentävät vuokra-ajan kuluessa kirjattavien tuottojen määrää. Vuokrasopimuksen sisäinen korko määritellään siten, että alkuvaiheen välittömät menot sisällytetään automaattisesti vuokrasopimukseen tehtyyn nettosijoitukseen eikä niitä tarvitse lisätä erikseen.
                  
               
            Vuokrasopimukseen tehtyyn nettosijoitukseen sisällytettävien vuokrien alkuperäinen arvostaminen
         
         
                  
                     70
                  
                  
                     Vuokrasopimukseen tehdyn nettosijoituksen arvoon sopimuksen alkamisajankohtana sisällytettävät vuokrat koostuvat seuraavista kohdeomaisuuserän käyttöoikeudesta vuokra-aikana suoritettavista maksuista, joita ei sopimuksen alkamisajankohtana ole vielä saatu:
                     
                                 a)
                              
                              
                                 kiinteät maksut (mukaan lukien kappaleessa B42 kuvatut tosiasiallisesti kiinteät maksut) vähennettyinä maksettavilla vuokrasopimukseen liittyvillä kannustimilla;
                              
                           
                                 b)
                              
                              
                                 muuttuvat vuokrat, jotka riippuvat indeksistä tai hintatasosta ja jotka alun perin määritetään sopimuksen alkamisajankohdan indeksin tai hintatason perusteella;
                              
                           
                                 c)
                              
                              
                                 vuokralle antajalle annetut jäännösarvotakuut, jotka on antanut vuokralle ottaja, sen lähipiiriin kuuluva osapuoli tai kolmas osapuoli, joka ei kuulu vuokralle antajan lähipiiriin ja on taloudellisesti kykenevä hoitamaan takuun mukaiset velvoitteet;
                              
                           
                                 d)
                              
                              
                                 osto-option toteutushinta, jos on kohtuullisen varmaa, että vuokralle ottaja käyttää kyseisen option (arvioidaan ottamalla huomioon kappaleessa B37 kuvatut tekijät); ja
                              
                           
                                 e)
                              
                              
                                 vuokrasopimuksen päättämisestä aiheutuvista sanktioista johtuvat maksut, jos vuokra-ajassa on otettu huomioon, että vuokralle ottaja käyttää vuokrasopimuksen päättämisoption.
                              
                           
               
            Valmistajana tai jälleenmyyjänä toimivat vuokralle antajat
         
         
                  
                     71
                  
                  
                     Valmistajana tai jälleenmyyjänä toimivan vuokralle antajan on sopimuksen alkamisajankohtana kirjattava jokaisesta rahoitusleasingsopimuksestaan seuraavat erät:
                     
                                 a)
                              
                              
                                 myyntituotto, joka on kohdeomaisuuserän käypä arvo tai sitä pienempi vuokralle antajalle kertyvien vuokrien nykyarvo markkinakorolla diskontattuna;
                              
                           
                                 b)
                              
                              
                                 myytyä suoritetta vastaava kulu, joka on kohdeomaisuuserän hankintameno tai siitä poikkeava kirjanpitoarvo vähennettynä takaamattoman jäännösarvon nykyarvolla; ja
                              
                           
                                 c)
                              
                              
                                 myyntivoitto tai -tappio (joka on myyntituoton ja myytyä suoritetta vastaavan kulun välinen erotus) sen periaatteen mukaisesti, jota se soveltaa IFRS 15:n soveltamisalaan kuuluviin suoriin myynteihin. Valmistajana tai jälleenmyyjänä toimivan vuokralle antajan on kirjattava rahoitusleasingsopimuksesta myyntivoitto tai -tappio sopimuksen alkamisajankohtana riippumatta siitä, luovuttaako vuokralle antaja kohdeomaisuuserän IFRS 15:ssä kuvatulla tavalla.
                              
                           
               
                  
                     72
                  
                  
                     Valmistajat tai jälleenmyyjät tarjoavat usein asiakkaille vaihtoehtoina omaisuuserän ostamista tai vuokraamista. Valmistajan tai jälleenmyyjän tekemästä rahoitusleasingsopimuksesta syntyy voitto tai tappio, joka on samansuuruinen kuin se voitto tai tappio, joka syntyisi kohdeomaisuuserän suorasta myynnistä tavanomaisella myyntihinnalla mahdolliset paljous- tai muut alennukset huomioon ottaen.
                  
               
                  
                     73
                  
                  
                     Valmistajana tai jälleenmyyjänä toimivat vuokralle antajat tarjoavat joskus keinotekoisen alhaisia korkoja houkutellakseen asiakkaita. Tällaisen koron käyttäminen johtaisi siihen, että vuokralle antaja kirjaa liian suuren osuuden liiketoimen kokonaistuotoista sopimuksen alkamisajankohtana. Jos tarjotaan keinotekoisen alhaisia korkoja, valmistajana tai jälleenmyyjänä toimivan vuokralle antajan on rajoitettava myyntivoitto määrään, joka syntyisi, jos veloitettaisiin markkinakorkoa.
                  
               
                  
                     74
                  
                  
                     Valmistajana tai jälleenmyyjänä toimivan vuokralle antajan on kirjattava rahoitusleasingsopimuksen saamisen yhteydessä syntyvät menot kuluiksi sopimuksen alkamisajankohtana, koska ne pääosin liittyvät valmistajan tai jälleenmyyjän myyntivoiton ansaitsemiseen. Valmistajana tai jälleenmyyjänä toimiville vuokralle antajille rahoitusleasingsopimuksen saamisen yhteydessä syntyvät menot jäävät alkuvaiheen välittömien menojen määritelmän ulkopuolelle, eikä niitä näin ollen sisällytetä vuokrasopimukseen tehtyyn nettosijoitukseen.
                  
               
            Myöhempi arvostaminen
         
         
                  
                     
                        75
                     
                  
                  
                     Vuokralla antajan on kirjattava rahoitustuotot vuokra-ajalle sellaisella perusteella, joka tuottaa vuokralle antajan nettosijoitukselle vuokrasopimukseen jokaiselta kaudelta samansuuruisen tuottoasteen.
                  
               
                  
                     76
                  
                  
                     Vuokralle antaja pyrkii jaksottamaan rahoitustuotot vuokra-ajalle systemaattisella ja rationaalisella perusteella. Vuokralle antajan on kirjattava kauden vuokrat vuokrasopimukseen tehtyä bruttosijoitusta vastaan siten, että ne vähentävät sekä pääomaa että kertymätöntä rahoitustuottoa.
                  
               
                  
                     77
                  
                  
                     Vuokralle antajan on sovellettava vuokrasopimukseen tekemäänsä nettosijoitukseen IFRS 9:n mukaisia vaatimuksia, jotka koskevat taseesta pois kirjaamista ja arvon alentumista. Vuokralle antajan on säännöllisesti tarkasteltava arvioituja takaamattomia jäännösarvoja, joita on käytetty laskettaessa bruttosijoitusta vuokrasopimukseen Jos arvioitu takaamaton jäännösarvo on pienentynyt, vuokralla antajan on tarkistettava tuottojen jakautumista vuokra-ajalle, ja kirjattava välittömästi vähennys, joka koskee jo kertynyttä määrää.
                  
               
                  
                     78
                  
                  
                     Vuokralla antajan, joka luokittelee rahoitusleasingsopimuksen kohteena olevan omaisuuserän myytävänä olevaksi (tai sisällyttää sen myytävänä olevaksi luokiteltuun luovutettavien erien ryhmään) IFRS 5:n Myytävänä olevat pitkäaikaiset omaisuuserät ja lopetetut toiminnot mukaisesti, on käsiteltävä omaisuuserä kirjanpidossa kyseisen standardin mukaisesti.
                  
               
            Vuokrasopimuksen muutokset
         
         
                  
                     79
                  
                  
                     Vuokralle antajan on käsiteltävä rahoitusleasingsopimuksen muutos erillisenä vuokrasopimuksena, jos molemmat seuraavat toteutuvat:
                     
                                 a)
                              
                              
                                 muutos lisää vuokrasopimuksen laajuutta lisäämällä käyttöoikeuden yhteen tai useampaan kohdeomaisuuserään; ja
                              
                           
                                 b)
                              
                              
                                 vuokrasopimuksen mukainen vastike nousee määrällä, joka on verrannollinen laajuuden lisäyksen erillishintaan ja asianmukaisiin oikaisuihin, jotka kyseiseen erillishintaan mahdollisesti tehdään asianomaisen sopimuksen olosuhteiden huomioon ottamiseksi.
                              
                           
               
                  
                     80
                  
                  
                     Rahoitusleasingsopimuksen muutos, jota ei käsitellä erillisenä vuokrasopimuksena, vuokralle antajan on käsiteltävä seuraavasti:
                     
                                 a)
                              
                              
                                 jos vuokrasopimus olisi luokiteltu operatiiviseksi vuokrasopimukseksi, mikäli muutos olisi ollut voimassa sopimuksen syntymisajankohtana, vuokralle antajan on:
                                 
                                             i)
                                          
                                          
                                             käsiteltävä vuokrasopimuksen muutos uutena vuokrasopimuksena muutoksen voimaantulopäivästä lähtien; ja
                                          
                                       
                                             ii)
                                          
                                          
                                             määritettävä kohdeomaisuuserän kirjanpitoarvo siten, että se on nettosijoitus vuokrasopimukseen välittömästi ennen vuokrasopimuksen muutoksen voimaantuloa;
                                          
                                       
                           
                                 b)
                              
                              
                                 muussa tapauksessa vuokralle antajan on sovellettava IFRS 9:n vaatimuksia.
                              
                           
               
            Operatiiviset vuokrasopimukset
         
         
            
               Kirjaaminen ja arvostaminen
            
         
         
                  
                     
                        81
                     
                  
                  
                     Vuokralle antajan on tuloutettava operatiivisista vuokrasopimuksista saatavat vuokrat joko tasaerinä tai muulla systemaattisella perusteella. Vuokralle antajan on sovellettava muuta systemaattista perustetta, jos kyseinen peruste kuvaa paremmin kohdeomaisuuserän käytöstä saatavan hyödyn vähenemistapaa.
                  
               
                  
                     82
                  
                  
                     Vuokralle antajan on kirjattava vuokratuoton ansaitsemisesta syntyneet menot, poistot mukaan luettuina, kuluiksi.
                  
               
                  
                     83
                  
                  
                     Vuokralle antajan on lisättävä kohdeomaisuuserän kirjanpitoarvoon alkuvaiheen välittömät menot, joita syntyy operatiivisen vuokrasopimuksen saamisesta, ja nämä menot on kirjattava kuluiksi vuokra-ajan kuluessa samalla perusteella kuin vuokratuotot.
                  
               
                  
                     84
                  
                  
                     Operatiivisen vuokrasopimuksen kohteena olevien kohdeomaisuuserien poistoperiaatteiden on oltava yhdenmukaiset vuokralle antajan samankaltaisiin poistojen kohteena oleviin omaisuuseriin soveltamien tavanomaisten poistoperiaatteiden kanssa. Vuokralle antajan on laskettava poistot IAS 16:n ja IAS 38:n mukaisesti.
                  
               
                  
                     85
                  
                  
                     Vuokralle antajan on sovellettava IAS 36:ta sen määrittämiseen, onko operatiivisen vuokrasopimuksen kohteena olevan kohdeomaisuuserän arvo alentunut, sekä mahdollisesti tunnistettavan arvonalentumistappion kirjanpitokäsittelyyn.
                  
               
                  
                     86
                  
                  
                     Valmistajana tai jälleenmyyjänä toimiva vuokralle antaja ei kirjaa myyntivoittoa operatiivisesta vuokrasopimuksesta, koska se ei ole verrattavissa myyntiin.
                  
               
            Vuokrasopimuksen muutokset
         
         
                  
                     87
                  
                  
                     Vuokralle antajan on käsiteltävä operatiivisen vuokrasopimuksen muutos uutena vuokrasopimuksena muutoksen voimaantulopäivästä alkaen ja pidettävä alkuperäiseen vuokrasopimukseen liittyviä ennalta maksettuja tai siirtyviä vuokria osana uuden vuokrasopimuksen vuokria.
                  
               
            
               Esittämistapa
            
         
         
                  
                     88
                  
                  
                     Vuokralle antajan on esitettävä operatiivisen vuokrasopimuksen kohteena olevat kohdeomaisuuserät taseessaan kohdeomaisuuserän luonteen mukaisesti.
                  
               
            Tilinpäätöksessä esitettävät tiedot
         
         
                  
                     
                        89
                     
                  
                  
                     Tilinpäätöksessä esitettävien tietojen tavoitteena on, että vuokralle antajat esittävät liitetiedoissa informaatiota, joka yhdessä taseessa, voittoa tai tappiota ja muita laajan tuloksen eriä osoittavassa laskelmassa ja rahavirtalaskelmassa esitettävän informaation kanssa antaa tilinpäätöksen käyttäjille perustan sen arvioimista varten, millainen vaikutus vuokrasopimuksilla on vuokralle antajan taloudelliseen asemaan, taloudelliseen tulokseen ja rahavirtoihin. Kappaleissa 90–97 esitetään vaatimukset siitä, kuinka tämä tavoite saavutetaan.
                  
               
                  
                     90
                  
                  
                     Vuokralle antajan on esitettävä seuraavat luvut raportointikaudelta:
                     
                                 a)
                              
                              
                                 rahoitusleasingsopimuksista:
                                 
                                             i)
                                          
                                          
                                             myyntivoitto tai -tappio;
                                          
                                       
                                             ii)
                                          
                                          
                                             rahoitustuotto vuokrasopimukseen tehdylle nettosijoitukselle; ja
                                          
                                       
                                             iii)
                                          
                                          
                                             sellaisiin muuttuviin vuokriin liittyvät tuotot, joita ei sisällytetä vuokrasopimuksen tehdyn nettosijoituksen arvoon;
                                          
                                       
                           
                                 b)
                              
                              
                                 operatiivisista vuokrasopimuksista vuokratuotot siten, että esitetään erikseen sellaisiin muuttuviin vuokriin liittyvät tuotot, jotka eivät riipu indeksistä tai hintatasosta.
                              
                           
               
                  
                     91
                  
                  
                     Vuokralle antajan on esitettävä kappaleessa 90 määritellyt tiedot taulukkomuodossa, ellei jokin muu muoto ole asianmukaisempi.
                  
               
                  
                     92
                  
                  
                     Vuokralle antajan on esitettävä vuokraustoiminnoistaan lisää laadullisia ja määrällisiä tietoja, jotka tarvitaan kappaleen 89 mukaisen esitettäviä tietoja koskevan tavoitteen saavuttamiseksi. Näihin lisätietoihin kuuluu – niihin kuitenkaan rajoittumatta – tietoja, jotka auttavat tilinpäätöksen käyttäjiä arvioimaan:
                     
                                 a)
                              
                              
                                 vuokralle antajan vuokraustoimintojen luonnetta; ja
                              
                           
                                 b)
                              
                              
                                 sitä, kuinka vuokralle antaja hallitsee riskiä, joka liittyy sen kohdeomaisuuseristä itsellään pitämiin oikeuksiin. Vuokralle antajan on erityisesti esitettävä riskienhallinnan strategiansa, joka koskee sen kohdeomaisuuseristä itsellään pitämiä oikeuksia, mukaan lukien keinot, joilla se pienentää kyseistä riskiä. Tällaisiin keinoihin voivat kuulua esimerkiksi takaisinostosopimukset, jäännösarvotakuut tai muuttuvat vuokrat, jotka tulevat maksettaviksi tiettyjen käyttörajojen ylittyessä.
                              
                           
               
            
               Rahoitusleasingsopimukset
            
         
         
                  
                     93
                  
                  
                     Vuokralle antajan on esitettävä laadullinen ja määrällinen selostus rahoitusleasingsopimuksiin tehdyn nettosijoituksen kirjanpitoarvon merkittävistä muutoksista.
                  
               
                  
                     94
                  
                  
                     Vuokralle antajan on esitettävä vuokrasaamisten maturiteettijakauma, joka osoittaa diskonttaamattomat tulevaisuudessa saatavat vuokrat vuosittain vähintään viideltä ensimmäiseltä vuodelta sekä yhteismäärän niiden jälkeisiltä vuosilta. Vuokralle antajan on täsmäytettävä diskonttaamattomat vuokrat ja nettosijoitus vuokrasopimukseen keskenään. Täsmäytyslaskelmassa on yksilöitävä vuokrasaamisiin liittyvä kertymätön rahoitustuotto ja mahdollinen diskontattu takaamaton jäännösarvo.
                  
               
            
               Operatiiviset vuokrasopimukset
            
         
         
                  
                     95
                  
                  
                     Vuokralle antajan on sovellettava operatiivisen vuokrasopimuksen kohteena oleviin aineellisiin käyttöomaisuushyödykkeisin IAS 16:n mukaisia vaatimuksia tilinpäätöksessä esitettävistä tiedoista. IAS 16:n mukaisia esitettäviä tietoja koskevia vaatimuksia soveltaessaan vuokralle antajan on jaoteltava kukin aineellisten käyttöomaisuushyödykkeiden luokka operatiivisten vuokrasopimusten kohteena oleviin omaisuuseriin ja toisaalta omaisuuseriin, jotka eivät ole operatiivisten vuokrasopimusten kohteena. Näin ollen vuokralle antajan on esitettävä IAS 16:n mukaan vaadittavat tiedot operatiivisen vuokrasopimuksen kohteena olevista omaisuuseristä (kohdeomaisuuseräluokittain) erillään omistamistaan omassa hallussaan ja käytössään olevista omaisuuseristä.
                  
               
                  
                     96
                  
                  
                     Vuokralle antajan on sovellettava operatiivisten vuokrasopimusten kohteena oleviin omaisuuseriin IAS 36:n, IAS 38:n, IAS 40:n ja IAS 41:n mukaisia vaatimuksia tilinpäätöksessä esitettävistä tiedoista.
                  
               
                  
                     97
                  
                  
                     Vuokralle antajan on esitettävä vuokrien maturiteettijakauma, joka osoittaa saatavat diskonttaamattomat vuokrat vuosittain vähintään viideltä ensimmäiseltä vuodelta sekä yhteismäärän jäljellä olevilta vuosilta.
                  
               MYYNTI JA TAKAISINVUOKRAUS
         
                  
                     98
                  
                  
                     Jos yhteisö (myyjä-vuokralle ottaja) luovuttaa omaisuuserän toiselle yhteisölle (ostaja-vuokralle antaja) ja vuokraa kyseisen omaisuuserän ostaja-vuokralle antajalta, sekä myyjä-vuokralle ottajan että ostaja-vuokralle antajan on käsiteltävä luovutussopimus ja vuokrasopimus kappaleiden 99–103 mukaisesti
                  
               
            Sen arvioiminen, onko omaisuuserän luovutus myynti
         
         
                  
                     99
                  
                  
                     Yhteisön on sovellettava vaatimuksia sen määrittämisestä, milloin suoritevelvoite täyttyy IFRS 15:n mukaisesti, sen ratkaisemiseen, käsitelläänkö omaisuuserän luovutus kirjanpidossa kyseisen omaisuuserän myyntinä.
                  
               
            
               Omaisuuserän luovutus on myynti
            
         
         
                  
                     100
                  
                  
                     Jos myyjä-vuokralle ottajan tekemä omaisuuserän luovutus täyttää IFRS 15:n mukaiset vaatimukset, joiden mukaan se on käsiteltävä omaisuuserän myyntinä:
                     
                                 a)
                              
                              
                                 myyjä-vuokralle ottajan on arvostettava takaisinvuokrauksesta syntyvä käyttöoikeusomaisuuserä siten, että se on myyjä-vuokralle ottajan itsellään pitämään käyttöoikeuteen liittyvä suhteellinen osuus omaisuuserän aiemmasta kirjanpitoarvosta. Näin ollen myyjä-vuokralle ottajan on kirjattava vain se voiton tai tappion määrä, joka liittyy ostaja-vuokralle antajalle siirrettyihin oikeuksiin;
                              
                           
                                 b)
                              
                              
                                 ostaja-vuokralle antajan on käsiteltävä omaisuuserän osto soveltuvien standardien mukaisesti ja vuokrasopimus tämän standardin vuokralle antajan kirjanpitoa koskevien vaatimusten mukaisesti.
                              
                           
               
                  
                     101
                  
                  
                     Jos omaisuuserän myynnistä suoritettavan vastikkeen käypä arvo ei ole yhtä suuri kuin omaisuuserän käypä arvo tai jos vuokrasopimukseen perustuvat maksut eivät ole markkinahintatason mukaisia, yhteisön on tehtävä seuraavat oikaisut, jotta myyntituotto vastaisi käypää arvoa:
                     
                                 a)
                              
                              
                                 markkinaehtoja huonommat ehdot on käsiteltävä ennakkoon maksettuina vuokrina; ja
                              
                           
                                 b)
                              
                              
                                 markkinaehtoja paremmat ehdot on käsiteltävä lisärahoituksena, jonka ostaja-vuokralle antaja antaa myyjä-vuokralle ottajalle.
                              
                           
               
                  
                     102
                  
                  
                     Yhteisön on määritettävä kappaleen 101 mahdollisesti edellyttämä oikaisu perustuen siihen, joka seuraavista on helpommin määritettävissä:
                     
                                 a)
                              
                              
                                 myynnistä suoritettavan vastikkeen käyvän arvon ja omaisuuserän käyvän arvon välinen erotus; ja
                              
                           
                                 b)
                              
                              
                                 vuokrasopimukseen perustuvien maksujen nykyarvon ja markkinahintaisten vuokrien nykyarvon välinen erotus.
                              
                           
               
            
               Omaisuuserän luovutus ei ole myynti
            
         
         
                  
                     103
                  
                  
                     Jos myyjä-vuokralle ottajan toteuttama omaisuuserän luovutus ei täytä IFRS 15:n mukaisia vaatimuksia, joiden mukaan se olisi käsiteltävä omaisuuserän myyntinä:
                     
                                 a)
                              
                              
                                 myyjä-vuokralle ottajan on pidettävä luovutettu omaisuuserä taseessaan ja kirjattava luovutushintaa vastaava rahoitusvelka. Sen on käsiteltävä rahoitusvelka IFRS 9:n mukaisesti.
                              
                           
                                 b)
                              
                              
                                 ostaja-vuokralle antaja ei saa kirjata sille luovutettua omaisuuserää, ja sen on kirjattava luovutushintaa vastaava määrä rahoitusvaroiksi. Sen on käsiteltävä rahoitusvarat IFRS 9:n mukaisesti.
                              
                           
               
            Liite A
            
               Määritelmät
            
            
               Tämä liite on kiinteä osa standardia.
            
            
                        
                           vuokrasopimuksen alkamisajankohta (sopimuksen alkamisajankohta)
                        
                     
                     
                        Päivä, jona vuokralle antaja antaa kohdeomaisuuserän vuokralle ottajan käytettäväksi.
                     
                  
                        
                           taloudellinen kokonaisvaikutusaika
                        
                     
                     
                        Joko ajanjakso, jona omaisuuserän odotetaan olevan taloudellisesti käyttökelpoinen yhdelle tai useammalle käyttäjälle tai niiden suoriteyksikköjen tai muiden vastaavien yksikköjen lukumäärä, jotka yhden tai useamman käyttäjän odotetaan saavan omaisuuserästä.
                     
                  
                        
                           muutoksen voimaantulopäivä
                        
                     
                     
                        Päivä, jona molemmat osapuolet sopivat vuokrasopimuksen muutoksesta.
                     
                  
                        
                           käypä arvo
                        
                     
                     
                        
                           Vuokralle antajaa koskevia kirjanpitovaatimuksia sovellettaessa rahamäärä, johon omaisuuserä voitaisiin vaihtaa tai jolla velka voitaisiin suorittaa asiaa tuntevien, liiketoimeen halukkaiden, toisistaan riippumattomien osapuolten välillä.
                     
                  
                        
                           rahoitusleasingsopimus
                        
                     
                     
                        
                           Vuokrasopimus, joka siirtää kohdeomaisuuserän omistamiselle ominaiset riskit ja edut kaikilta olennaisilta osin.
                     
                  
                        
                           kiinteät maksut
                        
                     
                     
                        Maksut, jotka vuokralle ottaja suorittaa vuokralle antajalle oikeudesta käyttää kohdeomaisuuserää vuokra-aikana, lukuun ottamatta muuttuvia vuokria.
                     
                  
                        
                           bruttosijoitus vuokrasopimukseen
                        
                     
                     
                        Seuraavien yhteismäärä:
                        
                                    a)
                                 
                                 
                                    vuokrat, jotka vuokralle antaja saa rahoitusleasingsopimuksen mukaan; ja
                                 
                              
                                    b)
                                 
                                 
                                    vuokralle antajan hyväksi tuleva takaamaton jäännösarvo.
                                 
                              
                  
                        
                           vuokrasopimuksen syntymisajankohta (sopimuksen syntymisajankohta)
                        
                     
                     
                        
                           Vuokrasopimuksen päiväys tai sitä aikaisempi päivä, jona osapuolet sitoutuvat noudattamaan vuokrasopimuksen pääasiallisia ehtoja.
                     
                  
                        
                           alkuvaiheen välittömät menot
                        
                     
                     
                        
                           Vuokrasopimuksen saamisesta aiheutuvat lisämenot, joita ei olisi syntynyt, ellei vuokrasopimusta olisi saatu, lukuun ottamatta menoja, joita valmistajana tai jälleenmyyjänä toimivalle vuokralle antajalle syntyy rahoitusleasingsopimuksen yhteydessä.
                     
                  
                        
                           vuokrasopimuksen sisäinen korko
                        
                     
                     
                        Korko, jota käyttäen (a) vuokrien ja (b) takaamattoman jäännösarvon nykyarvo vastaa (i) kohdeomaisuuserän käyvän arvon ja (ii) vuokralle antajalle syntyneiden alkuvaiheen välittömien menojen yhteismäärää.
                     
                  
                        
                           vuokrasopimus
                        
                     
                     
                        Sopimus tai sopimuksen osa, joka antaa oikeuden käyttää omaisuuserää (kohdeomaisuuserä) tiettynä ajanjaksona vastiketta vastaan.
                     
                  
                        
                           vuokrasopimukseen liittyvät kannustimet
                        
                     
                     
                        
                           Vuokrasopimukseen liittyvät maksut, jotka vuokralle antaja suorittaa vuokralle ottajalle, tai vuokralle ottajan menot, jotka vuokralle antaja korvaa tai ottaa vastattavikseen.
                     
                  
                        
                           vuokrasopimuksen muutos
                        
                     
                     
                        
                           Vuokrasopimuksen laajuuden tai vuokrasopimuksen mukaisen vastikkeen muutos, joka ei ollut osa vuokrasopimuksen alkuperäisiä ehtoja (esimerkiksi yhden tai useamman kohdeomaisuuserän käyttöoikeuden lisääminen tai päättäminen tai sopimuksen mukaisen vuokra-ajan jatkaminen tai lyhentäminen).
                     
                  
                        
                           vuokrat
                        
                     
                     
                        Maksut, jotka vuokralle ottaja suorittaa vuokralle antajalle oikeudesta käyttää kohdeomaisuuserää vuokra-aikana, sisältäen seuraavan:
                        
                                    a)
                                 
                                 
                                    
                                       kiinteät maksut (mukaan lukien tosiasiallisesti kiinteät maksut) vähennettyinä vuokrasopimukseen liittyvillä kannustimilla;
                                 
                              
                                    b)
                                 
                                 
                                    
                                       muuttuvat vuokrat, jotka riippuvat indeksistä tai hintatasosta;
                                 
                              
                                    c)
                                 
                                 
                                    osto-option toteutushinta, jos on kohtuullisen varmaa, että vuokralle ottaja käyttää kyseisen option; ja
                                 
                              
                                    d)
                                 
                                 
                                    
                                       vuokrasopimuksen päättämisestä aiheutuvista sanktioista johtuvat maksut, jos vuokra-ajassa on otettu huomioon, että vuokralle ottaja käyttää vuokrasopimuksen päättämisoption.
                                 
                              Vuokralle ottajan näkökulmasta vuokrat sisältävät myös määrät, jotka vuokralle ottajan odotetaan maksavan jäännösarvotakuiden perusteella. Vuokriin ei lueta sopimuksen muille kuin vuokrasopimuskomponenteille kohdistettuja maksuja, paitsi jos vuokralle ottaja päättää yhdistää muut kuin vuokrasopimuskomponentit vuokrasopimuskomponenttiin ja käsitellä niitä kirjanpidossa yhtenä vuokrasopimuskomponenttina.
                        Vuokralle antajan näkökulmasta vuokrat sisältävät myös vuokralle antajalle mahdollisesti annetut jäännösarvotakuut, jotka on antanut vuokralle ottaja, sen lähipiiriin kuuluva osapuoli tai kolmas osapuoli, joka ei kuulu vuokralle antajan lähipiiriin ja on taloudellisesti kykenevä täyttämään takuun mukaiset velvoitteet; Vuokriin ei lueta muille kuin vuokrasopimuskomponenteille kohdistettuja maksuja.
                     
                  
                        
                           vuokra-aika
                        
                     
                     
                        Ajanjakso, jona sopimus ei ole purettavissa ja jona vuokralle ottajalla on oikeus käyttää kohdeomaisuuserää, sisältäen molemmat seuraavat:
                        
                                    a)
                                 
                                 
                                    
                                       vuokrasopimuksen jatkamisoption kattamat ajanjaksot, jos on kohtuullisen varmaa, että vuokralle ottaja käyttää kyseisen option; ja
                                 
                              
                                    b)
                                 
                                 
                                    vuokrasopimuksen päättämisoption kattamat ajanjaksot, jos on kohtuullisen varmaa, että vuokralle ottaja ei käytä kyseistä optiota.
                                 
                              
                  
                        
                           vuokralle ottaja
                        
                     
                     
                        Yhteisö, joka saa oikeuden käyttää kohdeomaisuuserää tiettynä ajanjaksona vastiketta vastaan.
                     
                  
                        
                           vuokralle ottajan lisäluoton korko
                        
                     
                     
                        Korko, jota vuokralle ottaja joutuisi maksamaan lainatessaan vastaavaksi ajaksi ja vastaavanlaisin vakuuksin rahat, jotka tarvitaan käyttöoikeusomaisuuserän arvoa vastaavan omaisuuserän hankkimiseksi vastaavanlaisessa taloudellisessa ympäristössä.
                     
                  
                        
                           vuokralle antaja
                        
                     
                     
                        Yhteisö, joka antaa oikeuden käyttää kohdeomaisuuserää tiettynä ajanjaksona vastiketta vastaan.
                     
                  
                        
                           nettosijoitus vuokrasopimukseen
                        
                     
                     
                        
                           Bruttosijoitus vuokrasopimukseen diskontattuna vuokrasopimuksen sisäisellä korolla.
                     
                  
                        
                           operatiivinen vuokrasopimus
                        
                     
                     
                        
                           Vuokrasopimus, joka ei siirrä kohdeomaisuuserän omistamiselle ominaisia riskejä ja etuja kaikilta olennaisilta osin.
                     
                  
                        
                           optioon perustuvat vuokrat
                        
                     
                     
                        Maksut, jotka vuokralle ottaja suorittaa vuokralle antajalle oikeudesta käyttää kohdeomaisuuserää vuokrasopimuksen jatkamis- tai päättämisoption kattamina ajanjaksoina, jotka eivät sisälly vuokra-aikaan.
                     
                  
                        
                           käyttöaika
                        
                     
                     
                        Koko se ajanjakso, jona omaisuuserää käytetään asiakkaan kanssa tehdyn sopimuksen toteuttamiseksi (mukaan lukien ei-peräkkäiset ajanjaksot).
                     
                  
                        
                           jäännösarvotakuu
                        
                     
                     
                        Vuokralle antajan lähipiiriin kuulumattoman osapuolen vuokralle antajalle antama takuu siitä, että kohdeomaisuuserän arvo (tai osa sen arvosta) vuokrasopimuksen päättyessä on vähintään tietyn suuruinen.
                     
                  
                        
                           käyttöoikeusomaisuuserä
                        
                     
                     
                        Omaisuuserä, joka edustaa vuokralle ottajan oikeutta käyttää kohdeomaisuuserää vuokra-aikana.
                     
                  
                        
                           lyhytaikainen vuokrasopimus
                        
                     
                     
                        
                           Vuokrasopimus, jonka mukainen vuokra-aika on sopimuksen alkamisajankohtana enintään 12 kuukautta. Vuokrasopimus, johon sisältyy osto-optio, ei ole lyhytaikainen.
                     
                  
                        
                           edelleenvuokraus
                        
                     
                     
                        Liiketoimi, jolla vuokralle ottaja (”edelleenvuokraaja”) vuokraa kohdeomaisuuserän kolmannelle osapuolelle pääsopimuksen vuokralle antajan ja vuokralle ottajan välisen vuokrasopimuksen (”päävuokrasopimus”) pysyessä voimassa.
                     
                  
                        
                           kohdeomaisuuserä
                        
                     
                     
                        
                           Vuokrasopimuksen kohteena oleva omaisuuserä, jonka käyttöoikeuden vuokralle antaja on antanut vuokralle ottajalle.
                     
                  
                        
                           kertymätön rahoitustuotto
                        
                     
                     
                        Seuraavien erien välinen erotus:
                        
                                    a)
                                 
                                 
                                    bruttosijoitus vuokrasopimukseen, ja
                                 
                              
                                    b)
                                 
                                 
                                    nettosijoitus vuokrasopimukseen.
                                 
                              
                  
                        
                           takaamaton jäännösarvo
                        
                     
                     
                        Se osuus kohdeomaisuuserän jäännösarvosta, jonka realisoitumisesta vuokralle antajalla ei ole varmuutta tai josta yksinomaan vuokralle antajan lähipiiriin kuuluva osapuoli on antanut takuun.
                     
                  
                        
                           muuttuvat vuokrat
                        
                     
                     
                        Se osuus vuokralle ottajan vuokralle antajalle kohdeomaisuuserän käyttöoikeudesta vuokra-aikana suorittamista maksuista, joka vaihtelee tosiseikoissa tai olosuhteissa sopimuksen alkamisajankohdan jälkeen tapahtuvien muiden muutosten kuin ajan kulumisen vuoksi.
                     
                  
               Termit, jotka on määritelty muissa standardeissa ja joita käytetään tässä standardissa samassa merkityksessä
            
            
                        
                           sopimus
                        
                     
                     
                        Kahden tai useamman osapuolen välinen yhteisymmärrys, joka luo täytäntöönpantavissa olevia oikeuksia ja velvoitteita.
                     
                  
                        
                           taloudellinen vaikutusaika
                        
                     
                     
                        Ajanjakso, jona omaisuuserän odotetaan olevan yhteisön käytettävissä, tai niiden suorite- tai muiden yksikköjen lukumäärä, jotka yhteisön odotetaan saavan omaisuuserästä.
                     
                  
         
            Liite B
            
               Soveltamisohjeistus
            
            
               Tämä liite on kiinteä osa standardia. Siinä kuvataan kappaleiden 1–103 soveltamista, ja sen sitovuus on sama kuin standardin muiden osien.
            
            
               Soveltaminen salkkuun
            
            
                     
                        B1
                     
                     
                        Tässä standardissa määrätään yksittäisen vuokrasopimuksen kirjanpitokäsittelystä. Käytännön apukeinona yhteisö kuitenkin saa soveltaa tätä standardia ominaispiirteiltään samankaltaisista vuokrasopimuksista koostuvaan salkkuun, jos yhteisö kohtuudella odottaa, että tilinpäätökseen aiheutuvat vaikutukset tämän standardin soveltamisesta salkkuun eivät olennaisesti poikkeaisi siitä, että standardia sovellettaisiin salkkuun sisältyviin yksittäisiin vuokrasopimuksiin. Salkun kirjanpitokäsittelyssä yhteisön on käytettävä arvioita ja oletuksia, jotka kuvastavat salkun kokoa ja koostumusta.
                     
                  
               Sopimusten yhdistäminen
            
            
                     
                        B2
                     
                     
                        Yhteisön on tätä standardia soveltaessaan yhdistettävä kaksi tai useampia samanaikaisesti tai lähes samanaikaisesti saman vastapuolen (tai vastapuolen lähipiirin) kanssa tehtyä sopimusta ja käsiteltävä sopimuksia yhtenä sopimuksena, jos yksi tai useampi seuraavista kriteereistä täyttyy:
                        
                                    a)
                                 
                                 
                                    sopimukset neuvotellaan yhtenä kokonaisuutena, ja niillä on yhteinen kaupallinen tavoite, jota ei voi ymmärtää tarkastelematta sopimuksia yhdessä;
                                 
                              
                                    b)
                                 
                                 
                                    yhdestä sopimuksesta maksettavan vastikkeen määrä riippuu toisen sopimuksen mukaisesta hinnasta tai sopimuksesta suoriutumisesta; tai
                                 
                              
                                    c)
                                 
                                 
                                    sopimusten antamat kohdeomaisuuserien käyttöoikeudet (tai jotkin kussakin sopimuksessa annettavat kohdeomaisuuserien käyttöoikeudet) muodostavat yhden kappaleessa B32 kuvatun vuokrasopimuskomponentin.
                                 
                              
                  
               Kirjaamista koskeva helpotus: vuokrasopimukset, joissa kohdeomaisuuserä on arvoltaan vähäinen (kappaleet 5–8).
            
            
                     
                        B3
                     
                     
                        Tämän standardin mukaan vuokralle ottaja saa kappaleessa B7 määritellyin poikkeuksin soveltaa kappaletta 6 sellaisten vuokrasopimusten kirjanpitokäsittelyyn, joissa kohdeomaisuuserä on arvoltaan vähäinen. Vuokralle ottajan on arvioitava kohdeomaisuuserän arvo sen arvon perusteella, joka omaisuuserällä on uutena, riippumatta vuokrattavan omaisuuserän iästä.
                     
                  
                     
                        B4
                     
                     
                        Sen arvioiminen, onko kohdeomaisuuserä arvoltaan vähäinen, tapahtuu absoluuttisella perusteella. Arvoltaan vähäisiä omaisuuseriä koskevat vuokrasopimukset voidaan käsitellä kirjanpidossa kappaleen 6 mukaisesti riippumatta siitä, ovatko kyseiset vuokrasopimukset olennaisia vuokralle ottajalle. Vuokralle ottajan koko, luonne tai olosuhteet eivät vaikuta arviointiin. Näin ollen eri vuokralle ottajien odotetaan tekevän samat johtopäätökset siitä, onko tietty kohdeomaisuuserä arvoltaan vähäinen.
                     
                  
                     
                        B5
                     
                     
                        Kohdeomaisuuserä voi olla arvoltaan vähäinen vain, jos:
                        
                                    a)
                                 
                                 
                                    vuokralle ottaja pystyy hyötymään kohdeomaisuuserän käytöstä sellaisenaan tai yhdessä muiden vuokralle ottajalle helposti saatavissa olevien voimavarojen kanssa; ja
                                 
                              
                                    b)
                                 
                                 
                                    kohdeomaisuuserä ei ole erittäin riippuvainen muista omaisuuseristä eikä sillä ole niiden kanssa suuresti keskinäisiä yhteyksiä.
                                 
                              
                  
                     
                        B6
                     
                     
                        Kohdeomaisuuserää koskeva vuokrasopimus ei voi olla arvoltaan vähäistä omaisuuserää koskeva vuokrasopimus, jos omaisuuserä on luonteeltaan sellainen, ettei se uutena tyypillisesti ole arvoltaan vähäinen. Esimerkiksi autoja koskevat vuokrasopimukset eivät voi olla arvoltaan vähäisiä omaisuuseriä koskevia vuokrasopimuksia, koska uusi auto ei tyypillisesti ole arvoltaan vähäinen.
                     
                  
                     
                        B7
                     
                     
                        Jos vuokralle ottaja vuokraa tai odottaa vuokraavansa omaisuuserän edelleen, pääsopimus ei voi olla arvoltaan vähäistä omaisuuserää koskeva vuokrasopimus.
                     
                  
                     
                        B8
                     
                     
                        Esimerkkejä arvoltaan vähäisistä omaisuuseristä ovat tablettitietokoneet ja henkilökohtaiset tietokoneet, pienet toimistokalusteet ja puhelimet.
                     
                  
               Vuokrasopimuksen yksilöiminen (kappaleet 9–11)
            
            
                     
                        B9
                     
                     
                        Arvioidessaan, antaako sopimus oikeuden yksilöidyn omaisuuserän käyttöä koskevaan määräysvaltaan (ks. kappaleet B13–B20) tietyksi ajanjaksoksi, yhteisön on arvioitava, onko asiakkaalla omaisuuserän koko käyttöajan molemmat seuraavat:
                        
                                    a)
                                 
                                 
                                    oikeus saada yksilöidyn omaisuuserän käytöstä koituva taloudellinen hyöty kaikilta olennaisilta osin (kuvataan kappaleissa B21–B23); ja
                                 
                              
                                    b)
                                 
                                 
                                    oikeus ohjata yksilöidyn omaisuuserän käyttöä (kuvataan kappaleissa B24–B30).
                                 
                              
                  
                     
                        B10
                     
                     
                        Jos asiakkaalla on oikeus yksilöidyn omaisuuserän käyttöä koskevaan määräysvaltaan vain osan sopimuksen voimassaoloajasta, sopimus sisältää vuokrasopimuksen, joka koskee kyseistä osuutta voimassaoloajasta.
                     
                  
                     
                        B11
                     
                     
                        Tavaroiden tai palvelujen vastaanottamista koskevan sopimuksen voi tehdä IFRS 11:ssa Yhteisjärjestelyt määritelty yhteisjärjestely, tai sopimus voidaan tehdä yhteisjärjestelyn puolesta. Tällöin yhteisjärjestelyn katsotaan olevan sopimuksessa asiakas. Arvioidessaan, sisältyykö tällaiseen sopimukseen vuokrasopimus, yhteisön on arvioitava, onko yhteisjärjestelyllä koko käyttöajan oikeus yksilöidyn omaisuuserän käyttöä koskevaan määräysvaltaan.
                     
                  
                     
                        B12
                     
                     
                        Yhteisön on arvioitava jokaisesta erillisestä potentiaalisesta vuokrasopimuskomponentista, sisältyykö sopimukseen vuokrasopimus. Kappaleessa B32 on ohjeistusta erillisistä vuokrasopimuskomponenteista.
                     
                  
               
                  Yksilöity omaisuuserä
               
            
            
                     
                        B13
                     
                     
                        Omaisuuserä yksilöidään tyypillisesti määrittelemällä se sopimuksessa nimenomaisesti. Omaisuuserä voidaan kuitenkin yksilöidä myös määrittelemällä se epäsuorasti ajankohtana, jona se annetaan asiakkaan käytettäväksi.
                     
                  
               Tosiasialliset oikeudet korvata omaisuuserä toisella
            
            
                     
                        B14
                     
                     
                        Vaikka omaisuuserä olisi määritelty, asiakkaalla ei ole yksilöidyn omaisuuserän käyttöoikeutta, jos toimittajaosapuolella on koko käyttöajan tosiasiallinen oikeus korvata omaisuuserä toisella. Toimittajaosapuolen oikeus korvata omaisuuserä toisella on tosiasiallinen vain, jos molemmat seuraavat ehdot täyttyvät:
                        
                                    a)
                                 
                                 
                                    toimittajaosapuoli pystyy käytännössä korvaamaan omaisuuserän vaihtoehtoisilla omaisuuserillä koko käyttöajan (asiakas ei esimerkiksi voi estää toimittajaosapuolta korvaamasta omaisuuserää toisella ja vaihtoehtoisia omaisuuseriä on toimittajaosapuolen helposti saatavissa tai se pystyisi hankkimaan niitä kohtuullisen ajan kuluessa); ja
                                 
                              
                                    b)
                                 
                                 
                                    toimittajaosapuoli hyötyisi taloudellisesti siitä, että se käyttää oikeutensa korvata omaisuuserä toisella (ts. taloudellisen hyödyn, joka liittyy omaisuuserän korvaamiseen toisella, odotetaan olevan suurempi kuin kustannukset, joita aiheutuu omaisuuserän korvaamisesta toisella).
                                 
                              
                  
                     
                        B15
                     
                     
                        Jos toimittajaosapuolella on oikeus tai velvollisuus korvata omaisuuserä toisella vain aikaisintaan tiettynä ajankohtana tai vain tietyn tapahtuman toteutuessa, toimittajaosapuolen oikeus korvata omaisuuserä toisella ei ole tosiasiallinen, koska se ei käytännössä pysty koko käyttöajan ajan korvaamaan omaisuuserää vaihtoehtoisilla omaisuuserillä.
                     
                  
                     
                        B16
                     
                     
                        Yhteisön arvio siitä, onko toimittajaosapuolen oikeus korvata omaisuuserä toisella tosiasiallinen, perustuu sopimuksen syntymisajankohtana vallitseviin tosiseikkoihin ja olosuhteisiin, eikä siinä oteta huomioon tulevia tapahtumia, joiden toteutumista ei sopimuksen syntymisajankohtana pidetä todennäköisenä. Tulevia tapahtumia, joiden toteutumista ei sopimuksen syntymisajankohtana pidettäisi todennäköisenä ja joita ei siis tulisi ottaa huomioon arvioinnissa, ovat esimerkiksi seuraavat:
                        
                                    a)
                                 
                                 
                                    tuleva asiakas suostuu maksamaan omaisuuserän käytöstä yli markkinahintatason;
                                 
                              
                                    b)
                                 
                                 
                                    otetaan käyttöön uutta teknologiaa, joka ei ole sopimuksen syntymisajankohtana pitkälle kehitettyä;
                                 
                              
                                    c)
                                 
                                 
                                    se, miten asiakas käyttää omaisuuserää tai mikä on omaisuuserän suorituskyky, poikkeaa huomattavasti siitä, millaista käyttöä tai suorituskykyä pidettiin todennäköisenä sopimuksen syntymisajankohtana; ja
                                 
                              
                                    d)
                                 
                                 
                                    omaisuuserän markkinahinta käyttöaikana poikkeaa huomattavasti markkinahinnasta, jota pidettiin todennäköisenä sopimuksen syntymisajankohtana.
                                 
                              
                  
                     
                        B17
                     
                     
                        Jos omaisuuserä sijaitsee asiakkaan tiloissa tai jossakin muualla, kustannukset sen korvaamisesta toisella ovat yleensä suuremmat kuin jos se sijaitsee toimittajaosapuolen tiloissa, ja näin ollen ne todennäköisemmin ylittävät hyödyn, joka liittyy omaisuuserän korvaamiseen toisella.
                     
                  
                     
                        B18
                     
                     
                        Toimittajaosapuolen oikeus tai velvollisuus korvata omaisuuserä toisella korjauksia ja huoltoa varten, jos omaisuuserä ei toimi kunnolla tai jos siihen on saatavilla tekninen päivitys, ei ole este sille, että asiakkaalla on yksilöidyn omaisuuserän käyttöoikeus.
                     
                  
                     
                        B19
                     
                     
                        Jos asiakas ei pysty helposti ratkaisemaan, onko toimittajaosapuolella tosiasiallinen oikeus korvata omaisuuserä toisella, asiakkaan on oletettava, ettei korvaamisoikeus ole tosiasiallinen.
                     
                  
               Osuudet omaisuuseristä
            
            
                     
                        B20
                     
                     
                        Omaisuuserän kapasiteettiosuus on yksilöity omaisuuserä, jos se on fyysisesti erotettavissa (esimerkiksi rakennuksen yksi kerros). Omaisuuserän kapasiteettiosuus tai muu osuus, joka ei ole fyysisesti erotettavissa (esimerkiksi valokuitukaapelin kapasiteettiosuus), ei ole yksilöity omaisuuserä, paitsi jos se edustaa omaisuuserän kapasiteettia kaikilta olennaisilta osin ja näin ollen antaa asiakkaalle oikeuden saada omaisuuserän käytöstä koituva taloudellinen hyöty kaikilta olennaisilta osin.
                     
                  
               
                  Oikeus saada käytöstä koituvaa taloudellista hyötyä
               
            
            
                     
                        B21
                     
                     
                        Jotta asiakkaalla olisi määräysvalta yksilöidyn omaisuuserän käyttöön, asiakkaalla täytyy olla oikeus saada omaisuuserän käytöstä koko käyttöaikana koituva taloudellinen hyöty kaikilta olennaisilta osin (esimerkiksi siten, että sillä on yksinoikeus omaisuuserän käyttöön koko kyseisenä ajanjaksona). Asiakas voi saada omaisuuserän käytöstä taloudellista hyötyä suoraan tai epäsuorasti usealla eri tavalla, kuten käyttämällä omaisuuserää, pitämällä se hallussaan tai vuokraamalla se edelleen. Omaisuuserän käytöstä koituvaan taloudelliseen hyötyyn luetaan sen ensisijainen tuotos ja sivutuotteet (mukaan lukien niistä kertyvät potentiaaliset rahavirrat) sekä muu omaisuuserän käytöstä koituva taloudellinen hyöty, joka voisi syntyä kolmannen osapuolen kanssa toteutuvasta kaupallisesta transaktiosta.
                     
                  
                     
                        B22
                     
                     
                        Arvioidessaan oikeutta saada omaisuuserän käytöstä koituva taloudellinen hyöty kaikilta olennaisilta osin yhteisön on otettava huomioon taloudellinen hyöty omaisuuserän sellaisesta käytöstä, joka sisältyy asiakkaalla omaisuuserään olevan käyttöoikeuden määriteltyyn laajuuteen (ks. kappale B30). Esimerkiksi:
                        
                                    a)
                                 
                                 
                                    jos sopimuksessa rajoitetaan moottoriajoneuvon käyttö sen käyttöaikana tietylle alueelle, yhteisön on otettava huomioon vain se taloudellinen hyöty, joka koituu moottoriajoneuvon käytöstä kyseisellä alueella, ei sen ulkopuolella;
                                 
                              
                                    b)
                                 
                                 
                                    jos sopimuksessa määrätään, että asiakas saa ajaa moottoriajoneuvolla käyttöaikana vain tietyn mailimäärän, yhteisön on otettava huomioon vain se taloudellinen hyöty, joka koituu moottoriajoneuvon käytöstä sallittuun mailimäärään asti, ei sen ylittävältä osalta.
                                 
                              
                  
                     
                        B23
                     
                     
                        Jos sopimuksessa vaaditaan, että asiakas maksaa toimittajaosapuolelle tai jollekin muulle osapuolelle vastikkeena osan omaisuuserän käytöstä kertyvistä rahavirroista, kyseisiä vastikkeena maksettavia rahavirtoja on pidettävä osana taloudellista hyötyä, jonka asiakas saa omaisuuserän käytöstä. Esimerkiksi jos asiakas on velvollinen maksamaan toimittajaosapuolelle prosenttiosuuden myynnistä vastikkeena myymälätilan käyttämisestä, tämä vaatimus ei estä sitä, että asiakkaalla on oikeus saada myymälätilan käytöstä koituva taloudellinen hyöty kaikilta olennaisilta osin. Tämä johtuu siitä, että myynnistä kertyvien rahavirtojen katsotaan olevan taloudellista hyötyä, jonka asiakas saa myymälätilan käytöstä ja josta se sitten maksaa osan toimittajaosapuolelle vastikkeena kyseisen tilan käyttöoikeudesta.
                     
                  
               
                  Oikeus ohjata käyttöä
               
            
            
                     
                        B24
                     
                     
                        Asiakkaalla on oikeus ohjata yksilöidyn omaisuuserän käyttöä koko käyttöajan vain, jos:
                        
                                    a)
                                 
                                 
                                    joko asiakkaalla on koko käyttöajan oikeus ohjata omaisuuserän käyttötapaa ja -tarkoitusta (kuvataan kappaleissa B25–B30); tai
                                 
                              
                                    b)
                                 
                                 
                                    omaisuuserän käyttötavasta ja -tarkoituksesta tehtävät merkitykselliset päätökset on määrätty ennalta ja:
                                    
                                                i)
                                             
                                             
                                                asiakkaalla on koko käyttöajan oikeus omaisuuserän operointiin (tai oikeus ohjata muita omaisuuserän operoinnissa sen määräämällä tavalla), ilman että toimittajaosapuolella on oikeutta muuttaa kyseisiä operointiohjeita; tai
                                             
                                          
                                                ii)
                                             
                                             
                                                asiakas on suunnitellut omaisuuserän (tai tietyt siihen liittyvät osa-alueet) tavalla, joka määrää ennalta omaisuuserän käyttötavan ja -tarkoituksen koko käyttöajan.
                                             
                                          
                              
                  
               Omaisuuserän käyttötapa ja -tarkoitus
            
            
                     
                        B25
                     
                     
                        Asiakkaalla on oikeus ohjata omaisuuserän käyttötapaa ja -tarkoitusta, jos se voi sopimuksessa määritellyn käyttöoikeutensa rajoissa muuttaa omaisuuserän käyttötapaa tai -tarkoitusta koko käyttöajan. Tätä arviointia tehdessään yhteisö ottaa huomioon päätöksenteko-oikeudet, jotka ovat merkityksellisimpiä omaisuuserän käyttötavan ja -tarkoituksen muuttamisen kannalta koko käyttöaikana. Päätöksenteko-oikeudet ovat merkityksellisiä silloin, kun niillä on vaikutusta käytöstä tulevaisuudessa koituvaan taloudelliseen hyötyyn. Päätöksenteko-oikeudet, jotka ovat merkityksellisimpiä, ovat eri sopimuksissa todennäköisesti erilaisia omaisuuserän luonteesta ja sopimuksen ehdoista riippuen.
                     
                  
                     
                        B26
                     
                     
                        Esimerkkejä päätöksenteko-oikeuksista, jotka olosuhteista riippuen antavat oikeuden muuttaa omaisuuserän käyttötapaa ja -tarkoitusta asiakkaan käyttöoikeudelle määritellyissä rajoissa, ovat:
                        
                                    a)
                                 
                                 
                                    oikeudet muuttaa sitä, minkä tyyppistä tuotosta omaisuuserä tuottaa (esimerkiksi päättää, käytetäänkö kuljetuskonttia tavaroiden kuljettamiseen vai varastointiin, tai päättää vähittäismyymälästä myytävästä tuotevalikoimasta);
                                 
                              
                                    b)
                                 
                                 
                                    oikeudet muuttaa sitä, milloin tuotosta tuotetaan (esimerkiksi päättää, milloin tiettyä konetta tai voimalaitosta käytetään);
                                 
                              
                                    c)
                                 
                                 
                                    oikeudet muuttaa sitä, missä tuotosta tuotetaan (esimerkiksi päättää kuorma-auton tai laivan määränpää tai päättää, missä jotakin laitetta käytetään); ja
                                 
                              
                                    d)
                                 
                                 
                                    oikeudet muuttaa sitä, tuotetaanko tuotosta ja kuinka paljon sitä tuotetaan (esimerkiksi päättää, tuotetaanko voimalaitoksessa energiaa ja kuinka paljon energiaa kyseisessä voimalaitoksessa tuotetaan).
                                 
                              
                  
                     
                        B27
                     
                     
                        Esimerkkejä päätöksenteko-oikeuksista, jotka eivät anna oikeutta muuttaa omaisuuserän käyttötapaa ja -tarkoitusta, ovat omaisuuserän operointiin tai ylläpitoon rajoittuvat oikeudet. Tällaiset oikeudet voivat olla asiakkaalla tai toimittajaosapuolella. Vaikka esimerkiksi omaisuuserän operointia tai ylläpitoa koskevat oikeudet ovat usein välttämättömiä omaisuuserän tehokkaan käytön kannalta, ne eivät ole omaisuuserän käyttötavan ja -tarkoituksen ohjaamista koskevia oikeuksia ja riippuvat usein omaisuuserän käyttötapaa ja -tarkoitusta koskevista päätöksistä. Omaisuuserän operointia koskevat oikeudet voivat kuitenkin tuottaa asiakkaalle oikeuden ohjata omaisuuserän käyttöä, jos omaisuuserän käyttötavasta ja -tarkoituksesta tehtävät merkitykselliset päätökset on määrätty ennalta (ks. kappale B24(b)(i)).
                     
                  
               Käyttöaikana ja ennen sitä tehtävät päätökset
            
            
                     
                        B28
                     
                     
                        Omaisuuserän käyttötavasta ja -tarkoituksesta tehtävät merkitykselliset päätökset voidaan määrätä ennalta usealla eri tavalla. Tehtävät merkitykselliset päätökset voidaan määrätä ennalta esimerkiksi omaisuuserän suunnittelun perusteella tai sopimalla omaisuuserän käyttöä koskevista rajoituksista.
                     
                  
                     
                        B29
                     
                     
                        Arvioidessaan, onko asiakkaalla oikeus ohjata omaisuuserän käyttöä, yhteisön on otettava huomioon vain oikeudet tehdä päätöksiä omaisuuserän käytöstä käyttöaikana, paitsi jos asiakas on suunnitellut omaisuuserän (tai sen tietyt osa-alueet) kappaleessa B24(b)(ii) kuvatulla tavalla. Näin ollen yhteisö ei saa ottaa huomioon päätöksiä, jotka on määrätty ennalta ennen käyttöaikaa, paitsi kappaleen B24(b)(ii) mukaisten olosuhteiden vallitessa. Jos asiakas esimerkiksi pystyy ainoastaan määräämään omaisuuserän tuotoksesta ennen käyttöaikaa, sillä ei ole oikeutta ohjata kyseisen omaisuuserän käyttöä. Kyky määritellä tuotos sopimuksessa ennen käyttöaikaa ilman muita omaisuuserän käyttöön liittyviä päätöksenteko-oikeuksia antaa asiakkaalle samat oikeudet kuin mille tahansa tavaroita tai palveluja ostavalle asiakkaalle.
                     
                  
               Suojaavat oikeudet
            
            
                     
                        B30
                     
                     
                        Sopimukseen voi sisältyä ehtoja, joiden tarkoituksena on suojata toimittajaosapuolen intressiä omaisuuserän tai muiden omaisuuserien suhteen, suojella sen henkilöstöä tai varmistaa, että toimittajaosapuoli noudattaa säädöksiä tai määräyksiä. Nämä ovat esimerkkejä suojaavista oikeuksista. Sopimuksessa voidaan esimerkiksi (i) määrätä omaisuuserän enimmäiskäyttömäärä tai rajoittaa sitä, missä tai milloin asiakas voi käyttää omaisuuserää, (ii) vaatia asiakasta noudattamaan tiettyjä toimintatapoja tai (iii) vaatia asiakasta ilmoittamaan toimittajaosapuolelle omaisuuserän käyttötavan muutoksista. Suojaavat oikeudet määrittelevät tyypillisesti asiakkaan käyttöoikeuden laajuuden mutta eivät yksinään estä sitä, että asiakkaalla on oikeus ohjata omaisuuserän käyttöä.
                     
                  
                     
                        B31
                     
                     
                        Seuraava vuokaavio voi auttaa yhteisöjä arvioimaan, onko jokin sopimus vuokrasopimus tai sisältyykö siihen vuokrasopimus.
                        Teksti kuva
                        
                           Ei kummallakaan; omaisuuserän käyttötapa ja -tarkoitus on ennalta määrätty
                           Sopimukseen ei sisälly vuokrasopimusta
                           Sopimukseen sisältyy vuokrasopimus
                           Kyllä
                           Kyllä
                           Onko asiakas suunnitellut omaisuuserän tavalla, joka määrää ennalta omaisuuserän käyttötavan ja -tarkoituksen sen käyttöaikana.
                           Ota huomioon kappale B24(b)(ii).
                           Ei
                           Ei
                           Onko asiakkaalla koko käyttöajan oikeus omaisuuserän operointiin, ilman että toimittajaosapuolella on oikeus muuttaa operointiohjeita?
                           Ota huomioon kappale B24(b)(i).
                           Toimittajaosapuolella
                           Ei
                           Kyllä
                           Asiakkaalla
                           Onko asiakkaalla, toimittajaosapuolella vai ei kummallakaan koko käyttöajan oikeus ohjata omaisuuserän käyttötapaa ja -tarkoitusta?
                           Ota huomioon kappaleet B25-B30.
                           Onko asiakkaalla oikeus saada omaisuuserän käytöstä koko käyttöaikana koituva taloudellinen hyöty kaikilta olennaisilta osin?
                           Ota huomioon kappaleet B21-B23.
                           Kyllä
                           Ei
                           Onko olemassa yksilöity omaisuuserä?
                           Ota huomioon kappaleet B13-B20.
                        
                     
                  
               Sopimuksen komponenttien erottaminen (kappaleet 12–17)
            
            
                     
                        B32
                     
                     
                        Kohdeomaisuuserän käyttöoikeus on erillinen vuokrasopimuskomponentti, jos:
                        
                                    a)
                                 
                                 
                                    vuokralle ottaja pystyy hyötymään kohdeomaisuuserän käytöstä joko sellaisenaan tai yhdessä muiden vuokralle ottajalle helposti saatavissa olevien voimavarojen kanssa. Helposti saatavissa olevat voimavarat ovat tavaroita tai palveluja, joita myydään tai vuokrataan erikseen (vuokralle antajan tai muiden toimittajaosapuolten toimesta) tai voimavaroja, jotka vuokralle ottaja on jo hankkinut (vuokralle antajalta tai muiden liiketoimien tai tapahtumien seurauksena); ja
                                 
                              
                                    b)
                                 
                                 
                                    kohdeomaisuuserä ei ole erittäin riippuvainen muista sopimuksen kohdeomaisuuseristä eikä sillä ole niiden kanssa suuresti keskinäisiä yhteyksiä. Esimerkiksi se, että vuokralle ottaja voisi päättää olla vuokraamatta kohdeomaisuuserää ilman että tämä vaikuttaisi merkittävästi sopimuksen muiden kohdeomaisuuserien käyttöoikeuksiin, saattaisi viitata siihen, ettei kohdeomaisuuserä ole erittäin riippuvainen näistä muista kohdeomaisuuseristä eikä sillä ole niiden kanssa suuresti keskinäisiä yhteyksiä.
                                 
                              
                  
                     
                        B33
                     
                     
                        Sopimukseen voi sisältyä vuokralle ottajan suoritettavaksi tuleva maksu toimenpiteistä ja menoista, joilla ei luovuteta tavaraa tai palvelua vuokralle ottajalle. Vuokralle antaja voi esimerkiksi sisällyttää maksettavaan kokonaismäärään veloituksen hallinnollisista tehtävistä – tai muista sille vuokrasopimukseen liittyen syntyvistä menoista – joilla ei luovuteta tavaraa tai palvelua vuokralle ottajalle. Tällaiset maksettavat määrät eivät synnytä erillistä sopimuksen komponenttia, vaan ne katsotaan osaksi kokonaisvastiketta, joka kohdistetaan sopimuksen erikseen yksilöidyille komponenteille.
                     
                  
               Vuokra-aika (kappaleet 18–21)
            
            
                     
                        B34
                     
                     
                        Määrittäessään vuokra-aikaa ja arvioidessaan ajanjaksoa, jona vuokrasopimus ei ole purettavissa, yhteisön on sovellettava sopimuksen määritelmää ja määritettävä ajanjakso, jona sopimus on täytäntöönpantavissa. Vuokrasopimus ei ole enää täytäntöönpantavissa, kun vuokralle ottajalla ja vuokralle antajalla on kummallakin oikeus päättää vuokrasopimus ilman toisen osapuolen suostumusta siten, että tästä koituu enintään merkitykseltään vähäinen sanktio.
                     
                  
                     
                        B35
                     
                     
                        Jos vain vuokralle ottajalla on oikeus päättää vuokrasopimus, tämän oikeuden katsotaan olevan vuokralle ottajan käytettävissä oleva vuokrasopimuksen päättämisoptio, jonka yhteisö ottaa huomioon vuokra-aikaa määritettäessä. Jos vain vuokralle antajalla on oikeus päättää vuokrasopimus, niin vuokrasopimuksen päättämisoption kattama ajanjakso sisältyy ajanjaksoon, jona vuokrasopimus ei ole purettavissa.
                     
                  
                     
                        B36
                     
                     
                        Vuokra-aika alkaa sopimuksen alkamisajankohtana ja sisältää mahdolliset ajanjaksot, joilta vuokralle antaja ei peri vuokraa vuokralle ottajalta.
                     
                  
                     
                        B37
                     
                     
                        Yhteisö arvioi sopimuksen alkamisajankohtana, onko kohtuullisen varmaa, että vuokralle ottaja käyttää vuokrasopimuksen jatkamisoption tai kohdeomaisuuserän osto-option tai ettei se käytä vuokrasopimuksen päättämisoptiota. Yhteisö ottaa huomioon kaikki merkitykselliset tosiseikat ja olosuhteet, jotka luovat vuokralle ottajalle taloudellisen kannustimen option käyttämiseen tai käyttämättä jättämiseen, mukaan lukien sopimuksen alkamisajankohdan ja option toteuttamispäivän välillä odotettavissa olevat muutokset tosiseikoissa ja olosuhteissa. Esimerkkejä huomioon otettavista tekijöistä ovat seuraavat niihin kuitenkaan rajoittumatta:
                        
                                    a)
                                 
                                 
                                    optioon perustuvia ajanjaksoja koskevat sopimusehdot verrattuna markkinahintatasoon, kuten:
                                    
                                                i)
                                             
                                             
                                                vuokrasopimuksesta suoritettavien maksujen määrä option kattamalla ajanjaksolla;
                                             
                                          
                                                ii)
                                             
                                             
                                                vuokrasopimuksesta suoritettavien muuttuvien tai muutoin ehdollisten maksujen määrä, kuten päättämiseen liittyvistä sanktioista ja jäännösarvotakuista aiheutuvat maksut; ja
                                             
                                          
                                                iii)
                                             
                                             
                                                sellaisten optioiden ehdot, jotka ovat toteutettavissa optioiden kattamien ensimmäisten ajanjaksojen jälkeen (esimerkiksi osto-optio, joka on toteutettavissa jatkoajan päätyttyä hintaan, joka tarkasteluhetkellä on markkinahintatasoa alempi);
                                             
                                          
                              
                                    b)
                                 
                                 
                                    sopimuksen voimassaoloaikana vuokrakohteeseen tehdyt (tai odotettavissa olevat) merkittävät parannustyöt, joista odotetaan olevan vuokralle ottajalle merkittävää taloudellista hyötyä, kun vuokrasopimuksen jatkamista tai päättämistä tai kohdeomaisuuserän ostamista koskevan option toteuttaminen tulee mahdolliseksi;
                                 
                              
                                    c)
                                 
                                 
                                    vuokrasopimuksen päättämiseen liittyvät menot, kuten neuvottelumenot, muuttomenot, menot vuokralle ottajan tarpeisiin sopivan toisen kohdeomaisuuserän löytämisestä, menot uuden omaisuuserän integroimisesta vuokralle ottajan toimintoihin taikka sopimuksen päättämisestä aiheutuvat sanktiot ja vastaavanlaiset menot, mukaan lukien menot, jotka liittyvät kohdeomaisuuserän palauttamiseen sopimuksessa määrätyssä kunnossa tai sopimuksessa määrättyyn paikkaan;
                                 
                              
                                    d)
                                 
                                 
                                    kohdeomaisuuserän tärkeys vuokralle ottajan toimintojen kannalta ottaen huomioon esimerkiksi, onko kohdeomaisuuserä erityislaatuinen, kohdeomaisuuserän sijaintipaikka ja sopivien vaihtoehtojen saatavuus; ja
                                 
                              
                                    e)
                                 
                                 
                                    option käyttämiseen liittyvä ehdollisuus (ts. kun optio voidaan käyttää vain yhden tai useamman ehdon täyttyessä) sekä näiden ehtojen täyttymisen todennäköisyys.
                                 
                              
                  
                     
                        B38
                     
                     
                        Vuokrasopimuksen jatkamis- tai päättämisoptio voidaan yhdistää yhteen tai useampaan muuhun sopimukseen perustuvaan ominaisuuteen (esimerkiksi jäännösarvotakuuseen), joiden mukaan vuokralle ottaja takaa vuokralle antajalle vähimmäistuoton tai kiinteän rahamääräisen tuoton, joka on olennaisilta osin sama riippumatta siitä, käytetäänkö optio. Tällöin yhteisön on kappaleen B42 mukaisesta tosiasiallisesti kiinteitä maksuja koskevasta ohjeistuksesta huolimatta oletettava, että vuokralle ottaja kohtuullisen varmasti käyttää vuokrasopimuksen jatkamisoption tai ei käytä vuokrasopimuksen päättämisoptiota.
                     
                  
                     
                        B39
                     
                     
                        Mitä lyhempi on ajanjakso, jona vuokrasopimus ei ole purettavissa, sitä todennäköisemmin vuokralle ottaja käyttää vuokrasopimuksen jatkamisoption tai ei käytä vuokrasopimuksen päättämisoptiota. Tämä johtuu siitä, että korvaavan omaisuuserän hankkimiseen liittyvät menot ovat todennäköisesti suhteellisesti sitä korkeammat, mitä lyhempi on ajanjakso, jona vuokrasopimus ei ole purettavissa.
                     
                  
                     
                        B40
                     
                     
                        Vuokralle ottajan aikaisempi käytäntö sen suhteen kuinka kauan se on tyypillisesti käyttänyt tietyntyyppisiä omaisuuseriä (vuokrattuja tai omia), sekä sen taloudelliset syyt näin toimimiseen saattavat antaa tietoa, josta on apua arvioitaessa, onko kohtuullisen varmaa, että vuokralle ottaja käyttää tai jättää käyttämättä option. Esimerkiksi jos vuokralle ottaja on tyypillisesti käyttänyt tietyntyyppisiä omaisuuseriä tietyn ajanjakson tai jos sen käytäntönä on toistuvasti käyttää tietyn tyyppisiä kohdeomaisuuseriä koskeviin vuokrasopimuksiin sisältyviä optioita, sen on otettava huomioon kyseiseen aikaisempaan käytäntöön johtaneet taloudelliset syyt arvioidessaan, onko kohtuullisen varmaa, että se käyttää kyseisiä omaisuuseriä koskeviin vuokrasopimuksiin sisältyvän option.
                     
                  
                     
                        B41
                     
                     
                        Kappaleessa 20 täsmennetään, että vuokralle ottaja arvioi sopimuksen alkamisajankohdan jälkeen vuokra-ajan uudelleen sellaisen merkittävän tapahtuman tai merkittävän olosuhteiden muutoksen toteutuessa, joka on vuokralle ottajan määräysvallassa ja vaikuttaa siihen, onko kohtuullisen varmaa, että vuokralle ottaja käyttää option, jota se ei aiemmin sisällyttänyt määrittämäänsä vuokra-aikaan, tai että se ei käytä optiota, jonka se aiemmin sisällytti määrittämäänsä vuokra-aikaan. Esimerkkejä merkittävistä tapahtumista tai olosuhteiden muutoksista ovat:
                        
                                    a)
                                 
                                 
                                    vuokrakohteeseen tehdyt merkittävät parannustyöt, joita ei ennakoitu sopimuksen alkamisajankohtana ja joista odotetaan olevan vuokralle ottajalle merkittävää taloudellista hyötyä, kun vuokrasopimuksen jatkamis- tai päättämisoption tai kohdeomaisuuserän osto-option toteuttaminen tulee mahdolliseksi;
                                 
                              
                                    b)
                                 
                                 
                                    kohdeomaisuuserään tehty merkittävä muutostyö tai räätälöinti, jota ei ennakoitu sopimuksen alkamisajankohtana;
                                 
                              
                                    c)
                                 
                                 
                                    kohdeomaisuuserää koskevan edelleenvuokraussopimuksen syntyminen ajaksi, joka ulottuu pidemmälle kuin aiemmin määritetyn vuokra-ajan päättymiseen asti; ja
                                 
                              
                                    d)
                                 
                                 
                                    vuokralle ottajan tekemä liiketoimintaa koskeva päätös, jolla on suoraan merkitystä option käyttämisen tai käyttämättä jättämisen kannalta (esim. päätös jatkaa täydentävän omaisuuserän vuokra-aikaa, luopua vaihtoehtoisesta omaisuuserästä tai luopua liiketoimintayksiköstä, jossa käyttöoikeusomaisuuserää hyödynnetään).
                                 
                              
                  
               Tosiasiallisesti kiinteät vuokrat (kappaleet 27(a), 36(c) ja 70(a))
            
            
                     
                        B42
                     
                     
                        Vuokriin sisältyvät tosiasiallisesti kiinteät vuokrat. Tosiasiallisesti kiinteät vuokrat ovat maksuja, joihin voi sisältyä muuttuvuutta muodollisesti mutta jotka eivät tosiasiallisesti ole vältettävissä. Kyse on tosiasiallisesti kiinteistä vuokrista esimerkiksi, jos:
                        
                                    a)
                                 
                                 
                                    maksut on strukturoitu muuttuviksi vuokriksi mutta niihin ei sisälly aitoa muuttuvuutta. Kyseisiin maksuihin sisältyy muuttuvuutta koskevia ehtoja, joilla ei ole todellista taloudellista merkitystä. Tämän tyyppisiä maksuja ovat esimerkiksi:
                                    
                                                i)
                                             
                                             
                                                maksut, jotka on suoritettava vain, jos omaisuuserän pystytään osoittamaan toimivan vuokrasopimuksen aikana tai vain sellaisen tapahtuman toteutuessa, jonka toteutumatta jääminen ei ole aidosti mahdollista; tai
                                             
                                          
                                                ii)
                                             
                                             
                                                maksut, jotka alun perin strukturoidaan kohdeomaisuuserän käyttöön sidotuiksi muuttuviksi vuokriksi mutta joiden muuttuvuus poistuu jonakin sopimuksen alkamisajankohdan jälkeisenä ajankohtana niin, että maksuista tulee kiinteitä jäljellä olevaksi vuokra-ajaksi. Kyseisistä maksuista tulee tosiasiallisesti kiinteitä, kun muuttuvuus poistuu;
                                             
                                          
                              
                                    b)
                                 
                                 
                                    on olemassa useampi kuin yksi maksujen yhdistelmä, jonka vuokralle ottaja voisi suorittaa, mutta vain yksi niistä on realistinen. Tällöin yhteisön on pidettävä vuokrina realistista maksujen yhdistelmää;
                                 
                              
                                    c)
                                 
                                 
                                    on olemassa useampi kuin yksi realistinen maksujen yhdistelmä, jonka vuokralle ottaja voisi suorittaa, mutta sen on suoritettava vähintään yksi näistä maksujen yhdistelmistä. Tällöin yhteisön on pidettävä vuokrina sitä maksujen yhdistelmää, jonka yhteismäärä on pienin (diskontattuna).
                                 
                              
                  
               Vuokralle ottaja on tekemisissä kohdeomaisuuserän kanssa ennen sopimuksen alkamisajankohtaa
            
            
               
                  Vuokralle ottajalle kohdeomaisuuserän rakentamisesta tai suunnittelusta aiheutuvat menot
               
            
            
                     
                        B43
                     
                     
                        Yhteisö voi neuvotella vuokrasopimuksen ennen kuin kohdeomaisuuserä on vuokralle ottajan käytettävissä. Joidenkin vuokrasopimusten kohdeomaisuuserä voidaan joutua rakentamaan tai suunnittelemaan uudelleen vuokralle ottajan käyttöä varten. Sopimuksen ehdoista riippuen vuokralle ottajaa voidaan vaatia suorittamaan omaisuuserän rakentamiseen tai suunnitteluun liittyviä maksuja.
                     
                  
                     
                        B44
                     
                     
                        Jos vuokralle ottajalle syntyy kohdeomaisuuserän rakentamiseen tai suunnitteluun liittyviä menoja, sen on käsiteltävä kyseiset menot kirjanpidossa muiden soveltuvien standardien kuten IAS 16:n mukaisesti. Kohdeomaisuuserän rakentamiseen tai suunnitteluun liittyviin menoihin ei lueta maksuja, jotka vuokralle ottaja suorittaa kohdeomaisuuserän käyttöoikeudesta. Kohdeomaisuuserän käyttöoikeudesta suoritettavat maksut ovat vuokrasopimukseen liittyviä maksuja niiden ajoittumisesta riippumatta.
                     
                  
               
                  Kohdeomaisuuserän laillinen omistusoikeus
               
            
            
                     
                        B45
                     
                     
                        Vuokralle ottaja voi saada laillisen omistusoikeuden kohdeomaisuuserään ennen kuin kyseinen omistusoikeus siirretään vuokralle antajalle ja omaisuuserä vuokrataan vuokralle ottajalle. Laillisen omistusoikeuden saaminen ei sinällään määrää liiketoimen kirjanpitokäsittelyä.
                     
                  
                     
                        B46
                     
                     
                        Jos vuokralle ottajalla on kohdeomaisuuserää koskeva määräysvalta (tai se saa sitä koskevan määräysvallan) ennen kuin omaisuuserä luovutetaan vuokralle antajalle, liiketoimi on myynti- ja takaisinvuokraustapahtuma, joka käsitellään kirjanpidossa kappaleiden 98–103 mukaisesti.
                     
                  
                     
                        B47
                     
                     
                        Jos vuokralle ottaja ei kuitenkaan saa kohdeomaisuuserää koskevaa määräysvaltaa ennen kuin omaisuuserä luovutetaan vuokralle antajalle, liiketoimi ei ole myynti- ja takaisinvuokraustapahtuma. Näin voi olla esimerkiksi, jos valmistaja, vuokralle antaja ja vuokralle ottaja sopivat liiketoimesta, jossa vuokralle antaja ostaa valmistajalta omaisuuserän, joka vuorostaan vuokrataan vuokralle ottajalle. Vuokralle ottaja voi saada laillisen omistusoikeuden kohdeomaisuuserään ennen kuin laillinen omistusoikeus siirtyy vuokralle antajalle. Jos vuokralle ottaja tällöin saa laillisen omistusoikeuden kohdeomaisuuserään mutta ei saa määräysvaltaa omaisuuserään ennen kuin se siirtyy vuokralle antajalle, liiketointa ei käsitellä myynti- ja takaisinvuokraustapahtumana vaan vuokrasopimuksena.
                     
                  
               Vuokralle ottajan tilinpäätöksessä esitettävät tiedot (kappale 59)
            
            
                     
                        B48
                     
                     
                        Ratkaistessaan, onko vuokraustoiminnoista tarpeellista esittää lisäinformaatiota kappaleen 51 mukaisen esitettäviä tietoja koskevan tavoitteen saavuttamiseksi, vuokralle ottajan on harkittava:
                        
                                    a)
                                 
                                 
                                    onko kyseinen informaatio merkityksellistä tilinpäätöksen käyttäjille. Vuokralle ottajan on esitettävä kappaleessa 59 määritellyt lisätiedot vain, jos näiden tietojen odotetaan olevan merkityksellisiä tilinpäätöksen käyttäjille. Tässä yhteydessä tämä on todennäköistä, jos ne auttavat kyseisiä käyttäjiä ymmärtämään:
                                    
                                                i)
                                             
                                             
                                                vuokrasopimusten luomaa joustavuutta. Vuokrasopimukset voivat luoda joustavuutta esimerkiksi, jos vuokralle ottaja pystyy vähentämään riskejään käyttämällä päättämisoptioita tai uudistamalla vuokrasopimuksia edullisin ehdoin;
                                             
                                          
                                                ii)
                                             
                                             
                                                vuokrasopimusten asettamia rajoituksia. Vuokrasopimukset voivat asettaa rajoituksia esimerkiksi edellyttämällä, että vuokralle ottaja säilyttää tietynlaiset taloudelliset tunnusluvut;
                                             
                                          
                                                iii)
                                             
                                             
                                                tilinpäätöksessä esitetyn informaation herkkyyttä keskeisille muuttujille. Esitetty informaatio voi olla herkkää esimerkiksi tulevaisuudessa maksettaville muuttuville vuokrille;
                                             
                                          
                                                iv)
                                             
                                             
                                                altistumista muille vuokrasopimuksista johtuville riskeille;
                                             
                                          
                                                v)
                                             
                                             
                                                poikkeamisia toimialan käytännöstä. Tällaisia poikkeamisia voivat olla esimerkiksi vuokralle ottajan vuokrasopimussalkkuun vaikuttavat epätavanomaiset tai ainutlaatuiset sopimusehdot;
                                             
                                          
                              
                                    b)
                                 
                                 
                                    käykö kyseinen informaatio ilmi joko tilinpäätöslaskelmissa tai liitetiedoissa esitettävistä tiedoista. Vuokralle ottajan ei tarvitse toistaa tietoja, jotka jo esitetään muualla tilinpäätöksessä.
                                 
                              
                  
                     
                        B49
                     
                     
                        Muuttuvia vuokria koskevaan lisäinformaatioon, joka olosuhteista riippuen voi olla tarpeellista kappaleen 51 mukaisen esitettäviä tietoja koskevan tavoitteen saavuttamiseksi, voisi kuulua informaatio, joka auttaa tilinpäätöksen käyttäjiä arvioimaan esimerkiksi:
                        
                                    a)
                                 
                                 
                                    syitä, joiden vuoksi vuokralle ottaja käyttää muuttuvia vuokria sekä näiden maksujen yleisyyttä;
                                 
                              
                                    b)
                                 
                                 
                                    muuttuvien vuokrien suhteellista suuruutta verrattuna kiinteisiin maksuihin;
                                 
                              
                                    c)
                                 
                                 
                                    keskeisiä muuttujia, joista muuttuvat vuokrat riippuvat, ja sitä, kuinka maksujen odotetaan vaihtelevan näiden keskeisten muuttujien muutosten seurauksena; ja
                                 
                              
                                    d)
                                 
                                 
                                    muuttuvien vuokrien muita vaikutuksia toimintaan ja talouteen.
                                 
                              
                  
                     
                        B50
                     
                     
                        Jatkamis- tai päättämisoptioita koskevaan lisäinformaatioon, joka olosuhteista riippuen voi olla tarpeellista kappaleen 51 mukaisen esitettäviä tietoja koskevan tavoitteen saavuttamiseksi, voisi kuulua informaatio, joka auttaa tilinpäätöksen käyttäjiä arvioimaan esimerkiksi:
                        
                                    a)
                                 
                                 
                                    syitä, joiden vuoksi vuokralle ottaja käyttää jatkamis- tai päättämisoptioita, sekä näiden optioiden yleisyyttä;
                                 
                              
                                    b)
                                 
                                 
                                    
                                       optioihin perustuvien vuokrien suhteellista suuruutta vuokriin verrattuna;
                                 
                              
                                    c)
                                 
                                 
                                    sellaisten optioiden käyttämisen yleisyyttä, joita ei ole sisällytetty vuokrasopimusveloille määritettyyn arvoon; ja
                                 
                              
                                    d)
                                 
                                 
                                    kyseisten optioiden muita vaikutuksia liiketoimintaan ja talouteen.
                                 
                              
                  
                     
                        B51
                     
                     
                        Jäännösarvotakuita koskevaan lisäinformaatioon, joka olosuhteista riippuen voi olla tarpeellista kappaleen 51 mukaisen esitettäviä tietoja koskevan tavoitteen saavuttamiseksi, voisi kuulua informaatio, joka auttaa tilinpäätöksen käyttäjiä arvioimaan esimerkiksi:
                        
                                    a)
                                 
                                 
                                    syitä, joiden vuoksi vuokralle ottaja antaa jäännösarvotakuita, sekä näiden takuiden yleisyyttä;
                                 
                              
                                    b)
                                 
                                 
                                    sitä, missä määrin vuokralle ottaja on alttiina jäännösarvoriskille;
                                 
                              
                                    c)
                                 
                                 
                                    niiden kohdeomaisuuserien luonnetta, joista kyseisiä takuita annetaan; ja
                                 
                              
                                    d)
                                 
                                 
                                    kyseisten takuiden muita vaikutuksia toimintaan ja talouteen.
                                 
                              
                  
                     
                        B52
                     
                     
                        Myynti- ja takaisinvuokraustapahtumia koskevaan lisäinformaatioon, joka olosuhteista riippuen voi olla tarpeellista kappaleen 51 mukaisen esitettäviä tietoja koskevan tavoitteen saavuttamiseksi, voisi kuulua informaatio, joka auttaa tilinpäätöksen käyttäjiä arvioimaan esimerkiksi:
                        
                                    a)
                                 
                                 
                                    syitä, joiden vuoksi vuokralle ottaja toteuttaa myynti- ja takaisinvuokraustapahtumia, sekä näiden tapahtumien yleisyyttä;
                                 
                              
                                    b)
                                 
                                 
                                    yksittäisten myynti- ja takaisinvuokraustapahtumien keskeisiä ehtoja;
                                 
                              
                                    c)
                                 
                                 
                                    maksuja, joita ei ole sisällytetty vuokrasopimusveloille määritettyyn arvoon; ja
                                 
                              
                                    d)
                                 
                                 
                                    raportointikaudella toteutuneiden myynti- ja takaisinvuokraustapahtumien rahavirtavaikutusta.
                                 
                              
                  
               Vuokralle antajan vuokrasopimusten luokittelu (kappaleet 61–66)
            
            
                     
                        B53
                     
                     
                        Vuokralle antajan vuokrasopimusten luokittelu perustuu tämän standardin mukaan siihen, missä määrin vuokrasopimus siirtää kohdeomaisuuserän omistukselle ominaiset riskit ja edut. Riskejä ovat esimerkiksi mahdolliset tappiot, jotka johtuvat käyttämättömästä kapasiteetista tai teknisestä vanhentumisesta, ja mahdolliset tuoton vaihtelut, jotka johtuvat taloudellisten olosuhteiden muutoksista. Etuja voivat olla odotukset kannattavasta toiminnasta kohdeomaisuuserän taloudellisena kokonaisvaikutusaikana ja odotettavissa oleva voitto, joka syntyy arvonnoususta tai jäännösarvon realisoinnista.
                     
                  
                     
                        B54
                     
                     
                        Vuokrasopimukseen voi sisältyä ehtoja, joiden mukaan vuokria tarkistetaan, jos sopimuksen syntymisajankohdan ja alkamisajankohdan välillä tapahtuu tiettyjä muutoksia (kuten muutos vuokralle antajalle syntyneessä kohdeomaisuuserän hankintamenossa tai muutos menoissa, joita vuokralle antajalle syntyy vuokrasopimuksen rahoittamisesta). Tällöin tällaisten muutosten vaikutuksen on vuokrasopimuksen luokittelua ajatellen katsottava toteutuneen sopimuksen syntymisajankohtana.
                     
                  
                     
                        B55
                     
                     
                        Silloin kun vuokrasopimus sisältää sekä maa-alueita että rakennuksia koskevia osuuksia, vuokralle antajan on arvioitava kunkin osuuden luokittelu rahoitusleasingsopimukseksi tai operatiiviseksi vuokrasopimukseksi erikseen kappaleiden 62–66 ja B53–B54 mukaisesti. Tärkeä näkökohta ratkaistaessa, onko maa-alueen osuus operatiivinen vuokrasopimus vai rahoitusleasingsopimus, on se, että maa-alueen taloudellinen kokonaisvaikutusaika on yleensä rajoittamaton.
                     
                  
                     
                        B56
                     
                     
                        Aina kun on tarpeellista luokitella ja käsitellä kirjanpidossa maa-aluetta ja rakennuksia koskeva vuokrasopimus, vuokralle antajan on kohdistettava vuokrat (sisältäen mahdolliset kerralla suoritettavat etukäteismaksut) maa-alueiden ja rakennusten osuuksille maa-alueiden ja rakennusten vuokraoikeuksien sopimuksen syntymisajankohdan käypien arvojen suhteessa. Jos vuokria ei pystytä jakamaan luotettavasti näiden kahden osan kesken, koko vuokrasopimus luokitellaan rahoitusleasingsopimukseksi, paitsi jos on selvää, että molemmat osat ovat operatiivisia vuokrasopimuksia, jolloin koko vuokrasopimus luokitellaan operatiiviseksi vuokrasopimukseksi.
                     
                  
                     
                        B57
                     
                     
                        Jos maa-aluetta ja rakennuksia koskevassa vuokrasopimuksessa maa-alueen osuus on sopimuksen kannalta epäolennainen, vuokralle antaja saa käsitellä maa-aluetta ja rakennuksia yhtenä kokonaisuutena vuokrasopimuksia luokiteltaessa ja luokitella sen joko rahoitusleasingsopimukseksi tai operatiiviseksi vuokrasopimukseksi kappaleiden 62–66 ja B53–B54 mukaisesti. Tällöin vuokralle antajan on pidettävä rakennusten taloudellista kokonaisvaikutusaikaa koko kohdeomaisuuserän taloudellisena kokonaisvaikutusaikana.
                     
                  
               
                  Edelleenvuokraussopimusten luokittelu
               
            
            
                     
                        B58
                     
                     
                        Edelleenvuokraussopimusta luokiteltaessa edelleenvuokraajan on luokiteltava edelleenvuokraussopimus rahoitusleasingsopimukseksi tai operatiiviseksi vuokrasopimukseksi seuraavasti:
                        
                                    a)
                                 
                                 
                                    jos päävuokrasopimus on lyhytaikainen vuokrasopimus, jonka yhteisö vuokralle ottajana on käsitellyt kirjanpidossa kappaleen 6 mukaisesti, edelleenvuokraussopimus on luokiteltava operatiiviseksi vuokrasopimukseksi;
                                 
                              
                                    b)
                                 
                                 
                                    muussa tapauksessa edelleenvuokraussopimus on luokiteltava pääsopimuksesta syntyvän käyttöoikeusomaisuuserän, ei kohdeomaisuuserän (esimerkiksi vuokrasopimuksen kohteena olevan aineellisen käyttöomaisuushyödykkeen) perusteella.
                                 
                              
                  
         
            Liite C
            
               Voimaantulo ja siirtymäsäännöt
            
            
               Tämä liite on kiinteä osa standardia, ja sen sitovuus on sama kuin standardin muiden osien.
            
            VOIMAANTULO
            
                     
                        C1
                     
                     
                        Yhteisön on sovellettava tätä standardia 1.1.2019 tai sen jälkeen alkavilla tilikausilla. Aikaisempi soveltaminen on sallittua yhteisöille, jotka soveltavat IFRS 15:tä Myyntituotot asiakassopimuksista tämän standardin soveltamisen aloittamisajankohtana tai sitä ennen. Jos yhteisö soveltaa tätä standardia aikaisemmin, tästä on annettava tieto.
                     
                  SIIRTYMÄSÄÄNNÖT
            
                     
                        C2
                     
                     
                        Soveltamisen aloittamisajankohdalla tarkoitetaan kappaleiden C1–C19 mukaisia vaatimuksia sovellettaessa sen tilikauden alkua, jolla yhteisö soveltaa tätä standardia ensimmäisen kerran.
                     
                  
               Vuokrasopimuksen määritelmä
            
            
                     
                        C3
                     
                     
                        Käytännön apukeinona on, että yhteisön ei tarvitse soveltamisen aloittamisajankohtana arvioida uudelleen, onko sopimus vuokrasopimus tai sisältyykö siihen vuokrasopimus. Sen sijaan yhteisö saa:
                        
                                    a)
                                 
                                 
                                    soveltaa tätä standardia sopimuksiin, jotka oli aiemmin IAS 17:ää Vuokrasopimukset ja IFRIC 4:ää Miten määritetään, sisältääkö järjestely vuokrasopimuksen sovellettaessa tunnistettu vuokrasopimuksiksi. Yhteisön on sovellettava kyseisiin vuokrasopimuksiin kappaleiden C5–C18 siirtymäsääntöjä.
                                 
                              
                                    b)
                                 
                                 
                                    olla soveltamatta tätä standardia sopimuksiin, joiden ei aiemmin IAS 17:ää ja IFRIC 4:ää sovellettaessa ollut tunnistettu sisältävän vuokrasopimusta.
                                 
                              
                  
                     
                        C4
                     
                     
                        Jos yhteisö valitsee kappaleen C3 mukaisen käytännön apukeinon, sen on annettava tieto tästä ja sovellettava käytännön apukeinoa kaikkiin sopimuksiinsa. Tästä seuraa, että yhteisön on sovellettava kappaleiden 9–11 vaatimuksia vain soveltamisen aloittamisajankohtana tai sen jälkeen solmittaviin (tai muutettaviin) sopimuksiin.
                     
                  
               Vuokralle ottajat
            
            
                     
                        C5
                     
                     
                        Vuokralle ottajan on sovellettava tätä standardia vuokrasopimuksiinsa joko:
                        
                                    a)
                                 
                                 
                                    takautuvasti jokaiseen esitettävään aiempaan raportointikauteen IAS 8:n Tilinpäätöksen laatimisperiaatteet, kirjanpidollisten arvioiden muutokset ja virheet mukaisesti; tai
                                 
                              
                                    b)
                                 
                                 
                                    takautuvasti siten, että tämän standardin soveltamisen aloittamisesta aiheutunut kertynyt vaikutus kirjataan soveltamisen aloittamisajankohtana kappaleiden C7–C13 mukaisesti.
                                 
                              
                  
                     
                        C6
                     
                     
                        Vuokralle ottajan on sovellettava kappaleen C5 mukaan valitsemaansa menettelyä kaikkiin vuokrasopimuksiin, joissa se on vuokralle ottajana.
                     
                  
                     
                        C7
                     
                     
                        Jos vuokralle ottaja valitsee tämän standardin kappaleen C5(b) mukaisen soveltamisen, sen ei tarvitse oikaista vertailutietoja. Sen sijaan vuokralle ottajan on kirjattava tämän standardin soveltamisen aloittamisesta aiheutunut kertynyt vaikutus kertyneiden voittovarojen (tai jonkin muun oman pääoman erän sen mukaan kuin on asianmukaista) oikaisuksi soveltamisen aloittamisajankohtana.
                     
                  
               
                  Aiemmin operatiivisiksi vuokrasopimuksiksi luokitellut vuokrasopimukset
               
            
            
                     
                        C8
                     
                     
                        Jos vuokralle ottaja valitsee tämän standardin kappaleen C5(b) mukaisen soveltamisen, sen on:
                        
                                    a)
                                 
                                 
                                    kirjattava soveltamisen aloittamisajankohtana vuokrasopimusvelka aiemmin IAS 17:ää sovellettaessa operatiivisiksi vuokrasopimuksiksi luokitelluista vuokrasopimuksista. Vuokralle ottajan on määritettävä kyseinen velka siten, että se on jäljellä olevien vuokrien nykyarvo, joka on diskontattu käyttäen vuokralle ottajan lisäluoton korkoa soveltamisen aloittamisajankohtana;
                                 
                              
                                    b)
                                 
                                 
                                    kirjattava soveltamisen aloittamisajankohtana käyttöoikeusomaisuuserä aiemmin IAS 17:ää sovellettaessa operatiivisiksi vuokrasopimuksiksi luokitelluista vuokrasopimuksista. Vuokralle ottajan on valittava vuokrasopimuskohtaisesti, arvostetaanko kyseinen käyttöoikeusomaisuuserä:
                                    
                                                i)
                                             
                                             
                                                kirjanpitoarvoon ikään kuin standardia olisi sovellettu sopimuksen alkamisajankohdasta lukien mutta diskontattuna vuokralle ottajan lisäluoton korolla soveltamisen aloittamisajankohtana; vai
                                             
                                          
                                                ii)
                                             
                                             
                                                määrään, joka on yhtä suuri kuin vuokrasopimusvelka oikaistuna kyseiseen vuokrasopimukseen liittyvillä etukäteen maksetuilla tai siirtyvillä vuokrilla, jotka ovat merkittyinä taseeseen välittömästi ennen soveltamisen aloittamisajankohtaa;
                                             
                                          
                              
                                    c)
                                 
                                 
                                    sovellettava käyttöoikeusomaisuuseriin IAS 36:ta Omaisuuserien arvon alentuminen soveltamisen aloittamisajankohtana, paitsi jos vuokralle ottaja soveltaa kappaleen C10(b) mukaista käytännön apukeinoa.
                                 
                              
                  
                     
                        C9
                     
                     
                        Kun on kyse aiemmin IAS 17:ää sovellettaessa operatiivisiksi vuokrasopimuksiksi luokitelluista vuokrasopimuksista, niin kappaleen C8 vaatimuksista huolimatta:
                        
                                    a)
                                 
                                 
                                    vuokralle ottajan ei tarvitse tehdä siirtymän yhteydessä mitään oikaisuja vuokrasopimuksista, joissa kohdeomaisuuserä on arvoltaan vähäinen (kuvataan kappaleissa B3–B8) ja jotka tullaan käsittelemään kirjanpidossa kappaleen 6 mukaisesti. Vuokralle ottajan on soveltamisen aloittamisajankohdasta lähtien käsiteltävä kyseiset vuokrasopimukset tämän standardin mukaisesti;
                                 
                              
                                    b)
                                 
                                 
                                    vuokralle ottajan ei tarvitse tehdä siirtymän yhteydessä mitään oikaisuja vuokrasopimuksista, jotka on aiemmin käsitelty kirjanpidossa sijoituskiinteistöinä käyttäen IAS 40:n Sijoituskiinteistöt mukaista käyvän arvon mallia. Vuokralle ottajan on soveltamisen aloittamisajankohdasta lähtien käsiteltävä kyseisistä vuokrasopimuksista syntyvä käyttöoikeusomaisuuserä ja vuokrasopimusvelka IAS 40:n ja tämän standardin mukaisesti;
                                 
                              
                                    c)
                                 
                                 
                                    vuokralle ottajan on arvostettava käyttöoikeusomaisuuserä soveltamisen aloittamisajankohdan käypään arvoon vuokrasopimuksista, jotka on aiemmin IAS 17:ää sovellettaessa käsitelty operatiivisina vuokrasopimuksina ja jotka soveltamisen aloittamisajankohdasta lähtien käsitellään sijoituskiinteistöinä IAS 40:n mukaista käyvän arvon mallia käyttäen. Vuokralle ottajan on soveltamisen aloittamisajankohdasta lähtien käsiteltävä kyseisistä vuokrasopimuksista syntyvä käyttöoikeusomaisuuserä ja vuokrasopimusvelka IAS 40:n ja tämän standardin mukaisesti.
                                 
                              
                  
                     
                        C10
                     
                     
                        Vuokralle ottaja saa käyttää yhtä tai useampaa seuraavista käytännön apukeinoista, kun se soveltaa tätä standardia takautuvasti kappaleen C5(b) mukaisesti aiemmin IAS 17:ää sovellettaessa operatiivisiksi vuokrasopimuksiksi luokiteltuihin vuokrasopimuksiin. Vuokralle ottaja saa soveltaa näitä käytännön apukeinoja vuokrasopimuskohtaisesti:
                        
                                    a)
                                 
                                 
                                    vuokralle ottaja saa soveltaa yhtä diskonttauskorkoa ominaispiirteiltään jokseenkin samankaltaisista vuokrasopimuksista koostuvaan salkkuun (kuten vuokrasopimuksiin, joissa jäljellä oleva vuokra-aika on samankaltainen, joissa kohdeomaisuuserä kuuluu samaan luokkaan ja jotka ovat samankaltaisessa taloudellisessa ympäristössä);
                                 
                              
                                    b)
                                 
                                 
                                    vaihtoehtona arvonalentumistarkastelun suorittamiselle vuokralle ottaja voi tukeutua IAS 37:n Varaukset, ehdolliset velat ja ehdolliset varat mukaisesti juuri ennen soveltamisen aloittamispäivää tekemäänsä arviointiin siitä, ovatko vuokrasopimukset tappiollisia. Jos vuokralle ottaja valitsee tämän käytännön apukeinon, sen on soveltamisen aloittamisajankohtana oikaistava käyttöoikeusomaisuuserää tappiollisia vuokrasopimuksia varten tehdyn varauksen määrällä, joka on merkittynä taseeseen välittömästi ennen soveltamisen aloittamisajankohtaa;
                                 
                              
                                    c)
                                 
                                 
                                    vuokralle ottaja saa päättää olla soveltamatta kappaleen C8 vaatimuksia vuokrasopimuksiin, joiden mukainen vuokra-aika päättyy 12 kuukauden kuluessa soveltamisen aloittamisajankohdasta. Tällöin vuokralle ottajan on:
                                    
                                                i)
                                             
                                             
                                                käsiteltävä kyseiset vuokrasopimukset kirjanpidossa samalla kappaleessa 6 kuvatulla tavalla kuin lyhytaikaiset vuokrasopimukset; ja
                                             
                                          
                                                ii)
                                             
                                             
                                                sisällytettävä kyseisiin vuokrasopimuksiin liittyvät menot lyhytaikaisista vuokrasopimuksista aiheutuneita kuluja koskeviin tietoihin tilikaudella, johon soveltamisen aloittamisajankohta sisältyy;
                                             
                                          
                              
                                    d)
                                 
                                 
                                    vuokralle ottaja saa jättää alkuvaiheen välittömät menot ulkopuolelle arvostettaessa käyttöoikeusomaisuuserää soveltamisen aloittamisajankohtana;
                                 
                              
                                    e)
                                 
                                 
                                    vuokralle ottaja saa käyttää jälkiviisautta esimerkiksi vuokra-ajan määrittämisessä, jos sopimukseen sisältyy vuokrasopimuksen jatkamis- tai päättämisoptioita.
                                 
                              
                  
               
                  Aiemmin rahoitusleasingsopimuksiksi luokitellut vuokrasopimukset
               
            
            
                     
                        C11
                     
                     
                        Jos vuokralle ottaja valitsee tämän standardin kappaleen C5(b) mukaisen soveltamisen vuokrasopimuksille, jotka IAS 17:ää sovellettaessa luokiteltiin rahoitusleasingsopimuksiksi, käyttöoikeusomaisuuserän ja vuokrasopimusvelan kirjanpitoarvon on soveltamisen aloittamisajankohtana oltava IAS 17:n mukaisesti määritetty vuokrasopimuksesta johtuvan omaisuuserän ja velan kirjanpitoarvo juuri ennen kyseistä ajankohtaa. Kyseisten vuokrasopimusten osalta vuokralle ottajan on soveltamisen aloittamisajankohdasta lähtien käsiteltävä käyttöoikeusomaisuuserä ja vuokrasopimusvelka tämän standardin mukaisesti.
                     
                  
               
                  Tilinpäätöksessä esitettävät tiedot
               
            
            
                     
                        C12
                     
                     
                        Jos vuokralle ottaja valitsee tämän standardin soveltamisen kappaleen C5(b) mukaisesti, sen on esitettävä IAS 8:n kappaleen 28 mukaan vaadittavat tiedot ensi kertaa tapahtuvasta soveltamisesta lukuun ottamatta IAS 8:n kappaleessa 28(f) määriteltyjä tietoja. IAS 8:n kappaleessa 28(f) määriteltyjen tietojen sijaan vuokralle ottajan on esitettävä:
                        
                                    a)
                                 
                                 
                                    soveltamisen aloittamisajankohtana taseeseen merkittyjen vuokrasopimusvelkojen määrittämisessä käytettyjen vuokralle ottajan lisäluoton korkojen painotettu keskiarvo; ja
                                 
                              
                                    b)
                                 
                                 
                                    selostus seuraavien erien välisestä erotuksesta:
                                    
                                                i)
                                             
                                             
                                                IAS 17:ää sovellettaessa esitetyt operatiivisista vuokrasopimuksista johtuvat vuokravelvoitteet soveltamisen aloittamisajankohtaa välittömästi edeltävän tilikauden lopussa diskontattuina lisäluoton korolla soveltamisen aloittamisajankohtana kappaleessa C8(a) kuvatulla tavalla; ja
                                             
                                          
                                                ii)
                                             
                                             
                                                soveltamisen aloittamisajankohtana taseeseen merkityt vuokrasopimusvelat.
                                             
                                          
                              
                  
                     
                        C13
                     
                     
                        Jos vuokralle ottaja käyttää yhtä tai useampaa kappaleessa C10 täsmennetyistä käytännön apukeinoista, sen on annettava tieto tästä.
                     
                  
               Vuokralle antajat
            
            
                     
                        C14
                     
                     
                        Vuokralle antajan ei tarvitse tehdä kappaleessa C15 kuvattujen oikaisujen lisäksi siirtymän yhteydessä mitään muita oikaisuja vuokrasopimuksista, joissa se on vuokralle antajana, ja sen on käsiteltävä kyseiset vuokrasopimukset soveltamisen aloittamisajankohdasta lähtien tämän standardin mukaisesti.
                     
                  
                     
                        C15
                     
                     
                        Edelleenvuokraajan on:
                        
                                    a)
                                 
                                 
                                    arvioitava uudelleen edelleenvuokraussopimukset, jotka luokiteltiin operatiivisiksi vuokrasopimuksiksi IAS 17:ää sovellettaessa ja jotka soveltamisen aloittamisajankohtana jatkuvat edelleen, sen ratkaisemiseksi, tulisiko kukin edelleenvuokraussopimus luokitella tätä standardia sovellettaessa operatiiviseksi vuokrasopimukseksi vai rahoitusleasingsopimukseksi. Edelleenvuokraajan on tehtävä tämä arviointi soveltamisen aloittamisajankohtana päävuokrasopimuksen ja edelleenvuokraussopimuksen tuonhetkisen jäljellä olevan sopimusajan ja ehtojen perusteella.
                                 
                              
                                    b)
                                 
                                 
                                    kun kyseessä ovat edelleenvuokraussopimukset, jotka luokiteltiin IAS 17:ää sovellettaessa operatiivisiksi vuokrasopimuksiksi mutta tätä standardia sovellettaessa rahoitusleasingsopimuksiksi, käsiteltävä edelleenvuokraussopimus soveltamisen aloittamisajankohtana tehtynä uutena rahoitusleasingsopimuksena.
                                 
                              
                  
               Ennen soveltamisen aloittamisajankohtaa toteutuneet myynti- ja takaisinvuokraustapahtumat
            
            
                     
                        C16
                     
                     
                        Yhteisö ei saa arvioida uudelleen ennen soveltamisen aloittamisajankohtaa toteutuneita myynti- ja takaisinvuokraustapahtumia ratkaistakseen, täyttääkö kohdeomaisuuserän luovutus IFRS 15:n mukaiset vaatimukset, joiden mukaan se käsiteltäisiin kirjanpidossa myyntinä.
                     
                  
                     
                        C17
                     
                     
                        Jos myynti ja takaisinvuokraus on IAS 17:ää sovellettaessa käsitelty myyntinä ja rahoitusleasingsopimuksena, myyjä-vuokralle ottajan on:
                        
                                    a)
                                 
                                 
                                    käsiteltävä takaisinvuokraus samalla tavalla kuin se käsittelee minkä tahansa muun soveltamisen aloittamisajankohtana olemassa olevan rahoitusleasingsopimuksen; ja
                                 
                              
                                    b)
                                 
                                 
                                    jatkettava myyntivoiton jaksottamista vuokra-ajalle.
                                 
                              
                  
                     
                        C18
                     
                     
                        Jos myynti ja takaisinvuokraus on IAS 17:ää sovellettaessa käsitelty myyntinä ja operatiivisena vuokrasopimuksena, myyjä-vuokralle ottajan on:
                        
                                    a)
                                 
                                 
                                    käsiteltävä takaisinvuokraus samalla tavalla kuin se käsittelee minkä tahansa muun soveltamisen aloittamisajankohtana olemassa olevan operatiivisen vuokrasopimuksen; ja
                                 
                              
                                    b)
                                 
                                 
                                    oikaistava takaisinvuokrauksesta johtuvaa käyttöoikeusomaisuuserää markkinaehdoista poikkeaviin ehtoihin perustuvilla siirtyvillä voitoilla tai tappioilla, jotka ovat merkittyinä taseeseen välittömästi ennen soveltamisen aloittamisajankohtaa.
                                 
                              
                  
               Liiketoimintojen yhdistämiseen liittyen aiemmin kirjatut määrät
            
            
                     
                        C19
                     
                     
                        Jos vuokralle ottaja on aiemmin kirjannut IFRS 3:n Liiketoimintojen yhdistäminen mukaisesti omaisuuserän tai velan, joka liittyy osana liiketoimintojen yhdistämistä hankitun operatiivisen vuokrasopimuksen edullisiin tai epäedullisiin ehtoihin, vuokralle ottajan on kirjattava kyseinen omaisuuserä tai velka pois taseesta ja oikaistava käyttöoikeusomaisuuserän kirjanpitoarvoa vastaavalla määrällä soveltamisen aloittamisajankohtana.
                     
                  
               Viittaukset IFRS 9:ään
            
            
                     
                        C20
                     
                     
                        Jos yhteisö soveltaa tätä standardia mutta ei vielä sovella IFRS 9:ää Rahoitusinstrumentit, kaikki tähän standardiin sisältyvät viittaukset IFRS 9:ään on ymmärrettävä viittauksiksi IAS 39:ään Rahoitusinstrumentit: kirjaaminen ja arvostaminen.
                     
                  MUIDEN STANDARDIEN KUMOAMINEN
            
                     
                        C21
                     
                     
                        Tämä standardi korvaa seuraavat standardit ja tulkinnat:
                        
                                    a)
                                 
                                 
                                    IAS 17 Vuokrasopimukset;
                                 
                              
                                    b)
                                 
                                 
                                    IFRIC 4 Miten määritetään, sisältääkö järjestely vuokrasopimuksen;
                                 
                              
                                    c)
                                 
                                 
                                    SIC-15 Muut vuokrasopimukset – kannustimet; ja
                                 
                              
                                    d)
                                 
                                 
                                    SIC-27 Sellaisten liiketoimien tosiasiallisen sisällön arvioiminen, joihin sisältyvä sopimus on oikeudelliselta muodoltaan vuokrasopimus.
                                 
                              
                  
         
            Liite D
            
               Muutokset muihin standardeihin
            
            
               Tässä liitteessä esitetään muihin standardeihin tulevat muutokset, jotka seuraavat siitä, että IASB julkistaa tämän IFRS-standardin. Yhteisön on sovellettava muutoksia 1.1.2019 tai sen jälkeen alkavilla tilikausilla. Jos yhteisö soveltaa tätä standardia aikaisemmalla kaudella, sen on sovellettava myös näitä muutoksia tällä aikaisemmalla kaudella.
            
            
               Yhteisö ei saa soveltaa tätä standardia ennen kuin se soveltaa IFRS 15:tä Myyntituotot asiakassopimuksista (ks. kappale C1).
            
               Näin ollen tämän liitteen mukaiset muutokset, jotka koskevat 1.1.2016 voimassa olevia standardeja, esitetään perustuen kyseisten standardien tekstiin sellaisena kuin se oli 1.1.2016 IFRS 15:n aiheuttamin muutoksin. Kyseisten standardien teksti, joka esitetään tässä liitteessä, ei sisällä mitään muita muutoksia, jotka eivät olleet voimassa 1.1.2016.
            
            
               Muutokset, jotka koskevat 1.1.2016 ei vielä voimassa olleita standardeja, esitetään tässä liitteessä perustuen kyseisten standardien alun perin julkaistuun tekstiin IFRS 15:n aiheuttamin muutoksin. Kyseisten standardien teksti, joka esitetään tässä liitteessä, ei sisällä mitään muita muutoksia, jotka eivät olleet voimassa 1.1.2016.
            
            
               IFRS 1 Ensimmäinen IFRS-standardien käyttöönotto
               
            
            Muutetaan kappaletta 30 ja lisätään kappale 39AB.
            
               
                  Käyvän arvon käyttäminen oletushankintamenona
               
            
            
                     
                        30
                     
                     
                        Jos yhteisö käyttää avaavassa IFRS-taseessaan käypää arvoa aineellisen käyttöomaisuushyödykkeen, sijoituskiinteistön, aineettoman hyödykkeen tai käyttöoikeusomaisuuserän oletushankintamenona (ks. kappaleet D5 ja D7), yhteisön ensimmäisessä IFRS-tilinpäätöksessä on esitettävä jokaisesta avaavan IFRS-taseen erästä:
                        
                                    a)
                                 
                                 
                                    …
                                 
                              
                  VOIMAANTULO
            …
            
                     
                        39AB
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaleita 30, C4, D1, D7, D8B ja D9, poistettiin kappale D9A ja lisättiin kappaleet D9B–D9E. Yhteisön on sovellettava näitä muutoksia, kun se soveltaa IFRS 16:ta.
                     
                  Muutetaan kappaletta C4.
            
               Liiketoimintojen yhdistämisiä koskevat helpotukset
            
            …
            
                     
                        C4
                     
                     
                        Jos ensilaatija ei sovella IFRS 3:a takautuvasti aikaisempaan liiketoimintojen yhdistämiseen, tällä on seuraavat vaikutukset kyseiseen liiketoimintojen yhdistämiseen:
                        
                                    a)
                                 
                                 
                                    …
                                 
                              
                                    f)
                                 
                                 
                                    Jos aikaisemmassa liiketoimintojen yhdistämisessä hankittua omaisuuserää tai vastattavaksi otettua velkaa ei aiemman tilinpäätösnormiston mukaan ole merkitty taseeseen, sen oletushankintameno avaavassa IFRS-taseessa ei ole nolla. Sen sijaan hankkijaosapuolen on merkittävä se konsernitaseeseensa ja arvostettava se samalla perusteella kuin se IFRS-standardien mukaan olisi arvostettava hankinnan kohteen taseessa. Asian havainnollistamiseksi: jos hankkijaosapuoli ei ole aiemman tilinpäätösnormiston mukaan aktivoinut aikaisemmassa liiketoimintojen yhdistämisessä hankittuja vuokrasopimuksia, joissa hankinnan kohde oli vuokralle ottajana, sen on aktivoitava kyseiset vuokrasopimukset konsernitilinpäätöksessään siten kuin IFRS 16 Vuokrasopimukset edellyttäisi hankinnan kohteen tekevän IFRS-taseessaan. Vastaavasti, jos hankkijaosapuoli ei ole aiemman tilinpäätösnormiston mukaan kirjannut ehdollista velkaa, joka on edelleen olemassa IFRS-standardeihin siirtymispäivänä, hankkijaosapuolen on kirjattava kyseinen ehdollinen velka tuona ajankohtana, paitsi jos sen merkitseminen hankinnan kohteen tilinpäätökseen olisi IAS 37:n Varaukset, ehdolliset velat ja ehdolliset varat mukaan kiellettyä. Käänteisesti: jos omaisuuserä tai velka on aiemman tilinpäätösnormiston mukaan sisällytetty liikearvoon mutta olisi IFRS 3:n mukaan kirjattu erikseen, kyseinen omaisuuserä tai velka säilyy osana liikearvoa, paitsi milloin IFRS-standardit edellyttäisivät sen kirjaamista hankinnan kohteen tilinpäätöksessä.
                                 
                              
                                    g)
                                 
                                 
                                    …
                                 
                              
                  Muutetaan liitteen D kappaleita D1, D7, D8B ja D9. Poistetaan kappale D9A. Lisätään kappaleet D9B–D9E.
            
               Helpotukset muiden IFRS-standardien vaatimuksista
            
            …
            
                     
                        D1
                     
                     
                        Yhteisö saa käyttää yhtä tai useampaa seuraavista helpotuksista:
                        
                                    a)
                                 
                                 
                                    …
                                 
                              
                                    d)
                                 
                                 
                                    vuokrasopimukset (kappaleet D9 ja D9B–D9E);
                                 
                              …
                     
                  
               
                  Oletushankintameno
               
            
            …
            
                     
                        D7
                     
                     
                        Kappaleissa D5 ja D6 esitettyjä vaihtoehtoja saadaan soveltaa myös:
                        
                                    a)
                                 
                                 
                                    sijoituskiinteistöihin, jos yhteisö valitsee IAS 40:n Sijoituskiinteistöt mukaisen hankintamenomallin; ja
                                 
                              
                                    (aa)
                                 
                                 
                                    käyttöoikeusomaisuuseriin (IFRS 16 Vuokrasopimukset); ja
                                 
                              
                                    b)
                                 
                                 
                                    …
                                 
                              …
                     
                  
                     
                        D8B
                     
                     
                        Joillakin yhteisöillä on hallussaan aineellisia käyttöomaisuushyödykkeitä, käyttöoikeusomaisuuseriä tai aineettomia hyödykkeitä, joita käytetään tai on aiemmin käytetty hintasäännellyissä toiminnoissa. Tällaisten erien kirjanpitoarvoon voi sisältyä määriä, jotka on määritetty aiemman tilinpäätösnormiston mukaisesti, mutta jotka eivät ole aktivoitavissa IFRS-standardien mukaisesti. Tällöin ensilaatija saa käyttää oletushankintamenona tällaisen hyödykkeen aiemman tilinpäätösnormiston mukaista IFRS-standardeihin siirtymispäivän kirjanpitoarvoa. Jos yhteisö soveltaa tätä helpotusta johonkin hyödykkeeseen, sen ei tarvitse soveltaa sitä kaikkiin hyödykkeisiin. Yhteisön on IFRS-standardeihin siirtymispäivänä tehtävä arvonalentumistesti IAS 36:n mukaisesti jokaiselle erälle, johon helpotusta käytetään. Tätä kappaletta sovellettaessa kyse on hintasäännellyistä toiminnoista, jos niitä koskee hinnanasettamisnormisto, jonka mukaan määrätään hinnat, joita asiakkailta voidaan periä tavaroista tai palveluista ja jota valvoo hinnansääntelytaho (määritelty IFRS 14:ssa Regulatory Deferral Accounts.)
                     
                  
               Vuokrasopimukset
            
            
                     
                        D9
                     
                     
                        Ensilaatija saa arvioida, sisältääkö IFRS-standardeihin siirtymispäivänä olemassa oleva järjestely vuokrasopimuksen, soveltamalla kyseisiin sopimuksiin IFRS 16:n kappaleita 9–11 kyseisenä päivänä vallitsevien tosiseikkojen ja olosuhteiden perusteella.
                     
                  
                     
                        D9A
                     
                     
                        [poistettu]
                     
                  
                     
                        D9B
                     
                     
                        Kun ensilaatija, joka on vuokralle ottaja, merkitsee taseeseen vuokrasopimusvelkoja ja käyttöoikeusomaisuuseriä, se saa soveltaa kaikkiin vuokrasopimuksiinsa seuraavaa menettelyä (ellei kappaleessa D9D kuvatuista käytännön apukeinoista muuta johdu):
                        
                                    a)
                                 
                                 
                                    vuokrasopimusvelka arvostetaan IFRS-standardeihin siirtymispäivänä. Tätä menettelyä noudattavan vuokralle ottajan on määritettävä kyseinen vuokrasopimusvelka siten, että se on jäljellä olevien vuokrien nykyarvo (ks. kappale D9E), jonka diskonttaukseen on käytetty vuokralle ottajan lisäluoton korkoa (ks. kappale D9E) IFRS-standardeihin siirtymispäivänä.;
                                 
                              
                                    b)
                                 
                                 
                                    käyttöoikeusomaisuuserä arvostetaan IFRS-standardeihin siirtymispäivänä. Vuokralle ottajan on valittava vuokrasopimuskohtaisesti, arvostetaanko kyseinen käyttöoikeusomaisuuserä:
                                    
                                                i)
                                             
                                             
                                                kirjanpitoarvoon ikään kuin IFRS 16:ta olisi sovellettu vuokrasopimuksen alkamisajankohdasta lukien (ks. kappale D9E) mutta diskontattuna käyttäen vuokralle ottajan lisäluoton korkoa soveltamisen aloittamisajankohtana; vai
                                             
                                          
                                                ii)
                                             
                                             
                                                määrään, joka on yhtä suuri kuin vuokrasopimusvelka oikaistuna kyseiseen vuokrasopimukseen liittyvillä etukäteen maksetuilla tai siirtyvillä vuokrilla, jotka ovat merkittyinä taseeseen välittömästi ennen IFRS-standardeihin siirtymispäivää;
                                             
                                          
                              
                                    c)
                                 
                                 
                                    käyttöoikeusomaisuuseriin sovelletaan IAS 36:ta IFRS-standardeihin siirtymispäivänä.
                                 
                              
                  
                     
                        D9C
                     
                     
                        Kappaleen D9B vaatimuksista huolimatta ensilaatijan, joka on vuokralle ottaja, on arvostettava IFRS-standardeihin siirtymispäivän mukaiseen käypään arvoon käyttöoikeusomaisuuserä vuokrasopimuksista, jotka ovat IAS 40:een sisältyvän sijoituskiinteistön määritelmän mukaisia ja arvostetaan IAS 40:n käyvän arvon mallin mukaisesti IFRS-standardeihin siirtymispäivästä lukien.
                     
                  
                     
                        D9D
                     
                     
                        Ensilaatija, joka on vuokralle ottaja, saa tehdä yhden tai useamman seuraavista IFRS-standardeihin siirtymispäivän jälkeen vuokrasopimuskohtaisesti sovellettuna:
                        
                                    a)
                                 
                                 
                                    soveltaa yhtä diskonttauskorkoa ominaispiirteiltään jokseenkin samankaltaisista vuokrasopimuksista koostuvaan salkkuun (kuten vuokrasopimuksiin, joiden jäljellä oleva vuokra-aika on samankaltainen, joiden kohdeomaisuuserä kuuluu samaan luokkaan ja jotka ovat samankaltaisessa taloudellisessa ympäristössä);
                                 
                              
                                    b)
                                 
                                 
                                    olla soveltamatta kappaleen D9B vaatimuksia vuokrasopimuksiin, joiden mukainen vuokra-aika päättyy 12 kuukauden kuluessa IFRS-standardeihin siirtymispäivästä. Sen sijaan yhteisön on käsiteltävä kyseisiä vuokrasopimuksia (mukaan lukien niistä esitettävät tiedot) ikään kuin ne olisivat IFRS 16:n kappaleen 6 mukaisesti käsiteltäviä lyhytaikaisia vuokrasopimuksia;
                                 
                              
                                    c)
                                 
                                 
                                    olla soveltamatta kappaleen D9B vaatimuksia vuokrasopimuksiin, joissa kohdeomaisuuserä on arvoltaan vähäinen (kuvataan IFRS 16:n kappaleissa B3–B8). Sen sijaan yhteisön on käsiteltävä kyseisiä vuokrasopimuksia (mukaan lukien niistä esitettävät tiedot) IFRS 16:n kappaleen 6 mukaisesti;
                                 
                              
                                    d)
                                 
                                 
                                    jättää alkuvaiheen välittömät menot (ks. kappale D9E) ulkopuolelle käyttöoikeusomaisuuserän arvostuksesta IFRS-standardeihin siirtymispäivänä;
                                 
                              
                                    e)
                                 
                                 
                                    käyttää jälkiviisautta esimerkiksi vuokra-ajan määrittämisessä, jos sopimukseen sisältyy vuokrasopimuksen jatkamis- tai päättämisoptioita.
                                 
                              
                  
                     
                        D9E
                     
                     
                        Vuokrat, vuokralle ottaja, vuokralle ottajan lisäluoton korko, vuokrasopimuksen alkamisajankohta, alkuvaiheen välittömät menot ja vuokra-aika ovat IFRS 16:ssa määriteltyjä termejä, ja niitä käytetään tässä standardissa samassa merkityksessä.
                     
                  
               IFRS 3 Liiketoimintojen yhdistäminen
               
            
            Muutetaan kappaleita 14 ja 17 sekä lisätään kappaleet 28A ja 28B ja niihin liittyvä otsikko ja kappale 64M.
            
               Kirjaamisen ehdot
            
            …
            
                     
                        14
                     
                     
                        Kappaleissa B31–B40 on ohjeistusta aineettomien hyödykkeiden kirjaamisesta. Kappaleissa 22–28B täsmennetään, minkä tyyppisiin yksilöitävissä oleviin varoihin ja velkoihin kuuluu eriä, joita tämän IFRS-standardin rajoitetut poikkeukset kirjaamisperiaatteesta ja -ehdoista koskevat.
                     
                  
               Liiketoimintojen yhdistämisessä hankittujen yksilöitävissä olevien varojen ja vastattaviksi otettujen velkojen luokitteleminen tai määrittäminen
            
            …
            
                     
                        17
                     
                     
                        Tässä IFRS-standardissa määrätään kaksi poikkeusta kappaleessa 15 esitetystä periaatteesta:
                        
                                    a)
                                 
                                 
                                    vuokrasopimuksen, jossa hankinnan kohde on vuokralle antajana, luokitteleminen operatiiviseksi vuokrasopimukseksi tai rahoitusleasingsopimukseksi IFRS 16:n Vuokrasopimukset mukaisesti; ja
                                 
                              
                                    b)
                                 
                                 
                                    …
                                 
                              
                  
               Vuokrasopimukset, jossa hankinnan kohde on vuokralle ottajana
            
            
                     
                        28A
                     
                     
                        Hankkijaosapuolen on kirjattava käyttöoikeusomaisuuserät ja vuokrasopimusvelat IFRS 16:n mukaisesti yksilöidyistä vuokrasopimuksista, joissa hankinnan kohde on vuokralle ottajana. Hankkijaosapuolen ei tarvitse kirjata käyttöoikeusomaisuuseriä ja vuokrasopimusvelkoja:
                        
                                    a)
                                 
                                 
                                    vuokrasopimuksista, joiden mukainen vuokra-aika (määritelty IFRS 16:ssa) päättyy 12 kuukauden kuluessa hankinta-ajankohdasta; tai
                                 
                              
                                    b)
                                 
                                 
                                    vuokrasopimuksista, joissa kohdeomaisuuserä on arvoltaan vähäinen (kuvataan IFRS 16:n kappaleissa B3–B8).
                                 
                              
                  
                     
                        28B
                     
                     
                        Hankkijaosapuolen on arvostettava vuokrasopimusvelka määrään, joka vastaa jäljellä olevien vuokrien (määritelty IFRS 16:ssa) nykyarvoa ikään kuin hankittu vuokrasopimus olisi hankinta-ajankohtana uusi vuokrasopimus. Hankkijaosapuolen on arvostettava käyttöoikeusomaisuuserä samaan rahamäärään kuin vuokrasopimusvelka oikaistuna siten, että otetaan huomioon vuokrasopimuksen markkinaehtoihin verrattuna edulliset tai epäedulliset ehdot.
                     
                  
               Voimaantulo
            
            …
            
                     
                        64M
                     
                     
                        Tammikuussa 2016 julkaistulla asiakirjalla IFRS 16 muutettiin kappaleita 14, 17, B32 ja B42, poistettiin kappaleet B28–B30 ja niihin liittyvä otsikko sekä lisättiin kappaleet 28A–28B ja niihin liittyvä otsikko. Yhteisön on sovellettava näitä muutoksia, kun se soveltaa IFRS 16:ta.
                     
                  Poistetaan liitteen B kappaleet B28–B30 ja niihin liittyvä otsikko sekä muutetaan kappaleita B32 ja B42.
            
                     
                        B28
                     
                     
                        [poistettu]
                     
                  
                     
                        B29
                     
                     
                        [poistettu]
                     
                  
                     
                        B30
                     
                     
                        [poistettu]
                     
                  
               Aineettomat hyödykkeet
            
            …
            
                     
                        B32
                     
                     
                        Sopimuksellis-oikeudellisen kriteerin täyttävä aineeton hyödyke on yksilöitävissä, vaikkei omaisuuserä olisi siirrettävissä tai erotettavissa hankinnan kohteesta tai muista oikeuksista ja velvoitteista. Esimerkiksi:
                        
                                    a)
                                 
                                 
                                    [poistettu]
                                 
                              
                                    b)
                                 
                                 
                                    …
                                 
                              
                  
               Operatiivisten vuokrasopimusten kohteena olevat omaisuuserät hankinnan kohteen ollessa vuokralle antajana
            
            
                     
                        B42
                     
                     
                        Määrittäessään hankinta-ajankohdan käypää arvoa operatiivisen vuokrasopimuksen kohteena olevalle omaisuuserälle, kuten rakennukselle tai patentille, hankinnan kohteen ollessa vuokralle antajana hankkijaosapuolen on otettava huomioon vuokrasopimuksen ehdot. Hankkijaosapuoli ei kirjaa erillistä omaisuuserää tai velkaa, jos operatiivisen vuokrasopimuksen ehdot ovat joko edulliset tai epäedulliset markkinoilla noudatettaviin ehtoihin verrattuina.
                     
                  
               IFRS 4 Vakuutussopimukset
               
            
            Muutetaan IFRS 15:n seurauksena muuttunutta kappaletta 4 ja lisätään kappale 41I.
            SOVELTAMISALA
            …
            
                     
                        4
                     
                     
                        Yhteisö ei saa soveltaa tätä IFRS-standardia:
                        
                                    a)
                                 
                                 
                                    …
                                 
                              
                                    c)
                                 
                                 
                                    sopimukseen perustuviin oikeuksiin tai velvoitteisiin, jotka riippuvat rahoituseriin kuulumattoman erän tulevasta käytöstä tai käyttöoikeudesta (esimerkiksi eräät lisenssimaksut, rojaltit, muuttuvat vuokrat ja vastaavanlaiset erät), eikä myöskään vuokrasopimukseen kytkettyyn vuokralle ottajan antamaan jäännösarvotakaukseen (ks. IFRS 16 Vuokrasopimukset, IFRS 15 Myyntituotot asiakassopimuksista ja IAS 38 Aineettomat hyödykkeet).
                                 
                              
                                    d)
                                 
                                 
                                    …
                                 
                              
                  VOIMAANTULO JA SIIRTYMÄSÄÄNNÖT
            …
            
                     
                        41I
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta 4. Yhteisön on sovellettava tätä muutosta, kun se soveltaa IFRS 16:ta.
                     
                  
               IFRS 7 Rahoitusinstrumentit: tilinpäätöksessä esitettävät tiedot
               
            
            Muutetaan kappaletta 29 ja lisätään kappale 44CC.
            
               Käypä arvo
            
            …
            
                     
                        29
                     
                     
                        Käypien arvojen esittämistä tilinpäätöksessä ei edellytetä:
                        
                                    a)
                                 
                                 
                                    …
                                 
                              
                                    b)
                                 
                                 
                                    kun kyse on sijoituksesta sellaisiin oman pääoman ehtoisiin instrumentteihin, joilla ei ole toimivilla markkinoilla täysin samanlaiselle instrumentille noteerattua hintaa (ts. tason 1 syöttötietoa), tai johdannaisista, jotka on sidottu tällaisiin oman pääoman ehtoisiin instrumentteihin, ja joka arvostetaan IAS 39:n mukaisesti hankintamenoon perustuen, koska sen käypää arvoa ei voida muulla tavoin määrittää luotettavasti;
                                 
                              
                                    c)
                                 
                                 
                                    kun kyse on sopimuksesta, johon sisältyy (IFRS 4:ssä kuvattu) oikeus harkinnanvaraiseen osuuteen ylijäämästä, jos kyseisen osuuden käypä arvo ei ole luotettavasti määritettävissä; tai
                                 
                              
                                    d)
                                 
                                 
                                    vuokrasopimusveloista.
                                 
                              
                  VOIMAANTULO JA SIIRTYMÄSÄÄNNÖT
            …
            
                     
                        44CC
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaleita 29 ja B11D. Yhteisön on sovellettava näitä muutoksia, kun se soveltaa IFRS 16:ta.
                     
                  Muutetaan liitteen B kappaletta B11D.
            
               Maksuvalmiusriskiä koskevat määrälliset tiedot (kappaleet 34(a) sekä 39(a) ja (b))
            
            …
            
                     
                        B11D
                     
                     
                        Kappaleen 39 kohdissa (a) ja (b) edellytetyissä maturiteettijakaumissa esitettävät sopimuksiin perustuvat määrät ovat sopimuksiin perustuvia diskonttaamattomia rahavirtoja, esimerkiksi:
                        
                                    a)
                                 
                                 
                                    bruttomääräiset vuokrasopimusvelat (ennen rahoitusmenojen vähentämistä);
                                 
                              
                                    b)
                                 
                                 
                                    …
                                 
                              
                  
               IFRS 9 Rahoitusinstrumentit
               
            
            Muutetaan kappaleita 2.1 ja 5.5.15 ja lisätään kappale 7.1.5.
            
               Luku 2 Soveltamisala
            
            
                     
                        
                           2.1
                        
                     
                     
                        Kaikkien yhteisöjen on sovellettava tätä standardia kaikentyyppisiin rahoitusinstrumentteihin lukuun ottamatta seuraavia:
                        
                                    
                                       a)
                                    
                                 
                                 
                                    
                                       …
                                    
                                 
                              
                                    
                                       b)
                                    
                                 
                                 
                                    
                                       vuokrasopimuksiin perustuvat oikeudet ja velvoitteet, joihin sovelletaan IFRS 16:ta Vuokrasopimukset. Kuitenkin:
                                    
                                    
                                                
                                                   i)
                                                
                                             
                                             
                                                
                                                   tämän standardin mukaiset vaatimukset taseesta pois kirjaamisesta ja arvon alentumisesta koskevat vuokralle antajan kirjaamia rahoitusleasingsaamisia (ts. nettosijoituksia rahoitusleasingsopimuksiin) ja operatiivisiin vuokrasopimuksiin perustuvia saamisia;
                                                
                                             
                                          
                                                
                                                   ii)
                                                
                                             
                                             
                                                
                                                   tämän standardin kappaleen 3.3.1 mukaiset vaatimukset taseesta pois kirjaamisesta koskevat vuokralle ottajan kirjaamia vuokrasopimusvelkoja; ja
                                                
                                             
                                          
                                                
                                                   iii)
                                                
                                             
                                             
                                                
                                                   tämän standardin mukaiset vaatimukset kytketyistä johdannaisista koskevat vuokrasopimuksiin kytkettyjä johdannaisia.
                                                
                                             
                                          
                              
                                    
                                       c)
                                    
                                 
                                 
                                    
                                       …
                                    
                                 
                              
                  
               Yksinkertaistettu menettely myyntisaamisia, sopimukseen perustuvia omaisuuseriä ja vuokrasopimussaamisia varten
            
            
                     
                        
                           5.5.15
                        
                     
                     
                        Kappaleista 5.5.3 ja 5.5.5 huolimatta yhteisön on aina arvostettava tappiota koskeva vähennyserä määrään, joka vastaa koko voimassaoloajalta odotettavissa olevia luottotappioita, seuraavien erien osalta:
                        
                                    
                                       a)
                                    
                                 
                                 
                                    
                                       …
                                    
                                 
                              
                                    
                                       b)
                                    
                                 
                                 
                                    
                                       vuokrasopimussaamiset, jotka aiheutuvat IFRS 16:n soveltamisalaan kuuluvista liiketoimista, jos yhteisö valitsee tilinpäätöksen laatimisperiaatteen, jonka mukaan se arvostaa tappiota koskevan vähennyserän määrään, joka vastaa koko voimassaoloajalta odotettavissa olevia luottotappioita. Tätä laatimisperiaatetta on sovellettava kaikkiin vuokrasopimussaamisiin, mutta sitä voidaan soveltaa erikseen rahoitusleasingsaamisiin ja operatiivisiin vuokrasopimuksiin perustuviin saamisiin.
                                    
                                 
                              …
                     
                  7.1   VOIMAANTULO
            …
            
                     
                        7.1.5
                     
                     
                        Tammikuussa 2016 julkaistulla asiakirjalla IFRS 16 muutettiin kappaleita 2.1, 5.5.15, B4.3.8, B5.5.34 ja B5.5.46. Yhteisön on sovellettava näitä muutoksia, kun se soveltaa IFRS 16:ta.
                     
                  Muutetaan liitteen B kappaleita B4.3.8, B5.5.34 ja B5.5.46
            
               Kytketyt johdannaiset (luku 4.3)
            
            …
            
                     
                        B4.3.8
                     
                     
                        Kytketyn johdannaisen taloudelliset ominaispiirteet ja riskit liittyvät läheisesti pääsopimuksen taloudellisiin ominaispiirteisiin ja riskeihin seuraavissa esimerkeissä. Näissä esimerkeissä yhteisö ei käsittele kytkettyä johdannaista kirjanpidossa erillään pääsopimuksesta.
                        
                                    a)
                                 
                                 
                                    …
                                 
                              
                                    f)
                                 
                                 
                                    Pääsopimuksena olevaan vuokrasopimukseen kytketty johdannainen liittyy läheisesti pääsopimukseen, jos kytketty johdannainen on (i) inflaatioon sidottu indeksi, kuten esimerkiksi vuokrien sitominen kuluttajahintaindeksiin (edellyttäen, että vuokrasopimuksessa ei ole vipuvaikutusta ja että indeksi liittyy yhteisön oman taloudellisen ympäristön inflaatioon), (ii) muuttuvia vuokria, jotka määräytyvät myynnin perusteella, tai (iii) muuttuvia vuokria, jotka määräytyvät vaihtuvien korkojen perusteella.
                                 
                              
                                    g)
                                 
                                 
                                    …
                                 
                              
                  
               Odotettavissa olevat luottotappiot
            
            …
            
                     
                        B5.5.34
                     
                     
                        Kun määritetään vuokrasopimussaamisen tappiota koskevaa vähennyserää, odotettavissa olevia luottotappioita määritettäessä käytettävien rahavirtojen tulee olla yhdenmukaisia niiden rahavirtojen kanssa, joita käytetään vuokrasopimussaamisten arvostamisessa IFRS 16:n Vuokrasopimukset mukaisesti.
                        …
                     
                  
               Rahan aika-arvo
            
            …
            
                     
                        B5.5.46
                     
                     
                        Vuokrasopimussaamisista odotettavissa olevat luottotappiot on diskontattava käyttäen samaa diskonttauskorkoa kuin IFRS 16:n mukaan käytetään vuokrasopimussaamisen arvostamiseen.
                        …
                     
                  
               IFRS 13 Käyvän arvon määrittäminen
               
            
            Muutetaan kappaletta 6.
            SOVELTAMISALA
            …
            
                     
                        6
                     
                     
                        Tämän IFRS-standardin mukaisia arvostamista ja tilinpäätöksessä esitettäviä tietoja koskevia vaatimuksia ei sovelleta seuraaviin eriin:
                        
                                    a)
                                 
                                 
                                    …
                                 
                              
                                    b)
                                 
                                 
                                    IFRS 16:n Vuokrasopimukset mukaisesti kirjanpidossa käsiteltävät vuokraustapahtumat; ja
                                 
                              
                                    c)
                                 
                                 
                                    …
                                 
                              
                  Lisätään liitteeseen C kappale C6.
            
               Voimaantulo ja siirtymäsäännöt
            
            …
            
                     
                        C6
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaletta 6. Yhteisön on sovellettava tätä muutosta, kun se soveltaa IFRS 16:ta.
                     
                  
               IFRS 15 Myyntituotot asiakassopimuksista
               
            
            Muutetaan kappaleita 5 ja 97.
            SOVELTAMISALA
            
                     
                        5
                     
                     
                        Yhteisön on sovellettava tätä standardia kaikkiin asiakassopimuksiin seuraavia lukuun ottamatta:
                        
                                    a)
                                 
                                 
                                    IFRS 16:n Vuokrasopimukset soveltamisalaan kuuluvat vuokrasopimukset;
                                 
                              
                                    b)
                                 
                                 
                                    …
                                 
                              
                  
               Sopimuksen täyttämisestä aiheutuvat menot
            
            …
            
                     
                        97
                     
                     
                        Sopimukseen (tai tiettyyn ennakoituun sopimukseen) välittömästi liittyviin menoihin kuuluvat seuraavat:
                        
                                    a)
                                 
                                 
                                    …
                                 
                              
                                    c)
                                 
                                 
                                    kohdistetut osuudet menoista, jotka välittömästi liittyvät kyseiseen sopimukseen tai sopimustoimintoihin (esim. menot, jotka aiheutuvat sopimusten hallinnoinnista sekä sopimusta täytettäessä käytettävien työkalujen, ja laitteiden ja käyttöoikeusomaisuuserien valvonnasta, vakuutuksista ja poistoista);
                                 
                              
                                    d)
                                 
                                 
                                    …
                                 
                              
                  Muutetaan liitteen B kappaleita B66 ja B70.
            
               Termiini tai osto-optio
            
            
                     
                        B66
                     
                     
                        Jos yhteisö on velvollinen tai oikeutettu ostamaan omaisuuserän takaisin (termiini tai osto-optio), asiakas ei saa määräysvaltaa omaisuuserään, koska sitä rajoitetaan ohjaamasta omaisuuserän käyttöä ja saamasta sen jäljellä olevaa hyötyä kaikilta olennaisilta osin, vaikka omaisuuserä saattaa olla fyysisesti asiakkaan hallussa. Tämän vuoksi yhteisön on käsiteltävä sopimus kirjanpidossa jompanakumpana seuraavista:
                        
                                    a)
                                 
                                 
                                    vuokrasopimuksena IFRS 16:n Vuokrasopimukset mukaisesti, jos yhteisö voi tai sen täytyy ostaa omaisuuserä takaisin rahamäärällä, joka on pienempi kuin omaisuuserän alkuperäinen myyntihinta, paitsi jos kyseessä on myynti ja takaisinvuokraus. Jos sopimus on osa myynti- ja takaisinvuokraustapahtumaa, yhteisön on edelleen merkittävä omaisuuserä taseeseen ja kirjattava asiakkaalta mahdollisesti saatu vastike rahoitusvelaksi. Yhteisön on käsiteltävä rahoitusvelka kirjanpidossa IFRS 9:n mukaisesti; tai
                                 
                              
                                    b)
                                 
                                 
                                    …
                                 
                              
                  
               Asiakkaan myyntioptio
            
            
                     
                        B70
                     
                     
                        Jos yhteisö on velvollinen ostamaan omaisuuserän takaisin asiakkaan sitä pyytäessä (asiakkaan myyntioptio) hintaan, joka on alempi kuin omaisuuserän alkuperäinen myyntihinta, yhteisön on harkittava sopimuksen syntymisajankohtana, onko asiakkaalla merkittävä taloudellinen kannustin tämän oikeuden käyttämiseen. Kun asiakas käyttää tämän oikeuden, siitä seuraa, että asiakas tosiasiallisesti maksaa yhteisölle vastiketta oikeudesta käyttää tiettyä omaisuuserää tiettynä ajanjaksona. Tämän vuoksi yhteisön on käsiteltävä sopimus IFRS 16:n mukaisesti vuokrasopimuksena, jos asiakkaalla on merkittävä kannustin oikeuden käyttämiseen, paitsi jos sopimus on osa myynti- ja takaisinvuokraustapahtumaa. Jos sopimus on osa myynti- ja takaisinvuokraustapahtumaa, yhteisön on edelleen merkittävä omaisuuserä taseeseen ja kirjattava asiakkaalta mahdollisesti saatu vastike rahoitusvelaksi. Yhteisön on käsiteltävä rahoitusvelka kirjanpidossa IFRS 9:n mukaisesti.
                        …
                     
                  Lisätään liitteeseen C kappale C1A.
            VOIMAANTULO
            …
            
                     
                        C1A
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaleita 5, 97, B66 ja B70. Yhteisön on sovellettava näitä muutoksia, kun se soveltaa IFRS 16:ta.
                     
                  
               IAS 1 Tilinpäätöksen esittäminen
               
            
            Muutetaan kappaletta 123 ja lisätään kappale 139Q.
            
               Tilinpäätöksen laatimisperiaatteiden esittäminen
            
            …
            
                     
                        123
                     
                     
                        Johto tekee yhteisön noudattamia tilinpäätöksen laatimisperiaatteita soveltaessaan useita harkintaan perustuvia ratkaisuja – muitakin kuin arvioita edellyttäviä – joilla saattaa olla merkittävä vaikutus tilinpäätöksessä esitettäviin lukuihin. Johto tekee harkintaan perustuvia ratkaisuja esimerkiksi määrittäessään:
                        
                                    a)
                                 
                                 
                                    …
                                 
                              
                                    b)
                                 
                                 
                                    milloin rahoitusvarojen ja, kun kyse on vuokralle antajista, vuokrasopimuksen kohteena olevien omaisuuserien omistamiseen liittyvät merkittävät riskit ja edut ovat siirtyneet kaikilta olennaisilta osin toisille yhteisöille; ja
                                 
                              
                                    c)
                                 
                                 
                                    …
                                 
                              
                  SIIRTYMÄSÄÄNNÖT JA VOIMAANTULO
            …
            
                     
                        139Q
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaletta 123. Yhteisön on sovellettava tätä muutosta, kun se soveltaa IFRS 16:ta.
                     
                  
               IAS 2 Vaihto-omaisuus
               
            
            Muutetaan kappaletta 12 ja lisätään kappale 40G.
            
               Valmistusmenot
            
            
                     
                        12
                     
                     
                        Vaihto-omaisuuden valmistusmenot käsittävät välittömästi tuotannon määrään yhteydessä olevat menot, kuten esimerkiksi välittömät työsuorituksesta johtuvat menot. Vaihto-omaisuuden valmistusmenoihin sisällytetään myös systemaattisesti kohdistettu osuus valmistuksen kiinteistä ja muuttuvista yleismenoista, jotka aiheutuvat raaka-aineiden jalostamisesta valmiiksi tuotteiksi. Valmistuksen kiinteitä yleismenoja ovat sellaiset välilliset valmistusmenot, jotka pysyvät suhteellisen samansuuruisina tuotannon määrästä riippumatta, kuten esimerkiksi tehdasrakennusten, laitteiden ja valmistusprosessissa käytettyjen käyttöoikeusomaisuuserien poistot ja huoltomenot sekä tehtaan johdon ja hallinnon menot. Valmistuksen muuttuvia yleismenoja ovat sellaiset välilliset valmistusmenot, jotka vaihtelevat välittömästi tai lähes välittömästi tuotannon määrän mukaan, kuten esimerkiksi välilliset aineista ja työsuorituksesta johtuvat menot.
                        …
                     
                  VOIMAANTULO
            …
            
                     
                        40G
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaletta 12. Yhteisön on sovellettava tätä muutosta, kun se soveltaa IFRS 16:ta.
                     
                  
               IAS 7 Rahavirtalaskelmat
               
            
            Muutetaan kappaleita 17 ja 44 ja lisätään kappale 59.
            
               Rahoitus
            
            
                     
                        17
                     
                     
                        Rahoituksen rahavirtojen erillinen esittäminen on tärkeää, koska se on hyödyllistä ennustettaessa vastaisiin rahavirtoihin kohdistuvia yhteisön pääomansijoittajien vaateita. Rahoituksen rahavirtoja ovat esimerkiksi:
                        
                                    a)
                                 
                                 
                                    …
                                 
                              
                                    e)
                                 
                                 
                                    vuokralle ottajan suorittamat vuokrasopimuksesta johtuvaa velkaa pienentävät maksut.
                                 
                              
                  LIIKETOIMET, JOIHIN EI LIITY MAKSUTAPAHTUMAA
            …
            
                     
                        44
                     
                     
                        Monilla investointi- ja rahoitustoimilla ei ole välitöntä vaikutusta kauden rahavirtoihin, vaikka ne vaikuttavat yhteisön pääomien ja varojen rakenteeseen. Maksutapahtumia aiheuttamattomien liiketoimien jättäminen rahavirtalaskelman ulkopuolelle on johdonmukaista rahavirtalaskelman tarkoitukseen nähden, sillä nämä erät eivät aiheuta rahavirtaa kyseisellä kaudella. Liiketoimia, joihin ei liity maksutapahtumaa, ovat esimerkiksi:
                        
                                    a)
                                 
                                 
                                    omaisuuserien hankkiminen suoraan velkaa vastaan tai vuokrasopimuksella;
                                 
                              
                                    b)
                                 
                                 
                                    …
                                 
                              
                  VOIMAANTULO
            …
            
                     
                        59
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaleita 17 ja 44. Yhteisön on sovellettava näitä muutoksia, kun se soveltaa IFRS 16:ta.
                     
                  
               IAS 12 Tuloverot
               
            
            Muutetaan kappaletta 20 koskien yritystä, joka ei vielä ole ottanut käyttöön IFRS 9:ää Rahoitusinstrumentit.
            
               Käypään arvoon taseeseen merkityt varat
            
            
                     
                        20
                     
                     
                        IFRS-standardien mukaan tietyt omaisuuserät saadaan tai ne täytyy merkitä taseeseen käypään arvoon tai arvostaa uudelleen (ks. esimerkiksi IAS 16 Aineelliset käyttöomaisuushyödykkeet, IAS 38 Aineettomat hyödykkeet, IAS 39 Rahoitusinstrumentit: kirjaaminen ja arvostaminen, ja IAS 40 Sijoituskiinteistöt ja IFRS 16 Vuokrasopimukset). Joissakin maissa omaisuuserän uudelleenarvostus tai kirjanpitoarvon muunlainen muuttaminen käypiä arvoja vastaavaksi vaikuttaa kyseisen kauden verotettavaan tuloon (tai verotukselliseen tappioon). Tästä seuraa, että omaisuuserän verotuksellinen arvo muuttuu, eikä väliaikaista eroa näin ollen synny. Toisissa maissa omaisuuserän uudelleenarvostaminen tai kirjanpitoarvon muuttaminen ei vaikuta kyseisen kauden verotettavaan tuloon (tai verotukselliseen tappioon), eikä omaisuuserän verotuksellista arvoa näin ollen muuteta. Omaisuuserän kirjanpitoarvoa vastaavan määrän kertyessä yhteisölle koituu kuitenkin tulevaisuudessa veronalaista taloudellista hyötyä, ja vastaava verotuksessa vähennyskelpoinen määrä tulee poikkeamaan tuon taloudellisen hyödyn määrästä. Uudelleenarvostetun omaisuuserän kirjanpitoarvon ja verotuksellisen arvon välinen ero on väliaikainen ero, joka aiheuttaa laskennallisen verovelan tai -saamisen syntymisen. Näin on siinäkin tapauksessa, että:
                        
                                    a)
                                 
                                 
                                    …
                                 
                              
                  Muutetaan kappaletta 20 koskien yritystä, joka on ottanut käyttöön IFRS 9:n Rahoitusinstrumentit.
            
               Käypään arvoon taseeseen merkityt varat
            
            
                     
                        20
                     
                     
                        IFRS-standardien mukaan tietyt omaisuuserät saadaan tai ne täytyy merkitä taseeseen käypään arvoon tai arvostaa uudelleen (ks. esimerkiksi IAS 16 Aineelliset käyttöomaisuushyödykkeet, IAS 38 Aineettomat hyödykkeet, IAS 40 Sijoituskiinteistöt, ja IFRS 9 Rahoitusinstrumentit ja IFRS 16 Vuokrasopimukset). Joissakin maissa omaisuuserän uudelleenarvostus tai kirjanpitoarvon muunlainen muuttaminen käypiä arvoja vastaavaksi vaikuttaa kyseisen kauden verotettavaan tuloon (tai verotukselliseen tappioon). Tästä seuraa, että omaisuuserän verotuksellinen arvo muuttuu, eikä väliaikaista eroa näin ollen synny. Toisissa maissa omaisuuserän uudelleenarvostaminen tai kirjanpitoarvon muuttaminen ei vaikuta kyseisen kauden verotettavaan tuloon (tai verotukselliseen tappioon), eikä omaisuuserän verotuksellista arvoa näin ollen muuteta. Omaisuuserän kirjanpitoarvoa vastaavan määrän kertyessä yhteisölle koituu kuitenkin tulevaisuudessa veronalaista taloudellista hyötyä, ja vastaava verotuksessa vähennyskelpoinen määrä tulee poikkeamaan tuon taloudellisen hyödyn määrästä. Uudelleenarvostetun omaisuuserän kirjanpitoarvon ja verotuksellisen arvon välinen ero on väliaikainen ero, joka aiheuttaa laskennallisen verovelan tai -saamisen syntymisen. Näin on siinäkin tapauksessa, että:
                        
                                    a)
                                 
                                 
                                    …
                                 
                              
                  Lisätään kappale 98G.
            VOIMAANTULO
            …
            
                     
                        98G
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta 20. Yhteisön on sovellettava tätä muutosta, kun se soveltaa IFRS 16:ta.
                     
                  
               IAS 16 Aineelliset käyttöomaisuushyödykkeet
               
            
            Poistetaan kappaleet 4 ja 27, muutetaan kappaleita 5, 10, 44 ja 68, muutetaan IFRS 15:n seurauksena muuttunutta kappaletta 69 ja lisätään kappale 81L.
            SOVELTAMISALA
            …
            
                     
                        4
                     
                     
                        [poistettu]
                     
                  
                     
                        5
                     
                     
                        Jos yhteisö soveltaa sijoituskiinteistöihin IAS 40:n Sijoituskiinteistöt mukaista hankintamenomallia, sen on käytettävä omistamiinsa sijoituskiinteistöihin tämän standardin mukaista hankintamenomallia.
                     
                  KIRJAAMINEN
            …
            
                     
                        10
                     
                     
                        Yhteisö arvioi kaikkia aineellisista käyttöomaisuushyödykkeistä johtuvia menoja tämän kirjausperiaatteen mukaisesti niiden toteutuessa. Näitä menoja ovat aineellisen käyttöomaisuushyödykkeen alkuperäisestä hankkimisesta tai valmistamisesta johtuvat menot sekä myöhemmin syntyvät menot, jotka johtuvat hyödykkeeseen tehtävistä lisäyksistä, sen osan korvaamisesta uudella tai hyödykkeen ylläpidosta. Aineellisen käyttöomaisuushyödykkeen hankintameno voi sisältää menoja, kuten käyttöoikeusomaisuuserien poistoja, jotka liittyvät aineellisen käyttöomaisuushyödykkeen valmistamisessa, siihen tehtävässä lisäyksessä, osan korvaamisessa uudella tai ylläpidossa käytettäviä omaisuuseriä koskeviin vuokrasopimuksiin.
                     
                  
               Hankintamenon määrittäminen
            
            …
            
                     
                        27
                     
                     
                        [poistettu]
                     
                  …
            
               Poistot
            
            …
            
                     
                        44
                     
                     
                        Yhteisö kohdistaa aineellisesta käyttöomaisuushyödykkeestä alun perin kirjattavan määrän hyödykkeen merkittäville osille ja tekee jokaisesta tällaisesta osasta poistot erikseen. Esimerkiksi lentokoneen rungosta ja moottoreista voi olla asianmukaista tehdä poistot erikseen. Vastaavasti jos yhteisö hankkii operatiivisen vuokrasopimuksen kohteena olevia aineellisia käyttöomaisuushyödykkeitä niin, että se on itse vuokralle antajana, sen voi olla asianmukaista tehdä erikseen poistot sellaisista kyseisen hyödykkeen hankintamenossa huomioon otetuista määristä, jotka aiheutuvat vuokrasopimuksen ehtojen edullisuudesta tai epäedullisuudesta markkinoilla noudatettaviin ehtoihin nähden.
                     
                  …
            KIRJAAMINEN POIS TASEESTA
            …
            
                     
                        
                           68
                        
                     
                     
                        Voitto tai tappio, joka syntyy aineellisen käyttöomaisuushyödykkeen kirjaamisesta pois taseesta, on kirjattava tulosvaikutteisesti silloin, kun hyödyke kirjataan pois taseesta (paitsi milloin IFRS 16 Vuokrasopimukset edellyttää muunlaista menettelyä myynnin ja takaisinvuokrauksen yhteydessä). Voittoja ei saa esittää myyntituottoina.
                        …
                     
                  
                     
                        69
                     
                     
                        Aineellinen käyttöomaisuushyödyke voidaan luovuttaa usealla eri tavalla (esimerkiksi myymällä se, tekemällä siitä rahoitusleasingsopimus tai lahjoittamalla se). Aineellisen käyttöomaisuushyödykkeen luovutuspäivä on päivä, jona vastaanottaja saa määräysvallan kyseiseen hyödykkeeseen niiden IFRS 15:een sisältyvien vaatimusten mukaan, joita sovelletaan määritettäessä, milloin suoritevelvoite on täytetty. Myyntinä ja takaisinvuokrauksena tapahtuvaan luovutukseen sovelletaan IFRS 16:ta.
                        …
                     
                  VOIMAANTULO
            …
            
                     
                        81L
                     
                     
                        Tammikuussa 2016 julkaistulla asiakirjalla IFRS 16 poistettiin kappaleet 4 ja 27 sekä muutettiin kappaleita 5, 10, 44 ja 68–69. Yhteisön on sovellettava näitä muutoksia, kun se soveltaa IFRS 16:ta.
                     
                  
               IAS 21 Valuuttakurssien muutosten vaikutukset
               
            
            Muutetaan kappaletta 16 ja lisätään kappale 60K.
            
               Monetaariset erät
            
            
                     
                        16
                     
                     
                        Monetaarisen erän keskeinen ominaisuus on oikeus saada (tai velvollisuus luovuttaa) kiinteä tai määritettävissä oleva määrä rahayksikköjä. Esimerkkejä ovat rahana maksettavat eläkkeet ja muut työsuhde-etuudet, varaukset, joihin liittyvä velvoite täytetään rahana, vuokrasopimusvelat sekä rahana maksettavat osingot, jotka on kirjattu velaksi. Monetaarisiin eriin kuuluu myös sopimus, jonka mukaan saadaan (tai luovutetaan) muuttuva lukumäärä yhteisön omia oman pääoman ehtoisia instrumentteja tai muuttuva määrä omaisuuseriä ja jossa saatavien (tai luovutettavien) erien käypä arvo on kiinteä tai määritettävissä oleva määrä rahayksikköjä. Toisaalta ei-monetaarisen erän keskeinen ominaisuus on, että siihen ei liity oikeutta saada (tai velvollisuutta luovuttaa) kiinteää tai määritettävissä olevaa määrää rahayksikköjä. Esimerkkejä ovat: tavaroista tai palveluista suoritetut ennakkomaksut, liikearvo, aineettomat hyödykkeet, vaihto-omaisuus, aineelliset käyttöomaisuushyödykkeet, käyttöoikeusomaisuuserät sekä varaukset, joihin liittyvä velvoite täytetään luovuttamalla ei-monetaarinen omaisuuserä.
                     
                  VOIMAANTULO JA SIIRTYMÄSÄÄNNÖT
            …
            
                     
                        60K
                     
                     
                        Tammikuussa 2016 julkaistulla asiakirjalla IFRS 16 Vuokrasopimukset muutettiin kappaletta 16. Yhteisön on sovellettava tätä muutosta, kun se soveltaa IFRS 16:ta.
                     
                  
               IAS 23 Vieraan pääoman menot
               
            
            Muutetaan kappaletta 6 ja lisätään kappale 29C.
            MÄÄRITELMÄT
            …
            
                     
                        6
                     
                     
                        Vieraan pääoman menoihin voivat sisältyä:
                        
                                    a)
                                 
                                 
                                    …
                                 
                              
                                    d)
                                 
                                 
                                    IFRS 16:n Vuokrasopimukset mukaisesti kirjatut vuokrasopimusvelkojen korot; sekä
                                 
                              
                                    e)
                                 
                                 
                                    …
                                 
                              
                  VOIMAANTULO
            …
            
                     
                        29C
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta 6. Yhteisön on sovellettava tätä muutosta, kun se soveltaa IFRS 16:ta.
                     
                  
               IAS 32 Rahoitusinstrumentit: esittämistapa
               
            
            Lisätään kappale 97S.
            VOIMAANTULO JA SIIRTYMÄSÄÄNNÖT
            …
            
                     
                        97S
                     
                     
                        Tammikuussa 2016 julkaistulla asiakirjalla IFRS 16 muutettiin kappaleita AG9 ja AG10. Yhteisön on sovellettava näitä muutoksia, kun se soveltaa IFRS 16:ta.
                     
                  Muutetaan soveltamisohjeistuksen kappaleita AG9 ja AG10.
            
               Rahoitusvarat ja -velat
            
            …
            
                     
                        AG9
                     
                     
                        Vuokrasopimus tyypillisesti oikeuttaa vuokralle antajan saamaan ja velvoittaa vuokralle ottajan suorittamaan sarjan maksuja, jotka olennaisilta osin vastaavat lainasopimuksen mukaista yhdistettyä pääoman ja koron maksua. Vuokralle antaja käsittelee sijoituksensa kirjanpidossa rahoitusleasingsopimuksen mukaisena saamisena eikä käsittele kirjanpidossaan itse omaisuuserää, joka on rahoitusleasingsopimuksen kohteena. Näin ollen vuokralle antaja pitää rahoitusleasingsopimusta rahoitusinstrumenttina. IFRS 16:n mukaan vuokralle antaja ei kirjaa oikeuttaan operatiivisen vuokrasopimuksen mukaisiin vuokriin. Vuokralle antaja käsittelee edelleen kirjanpidossaan itse kohdeomaisuuserän, ei sopimuksen mukaista tulevaisuudessa saatavaa määrää. Näin ollen vuokralle antaja ei pidä operatiivista vuokrasopimusta rahoitusinstrumenttina lukuun ottamatta yksittäisiä vuokralle ottajan suoritettavaksi erääntyneitä maksuja.
                     
                  
                     
                        AG10
                     
                     
                        Aineelliset omaisuuserät (kuten vaihto-omaisuus ja aineelliset käyttöomaisuushyödykkeet), käyttöoikeusomaisuuserät ja aineettomat hyödykkeet (kuten patentit ja tavaramerkit) eivät ole rahoitusvaroja. Määräysvalta tällaisiin aineellisiin hyödykkeisiin, käyttöoikeusomaisuuseriin ja aineettomiin hyödykkeisiin antaa mahdollisuuden käteisvarojen tai muiden rahoitusvarojen kerryttämiseen, mutta se ei anna välitöntä oikeutta käteisvarojen tai muiden rahoitusvarojen saamiseen.
                        …
                     
                  
               IAS 37 Varaukset, ehdolliset velat ja ehdolliset varat
               
            
            Muutetaan kappaletta 5 ja lisätään kappale 102.
            SOVELTAMISALA
            …
            
                     
                        5
                     
                     
                        Kun jossakin muussa standardissa käsitellään tietyntyyppisiä varauksia, ehdollisia velkoja tai ehdollisia varoja, yhteisö soveltaa tämän standardin sijasta kyseistä standardia. Joitakin varaustyyppejä käsitellään esimerkiksi standardeissa, jotka koskevat:
                        
                                    a)
                                 
                                 
                                    …
                                 
                              
                                    c)
                                 
                                 
                                    vuokrasopimuksia (ks. IFRS 16 Vuokrasopimukset). Tätä standardia sovelletaan kuitenkin kaikkiin vuokrasopimuksiin, jotka muuttuvat tappiollisiksi ennen IFRS 16:ssa määriteltyä sopimuksen alkamisajankohtaa. Tätä standardia sovelletaan myös lyhytaikaisiin vuokrasopimuksiin ja arvoltaan vähäistä kohdeomaisuuserää koskeviin vuokrasopimuksiin, jotka käsitellään kirjanpidossa IFRS 16:n kappaleen 6 mukaisesti ja jotka ovat muuttuneet tappiollisiksi;
                                 
                              
                                    d)
                                 
                                 
                                    …
                                 
                              
                  VOIMAANTULO
            …
            
                     
                        102
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta 5. Yhteisön on sovellettava tätä muutosta, kun se soveltaa IFRS 16:ta.
                     
                  
               IAS 38 Aineettomat hyödykkeet
               
            
            Muutetaan kappaleita 3, 6 ja 113, muutetaan IFRS 15:n seurauksena muuttunutta kappaletta 114 ja lisätään kappale 130L.
            SOVELTAMISALA
            …
            
                     
                        3
                     
                     
                        Jos tietyntyyppisen aineettoman hyödykkeen kirjanpitokäsittelystä määrätään jossakin muussa standardissa, yhteisö soveltaa kyseistä standardia tämän standardin sijaan. Tämä standardi ei koske esimerkiksi seuraavia eriä:
                        
                                    a)
                                 
                                 
                                    …
                                 
                              
                                    c)
                                 
                                 
                                    IFRS 16:n Vuokrasopimukset mukaisesti kirjanpidossa käsiteltävät aineettomia hyödykkeitä koskevat vuokrasopimukset.
                                 
                              
                                    d)
                                 
                                 
                                    …
                                 
                              
                  
                     
                        6
                     
                     
                        Lisenssisopimusten mukaiset vuokralle ottajan oikeudet, jotka koskevat esimerkiksi elokuvia, videotallenteita, näytelmiä, käsikirjoituksia, patentteja ja tekijänoikeuksia, kuuluvat tämän standardin soveltamisalaan ja jäävät IFRS 16:n soveltamisalan ulkopuolelle.
                        …
                     
                  KÄYTÖSTÄ POISTAMISET JA LUOVUTUKSET
            …
            
                     
                        
                           113
                        
                     
                     
                        Voitto tai tappio, joka syntyy aineettoman hyödykkeen kirjaamisesta pois taseesta, on määritettävä nettomyyntituoton ja omaisuuserän kirjanpitoarvon erotuksena. Se on kirjattava tulosvaikutteisesti silloin, kun omaisuuserä kirjataan pois taseesta (paitsi milloin IFRS 16 edellyttää muunlaista menettelyä myynnin ja takaisinvuokrauksen yhteydessä). Voittoja ei saa esittää myyntituottoina.
                     
                  
                     
                        114
                     
                     
                        Aineeton hyödyke voidaan luovuttaa usealla eri tavalla (esimerkiksi myymällä se, tekemällä siitä rahoitusleasingsopimus tai lahjoittamalla se). Aineettoman hyödykkeen luovutuspäivä on päivä, jona vastaanottaja saa määräysvallan kyseiseen hyödykkeeseen niiden IFRS 15:een Myyntituotot asiakassopimuksista sisältyvien vaatimusten mukaan, joita sovelletaan määritettäessä, milloin suoritevelvoite on täytetty. Myyntinä ja takaisinvuokrauksena tapahtuvaan luovutukseen sovelletaan IFRS 16:ta.
                     
                  SIIRTYMÄSÄÄNNÖT JA VOIMAANTULO
            …
            
                     
                        130L
                     
                     
                        Tammikuussa 2016 julkaistulla asiakirjalla IFRS 16 muutettiin kappaleita 3, 6, 113 ja 114. Yhteisön on sovellettava näitä muutoksia, kun se soveltaa IFRS 16:ta.
                     
                  
               IAS 39 Rahoitusinstrumentit: kirjaaminen ja arvostaminen
               
            
            Muutetaan kappaletta 2 ja lisätään kappale 103V koskien yritystä, joka ei vielä ole ottanut käyttöön IFRS 9:ää Rahoitusinstrumentit. IAS 39:ään ei tule muutoksia koskien yritystä, joka on ottanut IFRS 9:n käyttöön.
            SOVELTAMISALA
            
                     
                        
                           2
                        
                     
                     
                        Kaikkien yhteisöjen on sovellettava tätä standardia kaikentyyppisiin rahoitusinstrumentteihin lukuun ottamatta seuraavia:
                        
                                    
                                       a)
                                    
                                 
                                 
                                    
                                       …
                                    
                                 
                              
                                    
                                       b)
                                    
                                 
                                 
                                    
                                       vuokrasopimuksiin perustuvat oikeudet ja velvoitteet, joihin sovelletaan IFRS 16:ta Vuokrasopimukset. Kuitenkin:
                                    
                                    
                                                
                                                   i)
                                                
                                             
                                             
                                                
                                                   tämän standardin mukaiset vaatimukset taseesta pois kirjaamisesta ja arvon alentumisesta koskevat vuokralle antajan kirjaamia rahoitusleasingsaamisia (ts. nettosijoituksia rahoitusleasingsopimuksiin) ja operatiivisiin vuokrasopimuksiin perustuvia saamisia (ks. kappaleet 15–37, 58, 59, 63–65 ja liitteen A kappaleet AG36–AG52 ja AG84–AG93);
                                                
                                             
                                          
                                                
                                                   ii)
                                                
                                             
                                             
                                                
                                                   tämän standardin kappaleen 39 määräykset taseesta pois kirjaamisesta koskevat vuokralle ottajan kirjaamia vuokrasopimusvelkoja; ja
                                                
                                             
                                          
                                                
                                                   iii)
                                                
                                             
                                             
                                                
                                                   …
                                                
                                             
                                          
                              
                  VOIMAANTULO JA SIIRTYMÄSÄÄNNÖT
            …
            
                     
                        103V
                     
                     
                        Tammikuussa 2016 julkaistulla asiakirjalla IFRS 16 muutettiin kappaleita 2 ja AG33. Yhteisön on sovellettava näitä muutoksia, kun se soveltaa IFRS 16:ta.
                     
                  Muutetaan soveltamisohjeistuksen kappaletta AG33 koskien yhteisöä, joka ei ole ottanut käyttöön IFRS 9:ää Rahoitusinstrumentit. Soveltamisohjeistusta ei muuteta koskien yhteisöä, joka on ottanut IFRS 9:n käyttöön.
            KYTKETYT JOHDANNAISET (KAPPALEET 10–13)
            …
            
                     
                        AG33
                     
                     
                        Kytketyn johdannaisen taloudelliset ominaispiirteet ja riskit liittyvät läheisesti pääsopimuksen taloudellisiin ominaispiirteisiin ja riskeihin seuraavissa esimerkeissä. Näissä esimerkeissä yhteisö ei käsittele kytkettyä johdannaista kirjanpidossa erillään pääsopimuksesta.
                        
                                    a)
                                 
                                 
                                    …
                                 
                              
                                    f)
                                 
                                 
                                    pääsopimuksena olevaan vuokrasopimukseen kytketty johdannainen liittyy läheisesti pääsopimukseen, jos kytketty johdannainen on (i) inflaatioon sidottu indeksi, kuten vuokrien sitominen kuluttajahintaindeksiin (edellyttäen, ettei vuokrasopimuksessa ole vipuvaikutusta ja että indeksi liittyy yhteisön omaan taloudelliseen ympäristöön), (ii) muuttuvia vuokria, jotka määräytyvät myynnin perusteella, tai (iii) muuttuvia vuokria, jotka määräytyvät vaihtuvien korkojen perusteella.
                                 
                              
                                    g)
                                 
                                 
                                    …
                                 
                              
                  
               IAS 40 Sijoituskiinteistöt
               
            
            Ottaen huomioon IAS 40:een Sijoituskiinteistöt tehdyt laajat muutokset kyseisen standardin koko teksti ehdotettuine muutoksineen esitetään liitteen D lopussa.
            
               IAS 41 Maatalous
               
            
            Muutetaan kappaletta 2 ja lisätään kappale 64.
            SOVELTAMISALA
            …
            
                     
                        2
                     
                     
                        Tätä standardia ei sovelleta:
                        
                                    a)
                                 
                                 
                                    …
                                 
                              
                                    e)
                                 
                                 
                                    maataloustoimintaan liittyvää maa-aluetta koskevasta vuokrasopimuksesta johtuviin käyttöoikeusomaisuuseriin (ks. IFRS 16 Vuokrasopimukset).
                                 
                              …
                     
                  VOIMAANTULO JA SIIRTYMÄSÄÄNNÖT
            …
            
                     
                        64
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta 2. Yhteisön on sovellettava tätä muutosta, kun se soveltaa IFRS 16:ta.
                     
                  
               IFRIC 1 Käytöstä poistamista ja alkuperäiseen tilaan palauttamista koskevien sekä muiden vastaavanlaisten velkojen muutokset
               
            
            Muutetaan Viittaukset-kappaletta.
            VIITTAUKSET
            
                        —
                     
                     
                        IFRS 16 Vuokrasopimukset
                        
                     
                  
                        —
                     
                     
                        IAS 1 Tilinpäätöksen esittäminen (uudistettu 2007)
                     
                  
                        —
                     
                     
                        …
                     
                  Muutetaan kappaletta 2 ja lisätään kappale 9B.
            SOVELTAMISALA
            
                     
                        2
                     
                     
                        Tätä tulkintaa sovelletaan käytöstä poistamista ja alkuperäiseen tilaan palauttamista koskevien sekä muiden vastaavanlaisten velkojen määrien muutoksiin, jos tämä velka on sekä:
                        
                                    a)
                                 
                                 
                                    kirjattu osana aineellisen käyttöomaisuushyödykkeen hankintamenoa IAS 16:n mukaisesti tai osana käyttöoikeusomaisuuserän hankintamenoa IFRS 16:n mukaisesti; ja
                                 
                              
                                    b)
                                 
                                 
                                    …
                                 
                              
                  VOIMAANTULO
            …
            
                     
                        9B
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta 2. Yhteisön on sovellettava tätä muutosta, kun se soveltaa IFRS 16:ta.
                     
                  
               IFRIC 12 Palvelutoimilupajärjestelyt
               
            
            Muutetaan Viittaukset-kappaletta.
            VIITTAUKSET
            
                        —
                     
                     
                        …
                     
                  
                        —
                     
                     
                        IFRS 15 Myyntituotot asiakassopimuksista
                        
                     
                  
                        —
                     
                     
                        IFRS 16 Vuokrasopimukset
                        
                     
                  
                        —
                     
                     
                        …
                     
                  
                        —
                     
                     
                        …
                     
                  
                        —
                     
                     
                        …
                     
                  Lisätään kappale 28F.
            VOIMAANTULO
            …
            
                     
                        28F
                     
                     
                        Tammikuussa 2016 julkaistulla asiakirjalla IFRS 16 muutettiin kappaletta AG8 ja liitettä B. Yhteisön on sovellettava näitä muutoksia, kun se soveltaa IFRS 16:tä.
                     
                  Muutetaan liitteen A kappaletta AG8.
            
               Liite A
            
            SOVELTAMISALA (KAPPALE 5)
            …
            
                     
                        AG8
                     
                     
                        Ylläpitäjällä voi olla oikeus käyttää kappaleen AG7 kohdassa (a) kuvattua erotettavissa olevaa infrastruktuuria tai tiloja, joita käytetään kappaleen AG7 kohdassa (b) kuvatun sääntelemättömän oheispalvelun tuottamiseen. Molemmissa tapauksissa voi tosiasiallisesti olla kyse vuokrasopimuksesta toimiluvan antajan ja ylläpitäjän välillä; jos näin on, sitä on käsiteltävä IFRS 16:n mukaisesti.
                     
                  
               SIC-29 Palvelutoimilupajärjestelyt: tilinpäätöksessä esitettävät tiedot
               
            
            Muutetaan Viittaukset-kappaletta.
            VIITTAUKSET
            
                        —
                     
                     
                        IFRS 16 Vuokrasopimukset
                        
                     
                  
                        —
                     
                     
                        …
                     
                  
                        —
                     
                     
                        …
                     
                  Muutetaan kappaletta 5.
            KÄSITELTÄVÄ ASIA
            …
            
                     
                        5
                     
                     
                        Tiettyjä palvelutoimilupajärjestelyihin liittyviä asioita samoin kuin niihin liittyvien tietojen esittämistä käsitellään jo olemassa olevissa IFRS-standardeissa (esim. IAS 16 koskee aineellisten käyttöomaisuushyödykkeiden hankintaa, IFRS 16 omaisuuserien vuokrausta ja IAS 38 aineettomien hyödykkeiden hankintaa). Palvelutoimilupajärjestelyyn voi kuitenkin liittyä myöhemmin toimeenpantavia sopimuksia, joita ei käsitellä IFRS-standardeissa, paitsi jos sopimukset ovat tappiollisia, jolloin niitä koskee IAS 37. Sen vuoksi tässä tulkinnassa käsitellään lisätietoja, jotka tilinpäätöksessä tulee esittää palvelutoimilupajärjestelyistä.
                     
                  Muutetaan Voimaantulo-kappaletta.
            VOIMAANTULO
            …
            Yhteisön on sovellettava kappaleisiin 6(e) ja 6A tehtyä muutosta 1.1.2008 tai sen jälkeen alkavilla tilikausilla. Jos yhteisö soveltaa IFRIC 12:ta aikaisemmalla kaudella, muutosta on sovellettava tällä aikaisemmalla kaudella.
            Tammikuussa 2016 julkaistulla asiakirjalla IFRS 16 muutettiin kappaletta 5. Yhteisön on sovellettava tätä muutosta, kun se soveltaa IFRS 16:ta.
            
               SIC-32 Aineettomat hyödykkeet – verkkosivustoista johtuvat menot
               
            
            Muutetaan Viittaukset-kappaletta.
            VIITTAUKSET
            
                        —
                     
                     
                        …
                     
                  
                        —
                     
                     
                        IFRS 15 Myyntituotot asiakassopimuksista
                        
                     
                  
                        —
                     
                     
                        IFRS 16 Vuokrasopimukset
                        
                     
                  
                        —
                     
                     
                        …
                     
                  Muutetaan IFRS 15:n seurauksena muuttunutta kappaletta 6.
            KÄSITELTÄVÄ ASIA
            …
            
                     
                        6
                     
                     
                        IAS 38 ei koske aineettomia hyödykkeitä, jotka ovat yhteisön hallussa tavanomaisessa liiketoiminnassa tapahtuvaa myyntiä varten (ks. IAS 2 ja IFRS 15) eikä aineettomia hyödykkeitä koskevia vuokrasopimuksia, jotka käsitellään kirjanpidossa IFRS 16:n mukaisesti. Näin ollen tämä tulkinta ei koske menoja, jotka syntyvät verkkosivuston (tai verkkosivuohjelmistojen) kehittämisestä tai käytöstä, kun se on tarkoitettu myytäväksi toiselle yhteisölle tai kun se käsitellään kirjanpidossa IFRS 16:n mukaisesti.
                     
                  Muutetaan Voimaantulo-kappaletta
            VOIMAANTULO
            …
            Toukokuussa 2014 julkaistulla asiakirjalla IFRS 15 Myyntituotot asiakassopimuksista muutettiin osiota ”Viittaukset” sekä kappaletta 6. Yhteisön on sovellettava tätä muutosta, kun se soveltaa IFRS 15:ää.
            Tammikuussa 2016 julkaistulla asiakirjalla IFRS 16 muutettiin kappaletta 6. Yhteisön on sovellettava tätä muutosta, kun se soveltaa IFRS 16:ta.
            
               IAS 40 Sijoituskiinteistöt
               
            
            Ottaen huomioon IAS 40:een Sijoituskiinteistöt tehdyt laajat muutokset kyseisen standardin teksti IFRS 15:n seurauksena tehdyin muutoksin ja siihen nyt tehdyin muutoksin esitetään kokonaisuudessaan.
            
               Kansainvälinen tilinpäätösstandardi IAS 40
            
            
               
                  Sijoituskiinteistöt
               
            
            TAVOITE
            
                     
                        1
                     
                     
                        Tämän standardin tarkoituksena on määrätä sijoituskiinteistöjen kirjanpitokäsittelystä ja siihen liittyvistä, tilinpäätöksessä esitettäviä tietoja koskevista vaatimuksista.
                     
                  SOVELTAMISALA
            
                     
                        
                           2
                        
                     
                     
                        Tätä standardia on sovellettava sijoituskiinteistöjen kirjaamiseen ja arvostamiseen sekä sijoituskiinteistöistä tilinpäätöksessä esitettäviin tietoihin.
                     
                  
                     
                        3
                     
                     
                        [poistettu]
                     
                  
                     
                        4
                     
                     
                        Tätä standardia ei sovelleta:
                        
                                    a)
                                 
                                 
                                    maataloustoimintaan liittyviin biologisiin hyödykkeisiin (ks. IAS 41 Maatalous ja IAS 16 Aineelliset käyttöomaisuushyödykkeet); eikä
                                 
                              
                                    b)
                                 
                                 
                                    mineraaleihin liittyviin oikeuksiin ja mineraalivarantoihin, kuten öljy, maakaasu ja muut vastaavanlaiset uusiutumattomat varannot.
                                 
                              
                  MÄÄRITELMÄT
            
                     
                        
                           5
                        
                     
                     
                        Tässä standardissa käytetään seuraavia termejä seuraavassa merkityksessä:
                        
                                     
                                 
                                 
                                    
                                       
                                          Kirjanpitoarvo on määrä, johon omaisuuserä merkitään taseeseen.
                                    
                                 
                              
                                     
                                 
                                 
                                    
                                       
                                          Hankintameno on omaisuuserän hankkimisesta suoritettujen rahavarojen määrä tai annetun muun vastikkeen käypä arvo omaisuuserän hankinta- tai valmistusajankohtana tai, milloin tämä on sovellettavissa, määrä, joka kyseiselle omaisuuserälle osoitetaan sitä alun perin kirjanpitoon merkittäessä muiden IFRS-standardien, esimerkiksi IFRS 2:n Osakeperusteiset maksut nimenomaisten vaatimusten mukaisesti.
                                    
                                 
                              
                                     
                                 
                                 
                                    
                                       
                                          Käypä arvo on hinta, joka saataisiin omaisuuserän myynnistä tai maksettaisiin velan siirtämisestä markkinaosapuolten välillä arvostuspäivänä toteutuvassa tavanmukaisessa liiketoimessa. (Ks. IFRS 13 Käyvän arvon määrittäminen.)
                                    
                                 
                              
                                     
                                 
                                 
                                    
                                       
                                          Sijoituskiinteistö on kiinteistö (maa-alue tai rakennus – tai rakennuksen osa – tai molemmat), jota yhteisö (omistaja tai vuokralle ottaja käyttöoikeusomaisuuseränä) pitää hallussaan pikemminkin hankkiakseen vuokratuottoa tai omaisuuden arvonnousua tai niitä molempia kuin:
                                    
                                    
                                                
                                                   a)
                                                
                                             
                                             
                                                
                                                   käyttääkseen sitä tavaroiden valmistamiseen tai palvelujen tuottamiseen tai hallinnollisiin tarkoituksiin; tai
                                                
                                             
                                          
                                                
                                                   b)
                                                
                                             
                                             
                                                
                                                   myydäkseen sen tavanomaisessa liiketoiminnassa.
                                                
                                             
                                          
                              
                                     
                                 
                                 
                                    
                                       
                                          Omassa käytössä oleva kiinteistö on kiinteistö, jota yhteisö (omistaja tai vuokralle ottaja käyttöoikeusomaisuuseränä) pitää hallussaan käyttääkseen sitä tavaroiden valmistamiseen tai palvelujen tuottamiseen taikka hallinnollisiin tarkoituksiin.
                                    
                                 
                              
                  KIINTEISTÖN LUOKITTELU SIJOITUSKIINTEISTÖKSI TAI OMASSA KÄYTÖSSÄ OLEVAKSI KIINTEISTÖKSI
            
                     
                        
                           6
                        
                     
                     
                        [poistettu]
                     
                  
                     
                        7
                     
                     
                        Sijoituskiinteistöä pidetään vuokratuoton tai omaisuuden arvonnousun tai näiden molempien hankkimiseksi. Näin ollen sijoituskiinteistö kerryttää rahavirtoja pitkälti yhteisön muista omaisuuseristä riippumatta. Tämä erottaa sijoituskiinteistön omassa käytössä olevasta kiinteistöstä. Tavaroiden valmistus tai palvelujen tuottaminen (tai kiinteistön käyttö hallinnollisiin tarkoituksiin) kerryttää rahavirtoja, jotka aiheutuvat kiinteistön lisäksi myös muista valmistus- tai tuottamisprosessissa käytetyistä omaisuuseristä. Omistettuihin omassa käytössä oleviin kiinteistöihin sovelletaan IAS 16:ta, ja IFRS 16:ta sovelletaan niihin omassa käytössä oleviin kiinteistöihin, joita vuokralle ottaja pitää hallussaan käyttöoikeusomaisuuseränä.
                     
                  
                     
                        8
                     
                     
                        Esimerkkejä sijoituskiinteistöistä ovat:
                        
                                    a)
                                 
                                 
                                    maa-alue, jota pidetään pikemminkin pitkäaikaisen arvonnousun vuoksi kuin tavanomaisessa liiketoiminnassa lyhyellä aikavälillä myytäväksi tarkoitettuna.
                                 
                              
                                    b)
                                 
                                 
                                    maa-alue, jota pidetään toistaiseksi määrittelemätöntä vastaista käyttöä varten. (Jollei yhteisö ole päättänyt ottaa maa-aluetta omaan käyttöön tai myydä sitä tavanomaisessa liiketoiminnassa lyhyellä aikavälillä, yhteisön katsotaan pitävän kyseistä maa-aluetta omaisuuden arvonnousun takia.)
                                 
                              
                                    c)
                                 
                                 
                                    yhteisön omistama rakennus (tai yhteisön hallussa oleva rakennukseen liittyvä käyttöoikeusomaisuuserä), joka on annettu vuokralle yhdellä tai useammalla operatiivisella vuokrasopimuksella.
                                 
                              
                                    d)
                                 
                                 
                                    rakennus, joka on tyhjillään mutta joka on tarkoitus antaa vuokralle yhdellä tai useammalla operatiivisella vuokrasopimuksella.
                                 
                              
                                    e)
                                 
                                 
                                    kiinteistö, jota parhaillaan rakennetaan tai kehitetään käytettäväksi sijoituskiinteistönä tulevaisuudessa.
                                 
                              
                  
                     
                        9
                     
                     
                        Seuraavat ovat esimerkkejä kiinteistöistä, jotka eivät ole sijoituskiinteistöjä ja näin ollen jäävät tämän standardin soveltamisalan ulkopuolelle:
                        
                                    a)
                                 
                                 
                                    kiinteistö, joka on tarkoitettu myytäväksi tavanomaisessa liiketoiminnassa tai jota parhaillaan rakennetaan tai kehitetään tällaista myyntiä varten (ks. IAS 2 Vaihto-omaisuus), esimerkiksi kiinteistö, joka on hankittu yksinomaan lähitulevaisuudessa tapahtuvaa luovutusta taikka kehittämistä ja edelleenmyyntiä varten.
                                 
                              
                                    b)
                                 
                                 
                                    [poistettu]
                                 
                              
                                    c)
                                 
                                 
                                    omassa käytössä oleva kiinteistö (ks. IAS 16 ja IFRS 16), joita ovat (muiden muassa) kiinteistö, joka on tarkoitus ottaa omaan käyttöön tulevaisuudessa, kiinteistö, jota on tarkoitus myöhemmin kehittää omaa käyttöä varten, henkilöstön käytössä olevat kiinteistö (riippumatta siitä, maksaako henkilöstö käypiä vuokria) ja omassa käytössä oleva, myyntiä odottava kiinteistö.
                                 
                              
                                    d)
                                 
                                 
                                    [poistettu]
                                 
                              
                                    e)
                                 
                                 
                                    kiinteistö, joka on vuokrattu toiselle yhteisölle rahoitusleasingsopimuksella.
                                 
                              
                  
                     
                        10
                     
                     
                        Joitakin kiinteistöjä käytetään osaksi vuokratuoton tai omaisuuden arvonnousun hankkimiseen ja osaksi tavaroiden tai palvelujen tuottamiseen taikka hallinnollisiin tarkoituksiin. Mikäli nämä osat pystyttäisiin myymään erikseen (tai antamaan erikseen vuokralle rahoitusleasingsopimuksella), yhteisö käsittelee kutakin osaa kirjanpidossa erikseen. Jos osat eivät olisi erikseen myytävissä, kiinteistö on sijoituskiinteistö vain, jos ainoastaan merkityksetöntä osaa käytetään tavaroiden valmistamiseen tai palvelujen tuottamiseen taikka hallinnollisiin tarkoituksiin.
                     
                  
                     
                        11
                     
                     
                        Joskus yhteisö tarjoaa hallitsemansa kiinteistön käyttäjille lisäpalveluja. Yhteisö käsittelee tällaista kiinteistöä sijoituskiinteistönä, jos kyseiset palvelut ovat merkityksetön osa kokonaisjärjestelyä. Esimerkkinä ovat toimistorakennuksen omistajan tarjoamat turvallisuus- ja huoltopalvelut rakennusta käyttäville vuokralle ottajille.
                     
                  
                     
                        12
                     
                     
                        Toisinaan nämä tarjottavat palvelut ovat merkittäviä. Esimerkiksi jos yhteisö omistaa hotellin ja pitää sitä, hotellivieraille tarjottavat palvelut ovat merkittävä osa kokonaisjärjestelyä. Omistajan pitämä hotelli on näin ollen pikemminkin omassa käytössä oleva kiinteistö kuin sijoituskiinteistö.
                     
                  
                     
                        13
                     
                     
                        Saattaa olla vaikeaa ratkaista, ovatko lisäpalvelut niin merkittäviä, että kiinteistön ei voida katsoa olevan sijoituskiinteistö. Esimerkiksi hotellin omistaja siirtää joskus joitakin tehtäviä kolmansille osapuolille hallintopalvelusopimuksella. Tällaisten sopimusten ehdot vaihtelevat paljonkin. Toisessa ääripäässä omistajan asema saattaa tosiasiassa olla sama kuin passiivisen sijoittajan. Toisessa ääripäässä taas omistaja on ehkä yksinkertaisesti ulkoistanut päivittäistoimintoja ja on edelleen merkittävästi alttiina hotellin toimintojen kerryttämien rahavirtojen vaihtelulle.
                     
                  
                     
                        14
                     
                     
                        Sen ratkaiseminen, voidaanko kiinteistön katsoa olevan sijoituskiinteistö, vaatii harkintaa. Yhteisö kehittää käyttämänsä arviointikriteerit siten, että se voi toteuttaa tätä harkintaa johdonmukaisesti sijoituskiinteistön määritelmän ja siihen liittyvän, kappaleissa 7–13 esitetyn ohjeistuksen mukaan. Kappaleen 75(c) mukaan yhteisön on esitettävä nämä kriteerit tilinpäätöksessä silloin, kun luokittelu on vaikeaa.
                     
                  
                     
                        14A
                     
                     
                        Harkintaa tarvitaan myös ratkaistaessa, onko sijoituskiinteistön hankinnassa kysymys omaisuuserän tai omaisuuseräryhmän hankinnasta vai IFRS 3:n Liiketoimintojen yhdistäminen soveltamisalaan kuuluvasta liiketoimintojen yhdistämisestä. Se, onko kyseessä liiketoimintojen yhdistäminen, tulee ratkaista IFRS 3:n perusteella. Tämän standardin kappaleissa 7–14 käsitellään sitä, onko kiinteistö omassa käytössä vai sijoituskiinteistö, ei sen ratkaisemista, onko kiinteistön hankinta IFRS 3:ssa määritelty liiketoimintojen yhdistäminen. Sen ratkaiseminen, onko tietty liiketoimi IFRS 3:ssa esitetyn liiketoimintojen yhdistämisen määritelmän mukainen ja sisältyykö siihen tässä standardissa määritelty sijoituskiinteistö, edellyttää molempien standardien erillistä soveltamista.
                     
                  
                     
                        15
                     
                     
                        Joskus yhteisö omistaa kiinteistön, joka on vuokrattu sen emoyrityksen tai sen jonkin muun tytäryrityksen käyttöön. Kiinteistöä ei voida pitää sijoituskiinteistönä konsernitilinpäätöksessä, koska koko konsernin kannalta katsottuna kiinteistö on omassa käytössä. Kiinteistö on kuitenkin sen omistavan yhteisön kannalta sijoituskiinteistö, jos se vastaa kappaleessa 5 esitettyä määritelmää. Siksi vuokralle antaja käsittelee kiinteistöä omassa tilinpäätöksessään sijoituskiinteistönä.
                     
                  KIRJAAMINEN
            
                     
                        
                           16
                        
                     
                     
                        Omistettu sijoituskiinteistö on merkittävä omaisuuseräksi taseeseen silloin ja vain silloin, kun:
                        
                                    
                                       a)
                                    
                                 
                                 
                                    
                                       on todennäköistä, että sijoituskiinteistöön liittyvä vastainen taloudellinen hyöty koituu yhteisön hyväksi; ja
                                    
                                 
                              
                                    
                                       b)
                                    
                                 
                                 
                                    
                                       sijoituskiinteistön hankintameno on luotettavasti määritettävissä.
                                    
                                 
                              
                  
                     
                        17
                     
                     
                        Yhteisö arvioi kaikkia sijoituskiinteistöistä johtuvia menoja näiden kirjaamiskriteerien mukaisesti niiden toteutumisajankohtana. Näitä menoja ovat sijoituskiinteistön alkuperäisestä hankinnasta johtuvat menot sekä menot, jotka ovat syntyneet sen jälkeen kiinteistöön tehdyistä lisäyksistä, sen osan korvaamisesta uudella tai kiinteistön huollosta.
                     
                  
                     
                        18
                     
                     
                        Kappaleessa 16 esitetyn kirjausperiaatteen mukaan yhteisö ei sisällytä sijoituskiinteistön kirjanpitoarvoon tällaisen kiinteistön päivittäisestä huoltamisesta aiheutuvia menoja. Sen sijaan nämä menot kirjataan tulosvaikutteisesti, kun ne toteutuvat. Päivittäisestä huoltamisesta aiheutuvat menot ovat lähinnä henkilöstö- ja tarvikemenoja, ja niihin saattaa sisältyä pienten osien hankintamenoja. Näiden menojen tarkoitusta kuvataan usein sanoilla kiinteistön ”korjaukset ja kunnossapito”.
                     
                  
                     
                        19
                     
                     
                        Osia sijoituskiinteistöistä on saatettu hankkia siten, että olemassa olevia osia on korvattu uusilla. Esimerkiksi sisäseinät on saatettu rakentaa korvaamaan alkuperäisiä seiniä. Kirjausperiaatteen mukaan yhteisö sisällyttää olemassa olevan sijoituskiinteistön osan uudistamisesta johtuvat menot sijoituskiinteistön kirjanpitoarvoon silloin, kun ne toteutuvat, mikäli kirjaamisedellytykset täyttyvät. Uudella korvattujen osien kirjanpitoarvo kirjataan pois taseesta tämän standardin taseesta pois kirjaamista koskevien määräysten mukaisesti.
                     
                  
                     
                        19A
                     
                     
                        Sijoituskiinteistö, jota vuokralle ottaja pitää hallussaan käyttöoikeusomaisuuseränä, on kirjattava IFRS 16:n mukaisesti.
                     
                  ARVOSTAMINEN KIRJAAMISEN TAPAHTUESSA
            
                     
                        
                           20
                        
                     
                     
                        Omistettu sijoituskiinteistö on alun perin arvostettava hankintamenoon. Transaktiomenot on sisällytettävä alkuperäiseen arvoon.
                     
                  
                     
                        21
                     
                     
                        Ostetun sijoituskiinteistön hankintameno sisältää sen ostohinnan sekä hankinnasta välittömästi johtuvat menot. Välittömästi hankinnasta johtuvia menoja ovat esimerkiksi asiantuntijapalkkiot lainopillisista palveluista, varainsiirtoverot ja muut transaktiomenot.
                     
                  
                     
                        22
                     
                     
                        [poistettu]
                     
                  
                     
                        23
                     
                     
                        Sijoituskiinteistön hankintamenoa eivät kasvata:
                        
                                    a)
                                 
                                 
                                    toiminnan käynnistämisestä johtuvat menot (elleivät ne ole tarpeen kiinteistön saattamiseksi sellaiseen kuntoon, että se pystyy toimimaan johdon tarkoittamalla tavalla);
                                 
                              
                                    b)
                                 
                                 
                                    toiminnan tappiot, jotka syntyvät ennen kuin kiinteistön käyttöaste saadaan suunnitellulle tasolle; tai
                                 
                              
                                    c)
                                 
                                 
                                    epätavallisen suuret ainehävikit, työsuorituksesta johtuvat menot tai muut kiinteistön rakentamisesta tai kehittämisestä johtuvat menot.
                                 
                              
                  
                     
                        24
                     
                     
                        Jos sijoituskiinteistöstä suoritettavaa maksua lykätään, sen hankintamenona käytetään vastaavaa käteishintaa. Tämän määrän ja maksusuoritusten kokonaismäärän välinen ero kirjataan korkokuluksi luottoajalle.
                     
                  
                     
                        25
                     
                     
                        [poistettu]
                     
                  
                     
                        26
                     
                     
                        [poistettu]
                     
                  
                     
                        27
                     
                     
                        Yksi tai useampia sijoituskiinteistöjä saatetaan hankkia siten, että vaihdossa annetaan ei-monetaarinen omaisuuserä tai ei-monetaarisia omaisuuseriä tai monetaaristen ja ei-monetaaristen omaisuuserien yhdistelmä. Seuraavassa viitataan vain yhden ei-monetaarisen omaisuuserän vaihtamiseen toiseen ei-monetaariseen omaisuuserään, mutta se soveltuu kaikkiin edellisessä virkkeessä kuvattuihin vaihtoihin. Tällaisen sijoituskiinteistön hankintameno määritetään käyvän arvon perusteella, paitsi jos (a) vaihdolla ei ole kaupallista merkitystä tai (b) sen paremmin vastaanotetun kuin luovutetunkaan omaisuuserän käypä arvo ei ole luotettavasti määritettävissä. Hankittu omaisuuserä arvostetaan tällä tavalla, vaikka yhteisö ei pystyisi kirjaamaan luovutettua omaisuuserää välittömästi pois taseesta. Jos hankittua omaisuuserää ei arvosteta käypään arvoon, sen hankintamenoksi merkitään luovutetun omaisuuserän kirjanpitoarvo.
                     
                  
                     
                        28
                     
                     
                        Sen, onko vaihdolla kaupallista merkitystä, yhteisö ratkaisee harkitsemalla, missä määrin sen rahavirtojen odotetaan tulevaisuudessa muuttuvan tapahtuman seurauksena. Vaihdolla on kaupallista merkitystä, jos:
                        
                                    a)
                                 
                                 
                                    vastaanotettuun omaisuuserään liittyvien rahavirtojen koostumus (riski, ajoittuminen ja määrä) poikkeaa luovutettuun omaisuuserään liittyvien rahavirtojen koostumuksesta; tai
                                 
                              
                                    b)
                                 
                                 
                                    yhteisön toiminnan sen osan, johon tapahtuma vaikuttaa, yhteisökohtainen arvo muuttuu vaihdon seurauksena; ja
                                 
                              
                                    c)
                                 
                                 
                                    kohdassa (a) tai (b) tarkoitettu ero on merkittävä suhteessa vaihdettujen omaisuuserien käypään arvoon.
                                 
                              Ratkaistaessa, onko vaihdolla kaupallista merkitystä, on tapahtuman vaikutuksen kohteena olevan toiminnan osan yhteisökohtaisen arvon kuvastettava verojen jälkeen määritettyjä rahavirtoja. Näiden selvitysten tulos saattaa olla selvä, ilman että yhteisön tarvitsee tehdä yksityiskohtaisia laskelmia.
                     
                  
                     
                        29
                     
                     
                        Omaisuuserän käypä arvo on luotettavasti määritettävissä, jos (a) vaihtelualueelle sijoittuvat kohtuulliset käyvät arvot eivät kyseisen omaisuuserän osalta vaihtele merkittävästi tai (b) vaihtelualueelle sijoittuvien erilaisten arvioiden todennäköisyydet ovat kohtuullisesti arvioitavissa ja käytettävissä käyvän arvon määrittämiseen. Jos yhteisö pystyy määrittämään joko vastaanotetun tai luovutetun omaisuuserän käyvän arvon luotettavasti, luovutetun omaisuuserän käypää arvoa käytetään vastaanotetun omaisuuserän hankintamenon määrittämiseen, paitsi jos vastaanotetun omaisuuserän käypä arvo on selvemmin ilmeinen.
                     
                  
                     
                        29A
                     
                     
                        Sijoituskiinteistö, jota vuokralle ottaja pitää hallussaan käyttöoikeusomaisuuseränä, on alun perin arvostettava hankintamenoon IFRS 16:n mukaisesti.
                     
                  ARVOSTAMINEN KIRJAAMISEN JÄLKEEN
            
               Tilinpäätöksen laatimisperiaate
            
            
                     
                        
                           30
                        
                     
                     
                        Yhteisön on valittava tilinpäätöksen laatimisperiaatteekseen kappaleessa 32A mainituin poikkeuksin joko kappaleissa 33–55 esitetty käyvän arvon malli tai kappaleessa 56 esitetty hankintamenomalli ja sovellettava valitsemaansa periaatetta kaikkiin sijoituskiinteistöihinsä.
                     
                  
                     
                        31
                     
                     
                        IAS 8:ssa Tilinpäätöksen laatimisperiaatteet, kirjanpidollisten arvioiden muutokset ja virheet määrätään, että tilinpäätöksen laatimisperiaatetta saadaan muuttaa vapaaehtoisesti vain, jos muutos johtaa siihen, että tilinpäätös antaa luotettavaa ja merkityksellisempää informaatiota liiketoimien, muiden tapahtumien tai olosuhteiden vaikutuksista yhteisön taloudelliseen asemaan, taloudelliseen tulokseen tai rahavirtoihin. On erittäin epätodennäköistä, että siirtyminen käyvän arvon mallista hankintamenomalliin johtaisi merkityksellisempään esittämiseen.
                     
                  
                     
                        32
                     
                     
                        Tämän standardin mukaan kaikkien yhteisöjen on määritettävä sijoituskiinteistöjen käypä arvo joko taseeseen merkittävän arvon määrittämistä varten (jos yhteisö käyttää käyvän arvon mallia) tai liitetietoja varten (jos se käyttää hankintamenomallia). On suositeltavaa, ei kuitenkaan vaadittua, että yhteisö määrittää sijoituskiinteistöjensä käyvän arvon sellaisen arvion perusteella, jonka on tehnyt riippumaton, tunnustetun ja asianmukaisen ammatillisen pätevyyden omaava arvioija, jolla on viimeaikaista kokemusta sijainniltaan ja tyypiltään vastaavanlaisista kiinteistöistä kuin arvioitavana oleva sijoituskiinteistö.
                     
                  
                     
                        
                           32A
                        
                     
                     
                        Yhteisö saa:
                        
                                    
                                       a)
                                    
                                 
                                 
                                    
                                       valita joko käyvän arvon mallin tai hankintamenomallin soveltamisen kaikkiin sijoituskiinteistöihin, jotka liittyvät velkoihin, joiden tuotto on suoraan sidottu sellaisten nimettyjen omaisuuserien käypään arvoon tai tuottoihin, joihin kyseiset sijoituskiinteistöt sisältyvät;
                                    
                                 
                              
                                    
                                       b)
                                    
                                 
                                 
                                    
                                       soveltaa kaikkiin muihin sijoituskiinteistöihin joko käyvän arvon mallia tai hankintamenomallia kohdan (a) mukaisesta valinnasta riippumatta.
                                    
                                 
                              
                  
                     
                        32B
                     
                     
                        Joillakin vakuutuksenantajilla ja muilla yhteisöillä on sisäinen kiinteistörahasto, jonka liikkeeseen laskemista laskennallisista osuuksista osa on sijoittajien hallussa sijoitussidonnaisten sopimusten perusteella ja loput yhteisön hallussa. Kappaleen 32A mukaan yhteisö ei saa arvostaa rahaston hallussa olevia kiinteistöjä osaksi hankintamenoon ja osaksi käypään arvoon.
                     
                  
                     
                        32C
                     
                     
                        Jos yhteisö päättää soveltaa eri malleja kappaleessa 32A kuvattuihin ryhmiin, sijoituskiinteistöjen myynnit eri mallien mukaan arvostettujen omaisuusryhmien välillä on kirjattava käypään arvoon ja kertynyt käyvän arvon muutos on kirjattava tulosvaikutteisesti. Jos sijoituskiinteistö näin ollen myydään ryhmästä, johon sovelletaan käyvän arvon mallia, ryhmään, johon sovelletaan hankintamenomallia, kiinteistön myyntipäivän käyvästä arvosta tulee sen oletushankintameno.
                     
                  
               Käyvän arvon malli
            
            
                     
                        
                           33
                        
                     
                     
                        Jos yhteisö valitsee käyvän arvon mallin, sen on arvostettava kaikki sijoituskiinteistönsä alkuperäisen kirjaamisen jälkeen käypään arvoon kappaleessa 53 kuvattuja tapauksia lukuun ottamatta.
                     
                  
                     
                        
                           34
                        
                     
                     
                        [poistettu]
                     
                  
                     
                        
                           35
                        
                     
                     
                        Sijoituskiinteistön käyvän arvon muutoksesta johtuva voitto tai tappio on kirjattava tulosvaikutteisesti sillä kaudella, jonka aikana se syntyy.
                     
                  
                     
                        36–39
                     
                     
                        [poistettu]
                     
                  
                     
                        40
                     
                     
                        Määritettäessä sijoituskiinteistön käypää arvoa IFRS 13:n mukaisesti yhteisön on varmistuttava siitä, että käypä arvo kuvastaa muun muassa voimassa oleviin vuokrasopimuksiin perustuvia vuokratuottoja ja muita oletuksia, joita markkinaosapuolet käyttäisivät sijoituskiinteistön hinnoittelussa tarkasteluhetken markkinaolosuhteiden vallitessa.
                     
                  
                     
                        40A
                     
                     
                        Kun vuokralle ottaja soveltaa käyvän arvon mallia käyttöoikeusomaisuuseränä hallussa pitämäänsä sijoituskiinteistöön, sen on arvostettava käypään arvoon käyttöoikeusomaisuuserä, ei kohteena olevaa kiinteistöä.
                     
                  
                     
                        41
                     
                     
                        IFRS 16:ssa määrätään perusteet vuokralle ottajan käyttöoikeusomaisuuseränä hallussaan pitämän sijoituskiinteistön hankintamenon alkuperäiselle kirjaamiselle. Kappaleen 33 mukaan vuokralle ottajan käyttöoikeusomaisuuseränä hallussaan pitämä sijoituskiinteistö on tarvittaessa arvostettava uudelleen käypään arvoon, jos yhteisö valitsee käyvän arvon mallin. Jos vuokrat ovat markkinavuokratason mukaiset, vuokralle ottajan käyttöoikeusomaisuuseränä hallussaan pitämän sijoituskiinteistön hankinta-ajankohdan käyvän arvon kaikilla odotetuilla vuokrilla (kirjattuihin vuokrasopimusvelkoihin liittyvät vuokrat mukaan luettuina) vähennettynä pitäisi olla nollan suuruinen. Näin ollen käyttöoikeusomaisuuserän arvostuksen muuttamisen IFRS 16:n mukaisesta hankintamenosta kappaleen 33 mukaiseen käypään arvoon (ottaen huomioon kappaleen 50 vaatimukset) ei pitäisi johtaa voiton tai tappion syntymiseen, ellei käypää arvoa ole määritetty eri aikoina. Näin voi tapahtua silloin, kun käyvän arvon mallin soveltamista koskeva valinta tehdään alkuperäisen kirjaamisen jälkeen.
                     
                  
                     
                        42–47
                     
                     
                        [poistettu]
                     
                  
                     
                        48
                     
                     
                        Poikkeuksellisissa tapauksissa on jo yhteisön hankkiessa sijoituskiinteistön (tai kun olemassa olevasta kiinteistöstä tulee sijoituskiinteistö käyttötarkoituksen muuttuessa) selvää näyttöä siitä, että vaihtelualueelle sijoittuvat kohtuulliset käyvät arvot vaihtelevat niin paljon ja eri tulemien todennäköisyydet ovat niin vaikeasti arvioitavissa, ettei yksittäinen käypä arvo ole käyttökelpoinen. Tämä saattaa viitata siihen, ettei kiinteistön käypä arvo ole jatkuvasti määritettävissä luotettavasti (ks. kappale 53).
                     
                  
                     
                        49
                     
                     
                        [poistettu]
                     
                  
                     
                        50
                     
                     
                        Sijoituskiinteistön käyvän arvon mallin mukaista kirjanpitoarvoa määrittäessään yhteisö ei ota kahteen kertaan huomioon sellaisia varoja tai velkoja, jotka kirjataan erillisiksi omaisuuseriksi tai veloiksi. Esimerkiksi:
                        
                                    a)
                                 
                                 
                                    laitteistot, kuten esimerkiksi hissit tai ilmastointilaitteet, ovat usein kiinteä osa rakennusta ja sisällytetään yleensä sijoituskiinteistön käypään arvoon eikä niitä kirjata erikseen aineellisiksi käyttöomaisuushyödykkeiksi;
                                 
                              
                                    b)
                                 
                                 
                                    jos toimisto on annettu vuokralle kalustettuna, kaluston käypä arvo sisältyy yleensä toimiston käypään arvoon, koska vuokratuotot liittyvät kalustettuun toimistoon. Kun kalusto sisältyy sijoituskiinteistön käypään arvoon, yhteisö ei kirjaa kyseistä kalustoa erilliseksi omaisuuseräksi;
                                 
                              
                                    c)
                                 
                                 
                                    sijoituskiinteistön käypä arvo ei sisällä etukäteen maksettua tai vielä saamatta olevaa operatiiviseen vuokrasopimukseen perustuvaa vuokratuloa, koska yhteisö kirjaa sitä koskevan saamisen tai velan erikseen;
                                 
                              
                                    d)
                                 
                                 
                                    sijoituskiinteistön käypä arvo kuvastaa odotettuja rahavirtoja (mukaan lukien muuttuvat vuokrat, jotka odotetaan maksettavan). Jos siis kiinteistöstä saadusta arviosta on vähennetty kaikki odotettavissa olevat maksusuoritukset, on mahdollinen kirjattu vuokrasopimusvelka lisättävä, jotta päästäisiin sijoituskiinteistön käyvän arvon mallin mukaiseen kirjanpitoarvoon.
                                 
                              
                  
                     
                        51
                     
                     
                        [poistettu]
                     
                  
                     
                        52
                     
                     
                        Joskus yhteisö ennakoi, että sen sijoituskiinteistöön liittyen suorittamien maksujen nykyarvo (muiden kuin kirjattuihin velkoihin liittyvien maksujen) tulee ylittämään vastaavien, sijoituskiinteistöön liittyen saatavien maksujen nykyarvon. Yhteisö soveltaa IAS 37:ää Varaukset, ehdolliset velat ja ehdolliset varat ratkaistessaan, kirjaako se velan ja jos kirjaa, miten se määritetään.
                     
                  
               Kun käyvän arvon luotettava määrittäminen ei ole mahdollista
            
            
                     
                        
                           53
                        
                     
                     
                        Lähtökohtaisesti oletetaan, että yhteisö pystyy jatkuvasti määrittämään sijoituskiinteistön käyvän arvon luotettavasti, mutta tämä olettamus on kumottavissa. Poikkeuksellisissa tapauksissa on kuitenkin jo yhteisön hankkiessa sijoituskiinteistön (tai kun olemassa olevasta kiinteistöstä tulee sijoituskiinteistö käyttötarkoituksen muuttuessa) selvää näyttöä siitä, ettei sijoituskiinteistön käypä arvo ole jatkuvasti määritettävissä luotettavasti. Näin on silloin ja vain silloin, kun vertailukelpoisten kiinteistöjen markkinat eivät ole toimivat (ts. viimeaikaisia liiketoimia on vain vähän, hintanoteeraukset eivät ole ajantasaisia tai havainnoidut transaktiohinnat viittaavat siihen, että myyjä on ollut pakotettu myymään), eikä vaihtoehtoisia käypiä arvoja (esimerkiksi diskontattuihin rahavirtaennusteisiin perustuvia) ole saatavilla. Jos yhteisö toteaa, ettei rakenteilla olevan sijoituskiinteistön käypä arvo ole luotettavasti määritettävissä, mutta odottaa kiinteistön käyvän arvon olevan luotettavasti määritettävissä rakennustyön valmistuessa, sen on arvostettava kyseinen rakenteilla oleva sijoituskiinteistö hankintamenoon, kunnes joko sen käypä arvo on luotettavasti määritettävissä tai rakennustyö valmistuu (sen mukaan kumpi toteutuu aikaisemmin). Jos yhteisö toteaa, ettei sijoituskiinteistön (muun kuin rakenteilla olevan sijoituskiinteistön) käypä arvo ole jatkuvasti määritettävissä luotettavasti, yhteisön on arvostettava kyseinen sijoituskiinteistö IAS 16:n mukaista hankintamenomallia käyttäen, jos kyseessä on omistettu sijoituskiinteistö, tai IFRS 16:n mukaisesti, jos kyseessä on vuokralle ottajan käyttöoikeusomaisuuseränä hallussaan pitämä sijoituskiinteistö. Sijoituskiinteistön jäännösarvo on oletettava nollan suuruiseksi. Yhteisön on jatkettava IAS 16:n tai IFRS 16:n soveltamista sijoituskiinteistön luovutukseen asti.
                     
                  
                     
                        53A
                     
                     
                        Kun yhteisö pystyy määrittämään aiemmin hankintamenoon arvostetun rakenteilla olevan sijoituskiinteistön käyvän arvon luotettavasti, sen on arvostettava kyseinen kiinteistö käypään arvoon. Kun kyseisen kiinteistön rakennustyö valmistuu, käyvän arvon oletetaan olevan luotettavasti määritettävissä. Jos näin ei ole, kiinteistöä on kappaleen 53 mukaisesti käsiteltävä IAS 16:n mukaista hankintamenomallia käyttäen, jos kyseessä on omistettu kiinteistö, tai IFRS 16:n mukaisesti, jos kyseessä on vuokralle ottajan käyttöoikeusomaisuuseränä hallussaan pitämä sijoituskiinteistö.
                     
                  
                     
                        53B
                     
                     
                        Oletus, että rakenteilla olevan sijoituskiinteistön käypä arvo on luotettavasti määritettävissä, voidaan kumota vain alkuperäisen kirjaamisen tapahtuessa. Jos yhteisö on arvostanut rakenteilla olevan sijoituskiinteistön käypään arvoon, se ei saa todeta, ettei valmistuneen sijoituskiinteistön käypä arvo ole luotettavasti määritettävissä.
                     
                  
                     
                        54
                     
                     
                        Niissä poikkeuksellisissa tapauksissa, joissa yhteisön on kappaleessa 53 esitetyistä syistä johtuen pakko arvostaa jokin sijoituskiinteistö IAS 16:n tai IFRS 16:n mukaista hankintamenomallia käyttäen, se arvostaa kaikki muut sijoituskiinteistönsä, rakenteilla olevat mukaan lukien, käypään arvoon. Vaikka yhteisö saattaa tällaisissa tapauksissa soveltaa hankintamenomallia yhteen sijoituskiinteistöön, sen on edelleen käsiteltävä kaikkia muita kiinteistöjä käyvän arvon mallin mukaisesti.
                     
                  
                     
                        
                           55
                        
                     
                     
                        Jos yhteisö on aiemmin arvostanut sijoituskiinteistön käypään arvoon, sen on jatkettava käypään arvoon arvostamista kiinteistön luovutukseen saakka (tai siihen asti, kun kiinteistö otetaan omaan käyttöön tai yhteisö alkaa kehittää kiinteistöä tavanomaisessa liiketoiminnassa myytäväksi), vaikka markkinoilla toteutuisi vertailukelpoisia kauppoja entistä harvemmin tai markkinahintojen saaminen vaikeutuisi.
                     
                  
               Hankintamenomalli
            
            
                     
                        
                           56
                        
                     
                     
                        Jos yhteisö valitsee hankintamenomallin, sen on alkuperäisen kirjaamisen jälkeen arvostettava sijoituskiinteistö:
                        
                                    
                                       a)
                                    
                                 
                                 
                                    
                                       IFRS 5:n Myytävänä olevat pitkäaikaiset omaisuuserät ja lopetetut toiminnot mukaisesti, jos se täyttää myytävänä olevaksi luokittelemisen kriteerit (tai sisältyy myytävänä olevaksi luokiteltuun luovutettavien erien ryhmään);
                                    
                                 
                              
                                    
                                       b)
                                    
                                 
                                 
                                    
                                       IFRS 16:n mukaisesti, jos vuokralle ottaja pitää sitä hallussaan käyttöoikeusomaisuuseränä eikä se ole myytävänä oleva IFRS 5:n mukaisesti; ja
                                    
                                 
                              
                                    
                                       c)
                                    
                                 
                                 
                                    
                                       IAS 16:n hankintamenomallia koskevien vaatimusten mukaisesti kaikissa muissa tapauksissa.
                                    
                                 
                              
                  SIIRROT
            
                     
                        
                           57
                        
                     
                     
                        Siirtoja toisista varojen ryhmistä sijoituskiinteistöihin tai sijoituskiinteistöistä toisiin ryhmiin on tehtävä silloin ja vain silloin, kun kyseessä on käyttötarkoituksen muutos, jota osoittaa:
                        
                                    
                                       a)
                                    
                                 
                                 
                                    
                                       oman käytön alkaminen siirrettäessä sijoituskiinteistö omassa käytössä olevaksi kiinteistöksi;
                                    
                                 
                              
                                    
                                       b)
                                    
                                 
                                 
                                    
                                       myyntiä varten tehtävän kehittämisen aloittaminen siirrettäessä sijoituskiinteistö vaihto-omaisuudeksi;
                                    
                                 
                              
                                    
                                       c)
                                    
                                 
                                 
                                    
                                       oman käytön loppuminen siirrettäessä omassa käytössä ollut kiinteistö sijoituskiinteistöksi; tai
                                    
                                 
                              
                                    
                                       d)
                                    
                                 
                                 
                                    
                                       toisen osapuolen kanssa tehdyn operatiivisen vuokrasopimuksen alkaminen siirrettäessä kiinteistö vaihto-omaisuudesta sijoituskiinteistöksi.
                                    
                                 
                              
                                    
                                       e)
                                    
                                 
                                 
                                    [poistettu]
                                 
                              
                  
                     
                        58
                     
                     
                        Kappaleen 57(b) mukaan yhteisön on siirrettävä kiinteistö sijoituskiinteistöistä vaihto-omaisuudeksi silloin ja vain silloin, kun kyseessä on käyttötarkoituksen muutos, jota osoittaa myyntiä varten tehtävän kehittämistyön aloittaminen. Kun yhteisö päättää luovuttaa sijoituskiinteistön ilman kehittämistä, se jatkaa kiinteistön käsittelemistä sijoituskiinteistönä siihen asti, kun se kirjataan pois taseesta (sitä ei enää merkitä taseeseen) eikä sitä käsitellä vaihto-omaisuutena. Samoin, jos yhteisö alkaa kehittää olemassa olevaa sijoituskiinteistöä jatkaakseen sen käyttöä sijoituskiinteistönä myös tulevaisuudessa, kiinteistö pysyy sijoituskiinteistönä eikä sitä siirretä omassa käytössä olevaksi kiinteistöksi kehittämistyön ajaksi.
                     
                  
                     
                        59
                     
                     
                        Kappaleet 60–65 koskevat kirjaamiseen ja arvostamiseen liittyviä kysymyksiä, joita tulee esiin, kun yhteisö soveltaa sijoituskiinteistöihin käyvän arvon mallia. Yhteisön käyttäessä hankintamenomallia sijoituskiinteistöjen, omassa käytössä olevien kiinteistöjen ja vaihto-omaisuuden väliset siirrot eivät muuta siirretyn kiinteistön kirjanpitoarvoa, eivätkä ne myöskään muuta kyseisen kiinteistön arvostamiseen tarvittavaa tai liitetietona ilmoitettavaa hankintamenoa.
                     
                  
                     
                        
                           60
                        
                     
                     
                        Jos käypään arvoon taseeseen merkitty sijoituskiinteistö siirretään omaan käyttöön tai vaihto-omaisuudeksi, IAS 16:n, IFRS 16:n tai IAS 2:n mukaisessa kirjanpitokäsittelyssä on käytettävä kiinteistön oletushankintamenona sen käypää arvoa päivänä, jona käyttötarkoitus muuttuu.
                     
                  
                     
                        
                           61
                        
                     
                     
                        Jos omassa käytössä olevasta kiinteistöstä tulee käypään arvoon taseeseen merkittävä sijoituskiinteistö, yhteisön on sovellettava IAS 16:ta omistettuun kiinteistöön ja IFRS 16:ta vuokralle ottajan käyttöoikeusomaisuuseränä hallussaan pitämään kiinteistöön siihen päivään asti, jona käyttötarkoitus muuttuu. Yhteisön on käsiteltävä kiinteistön IAS 16:n tai IFRS 16:n mukaisen kirjanpitoarvon ja sen käyvän arvon välillä tuona ajankohtana oleva ero samalla tavalla kuin uudelleenarvostus käsitellään IAS 16:n mukaan.
                     
                  
                     
                        62
                     
                     
                        Yhteisö tekee kiinteistöstä (tai käyttöoikeusomaisuuserästä) poistoja ja kirjaa mahdollisesti syntyvät arvonalentumistappiot siihen päivään asti, jona omassa käytössä olevasta kiinteistöstä tulee käypään arvoon taseeseen merkittävä sijoituskiinteistö. Yhteisö käsittelee kiinteistön IAS 16:n tai IFRS 16:n mukaisen kirjanpitoarvon ja sen käyvän arvon välillä tuona ajankohtana olevan eron samalla tavalla kuin uudelleenarvostus käsitellään IAS 16:n mukaan. Toisin sanoen:
                        
                                    a)
                                 
                                 
                                    tästä johtuva kiinteistön kirjanpitoarvon vähennys kirjataan tulosvaikutteisesti. Vähennys kirjataan kuitenkin muihin laajan tuloksen eriin ja pienentämään omaan pääomaan sisältyvää uudelleenarvostusrahastoa siihen määrään asti, joka sisältyy uudelleenarvostusrahastoon kyseistä kiinteistöä koskien;
                                 
                              
                                    b)
                                 
                                 
                                    tästä johtuva kirjanpitoarvon lisäys käsitellään seuraavasti:
                                    
                                                i)
                                             
                                             
                                                siltä osin kuin lisäys kumoaa kyseisestä kiinteistöstä aikaisemmin kirjatun arvonalentumistappion, lisäys kirjataan tulosvaikutteisesti. Tulosvaikutteisesti ei kirjata enempää kuin määrä, joka tarvitaan kirjanpitoarvon palauttamiseksi siihen arvoon, joka kiinteistöllä olisi (poistoilla vähennettynä), ellei arvonalentumistappiota olisi kirjattu;
                                             
                                          
                                                ii)
                                             
                                             
                                                mahdollinen jäljelle jäävä osuus lisäyksestä kirjataan muihin laajan tuloksen eriin, ja se kasvattaa omaan pääomaan sisältyvää uudelleenarvostusrahastoa. Kun sijoituskiinteistö myöhemmin luovutetaan, omaan pääomaan sisältyvä uudelleenarvostusrahasto voidaan siirtää kertyneisiin voittovaroihin. Siirtoa uudelleenarvostusrahastosta kertyneisiin voittovaroihin ei tehdä tuloksen kautta.
                                             
                                          
                              
                  
                     
                        
                           63
                        
                     
                     
                        Jos kiinteistö siirretään vaihto-omaisuudesta sijoituskiinteistöksi, joka merkitään taseeseen käypään arvoon, kiinteistön kyseisen päivän käyvän arvon ja sen aikaisemman kirjanpitoarvon välinen ero on kirjattava tulosvaikutteisesti.
                     
                  
                     
                        64
                     
                     
                        Siirtoja vaihto-omaisuudesta käypään arvoon taseeseen merkittäväksi sijoituskiinteistöksi käsitellään tavalla, joka on yhdenmukainen vaihto-omaisuuden myynnin käsittelyn kanssa.
                     
                  
                     
                        
                           65
                        
                     
                     
                        Kun yhteisö saa valmiiksi itse rakentamansa, käypään arvoon taseeseen merkittävän sijoituskiinteistön rakentamis- tai kehittämistyön, kiinteistön kyseisen päivän käyvän arvon ja sen aikaisemman kirjanpitoarvon välinen ero on kirjattava tulosvaikutteisesti.
                     
                  LUOVUTUKSET
            
                     
                        
                           66
                        
                     
                     
                        Sijoituskiinteistö on kirjattava pois taseesta (sitä ei enää merkitä taseeseen), kun se luovutetaan tai kun sijoituskiinteistö poistetaan käytöstä pysyvästi eikä sen luovuttamisesta ole odotettavissa vastaista taloudellista hyötyä.
                     
                  
                     
                        67
                     
                     
                        Sijoituskiinteistö voidaan luovuttaa myymällä se tai antamalla se vuokralle rahoitusleasingsopimuksella. Myytävän sijoituskiinteistön luovutuspäivä on se päivä, jona vastaanottaja saa määräysvallan sijoituskiinteistöön niiden IFRS 15:een sisältyvien vaatimusten mukaan, joita sovelletaan määritettäessä, milloin suoritevelvoite on täytetty. Rahoitusleasingsopimuksen tekemiseen sekä myyntiin ja takaisinvuokraukseen sovelletaan IFRS 16:ta.
                     
                  
                     
                        68
                     
                     
                        Jos yhteisö sisällyttää kappaleessa 16 esitetyn kirjaamisperiaatteen mukaan omaisuuserän kirjanpitoarvoon menot, jotka johtuvat sijoituskiinteistön osan korvaamisesta uudella, se kirjaa korvatun osan kirjanpitoarvon pois taseesta. Jos sijoituskiinteistöön sovelletaan hankintamenomallia, uudella korvatusta osasta ei välttämättä ole tehty poistoja erikseen. Jos uudella korvatun osan kirjanpitoarvon määrittäminen ei ole yhteisölle käytännössä mahdollista, se voi käyttää korvaavasta osasta johtuvia menoja sen osoittamiseen, mikä korvatun osan hankintameno on ollut, kun se on hankittu tai rakennettu. Käyvän arvon mallia sovellettaessa sijoituskiinteistön käypään arvoon saattaa jo vaikuttaa se, että uudella korvattava osa on menettänyt arvonsa. Muulloin saattaa olla hankalaa selvittää, miten paljon käypää arvoa pitäisi pienentää uudella korvattavan osan takia. Silloin kun käyvän arvon pienentäminen uudella korvattua osaa vastaavasti ei ole käytännössä mahdollista, voidaan vaihtoehtoisesti sisällyttää osan korvaamisesta johtuvat menot omaisuuserän kirjanpitoarvoon ja arvioida sitten käypä arvo uudelleen, kuten olisi tehtävä silloin, kun lisäyksiin ei liity osan korvaamista uudella.
                     
                  
                     
                        
                           69
                        
                     
                     
                        Voitot tai tappiot sijoituskiinteistön käytöstä poistamisesta tai luovutuksesta on määritettävä nettomääräisen luovutustulon ja omaisuuserän kirjanpitoarvon välisenä erotuksena ja kirjattava tulosvaikutteisesti (paitsi milloin IFRS 16 edellyttää erilaista menettelyä myynti- ja takaisinvuokraustapauksessa) sillä kaudella, jonka aikana kiinteistö poistetaan käytöstä tai luovutetaan.
                     
                  
                     
                        70
                     
                     
                        Sijoituskiinteistön taseesta pois kirjaamisesta johtuvaan voittoon tai tappioon sisällytettävä vastikemäärä määritetään transaktiohinnan määrittämistä koskevien, IFRS 15:n kappaleisiin 47–72 sisältyvien vaatimusten mukaisesti. Myöhemmät muutokset voittoon tai tappioon sisällytetyssä arvioidussa vastikemäärässä on käsiteltävä kirjanpidossa IFRS 15:een sisältyvien transaktiohinnan muutoksia koskevien vaatimusten mukaisesti.
                     
                  
                     
                        71
                     
                     
                        Yhteisö soveltaa velkoihin, joita sille jää sijoituskiinteistön luovutuksen jälkeen, IAS 37:ää tai muita soveltuvia standardeja.
                     
                  
                     
                        
                           72
                        
                     
                     
                        Kolmansilta osapuolilta saatava korvaus sijoituskiinteistöstä, joka on arvoltaan alentunut, joka on menetetty tai josta on luovuttu, on kirjattava tulosvaikutteisesti silloin, kun oikeus korvauksen saamiseen syntyy.
                     
                  
                     
                        73
                     
                     
                        Sijoituskiinteistöjen arvonalentumiset tai menetykset, niihin liittyvät korvausvaateet kolmansille osapuolille tai näiden maksamat korvaukset sekä mahdollisesti myöhemmin tapahtuva korvaavien omaisuuserien osto tai rakentaminen ovat erillisiä taloudellisia tapahtumia ja niitä käsitellään kirjanpidossa erikseen seuraavasti:
                        
                                    a)
                                 
                                 
                                    sijoituskiinteistöjen arvonalentumiset kirjataan IAS 36:n mukaisesti;
                                 
                              
                                    b)
                                 
                                 
                                    sijoituskiinteistöjen käytöstä poistamiset tai luovutukset kirjataan tämän standardin kappaleiden 66–71 mukaisesti;
                                 
                              
                                    c)
                                 
                                 
                                    kolmansilta osapuolilta saatava korvaus sijoituskiinteistöstä, joka on arvoltaan alentunut, joka on menetetty tai josta on luovuttu, kirjataan tulosvaikutteisesti silloin, kun oikeus korvauksen saamiseen syntyy; ja
                                 
                              
                                    d)
                                 
                                 
                                    aiempaa omaisuuserää korvaavien kunnostettujen, ostettujen tai rakennettujen omaisuuserien hankintameno määritetään tämän standardin kappaleiden 20–29 mukaisesti.
                                 
                              
                  TILINPÄÄTÖKSESSÄ ESITETTÄVÄT TIEDOT
            
               Käyvän arvon malli ja hankintamenomalli
            
            
                     
                        74
                     
                     
                        Tässä mainittavat tilinpäätöksessä esitettävät tiedot esitetään IFRS 16:n mukaisten tietojen lisäksi. IFRS 16:n mukaan sijoituskiinteistön omistaja esittää vuokralle antajilta vaadittavat tiedot tekemistään vuokrasopimuksista. Vuokralle ottaja, joka pitää sijoituskiinteistöä hallussaan käyttöoikeusomaisuuseränä, esittää IFRS 16:n mukaiset vuokralle ottajalta vaadittavat tiedot ja IFRS 16:n mukaan vuokralle antajalta vaadittavat tiedot tekemistään operatiivisista vuokrasopimuksista.
                     
                  
                     
                        
                           75
                        
                     
                     
                        Yhteisön on esitettävä tilinpäätöksessään:
                        
                                    
                                       a)
                                    
                                 
                                 
                                    
                                       soveltaako se käyvän arvon mallia vai hankintamenomallia;
                                    
                                 
                              
                                    
                                       b)
                                    
                                 
                                 
                                    [poistettu]
                                 
                              
                                    
                                       c)
                                    
                                 
                                 
                                    
                                       luokittelun ollessa vaikeaa (ks. kappale 14) kriteerit, joita se käyttää sijoituskiinteistöjen erottamiseen omassa käytössä olevista kiinteistöistä ja kiinteistöistä, jotka pidetään tarkoituksena myydä ne tavanomaisessa liiketoiminnassa;
                                    
                                 
                              
                                    
                                       d)
                                    
                                 
                                 
                                    [poistettu]
                                 
                              
                                    
                                       e)
                                    
                                 
                                 
                                    
                                       missä määrin sijoituskiinteistöjen käypä arvo (taseeseen merkitty tai liitetietona esitetty) perustuu arvioon, jonka on tehnyt riippumaton, tunnustetun ja asianmukaisen ammatillisen pätevyyden omaava arvioija, jolla on viimeaikaista kokemusta sijainniltaan ja tyypiltään vastaavanlaisista kiinteistöistä kuin arvioitavana oleva sijoituskiinteistö. Jos tällaista arviota ei ole tehty, tästä on annettava tieto:
                                    
                                 
                              
                                    
                                       f)
                                    
                                 
                                 
                                    
                                       tulosvaikutteisesti kirjatut:
                                    
                                    
                                                
                                                   i)
                                                
                                             
                                             
                                                
                                                   vuokratuotot sijoituskiinteistöistä;
                                                
                                             
                                          
                                                
                                                   ii)
                                                
                                             
                                             
                                                
                                                   välittömät hoitokulut (korjaukset ja huolto mukaan lukien) sijoituskiinteistöistä, jotka ovat kerryttäneet vuokratuottoa kaudella;
                                                
                                             
                                          
                                                
                                                   iii)
                                                
                                             
                                             
                                                
                                                   välittömät hoitokulut (korjaukset ja huolto mukaan lukien) sijoituskiinteistöistä, jotka eivät ole kerryttäneet vuokratuottoa kaudella; ja
                                                
                                             
                                          
                                                
                                                   iv)
                                                
                                             
                                             
                                                
                                                   tulosvaikutteisesti kirjattu kertynyt käyvän arvon muutos myytäessä sijoituskiinteistö omaisuusryhmästä, johon sovelletaan hankintamenomallia, ryhmään, johon sovelletaan käyvän arvon mallia (ks. kappale 32C):
                                                
                                             
                                          
                              
                                    
                                       g)
                                    
                                 
                                 
                                    
                                       sijoituskiinteistöjen realisoitavuutta tai tuoton ja myyntitulon siirtämistä koskevien rajoitusten olemassaolo ja määrät;
                                    
                                 
                              
                                    
                                       h)
                                    
                                 
                                 
                                    
                                       sopimukseen perustuvat velvoitteet, jotka koskevat sijoituskiinteistöjen ostamista, rakentamista tai kehittämistä taikka niiden korjaamista, huoltoa tai parannuksia.
                                    
                                 
                              
                  
               Käyvän arvon malli
            
            
                     
                        
                           76
                        
                     
                     
                        Jos yhteisö soveltaa kappaleissa 33–55 esitettyä käyvän arvon mallia, sen on esitettävä kappaleen 75 edellyttämien tietojen lisäksi sijoituskiinteistöjen kauden alun ja lopun kirjanpitoarvojen välinen täsmäytyslaskelma, joka osoittaa:
                        
                                    
                                       a)
                                    
                                 
                                 
                                    
                                       lisäykset, erikseen hankinnoista johtuvat ja myöhemmin toteutuneista omaisuuserän kirjanpitoarvoon sisällytetyistä menoista johtuvat;
                                    
                                 
                              
                                    
                                       b)
                                    
                                 
                                 
                                    
                                       lisäykset, jotka johtuvat liiketoimintojen yhdistämisten kautta toteutuneista hankinnoista;
                                    
                                 
                              
                                    
                                       c)
                                    
                                 
                                 
                                    
                                       omaisuuserät, jotka on luokiteltu myytävänä oleviksi tai sisältyvät myytävänä olevaksi luokiteltuun luovutettavien erien ryhmään IFRS 5:n mukaisesti, sekä muut vähennykset;
                                    
                                 
                              
                                    
                                       d)
                                    
                                 
                                 
                                    
                                       käypää arvoa koskevista oikaisuista johtuvat nettomääräiset voitot tai tappiot;
                                    
                                 
                              
                                    
                                       e)
                                    
                                 
                                 
                                    
                                       nettomääräiset kurssierot, jotka johtuvat tilinpäätöksen muuntamisesta esittämisvaluuttaan ja ulkomaisen yksikön muuntamisesta raportoivan yhteisön esittämisvaluuttaan;
                                    
                                 
                              
                                    
                                       f)
                                    
                                 
                                 
                                    
                                       siirrot vaihto-omaisuuteen ja omaan käyttöön sekä vaihto-omaisuudesta ja omasta käytöstä;
                                    
                                 
                              
                                    
                                       g)
                                    
                                 
                                 
                                    
                                       muut muutokset.
                                    
                                 
                              
                  
                     
                        
                           77
                        
                     
                     
                        Jos sijoituskiinteistöstä saatua arviota muutetaan merkittävästi tilinpäätöstä laadittaessa esimerkiksi erikseen taseeseen merkittyjen varojen tai velkojen kahdenkertaisen huomioon ottamisen välttämiseksi kappaleessa 50 kuvatulla tavalla, yhteisön on esitettävä saadun arvion ja tilinpäätökseen merkityn oikaistun arvon välinen täsmäytyslaskelma, joka osoittaa erikseen mahdollisesti lisätyt kirjatut vuokrasopimusvelat ja kaikki muut merkittävät oikaisut.
                     
                  
                     
                        
                           78
                        
                     
                     
                        Kun yhteisö kappaleessa 53 tarkoitetuissa poikkeuksellisissa tapauksissa arvostaa jonkin sijoituskiinteistön IAS 16:n mukaista hankintamenomallia käyttäen tai IFRS 16:n mukaisesti, kappaleen 76 mukainen täsmäytyslaskelma on esitettävä erikseen kyseisistä sijoituskiinteistöistä ja muista sijoituskiinteistöistä. Lisäksi yhteisön on esitettävä tilinpäätöksessään:
                        
                                    
                                       a)
                                    
                                 
                                 
                                    
                                       kuvaus kyseisestä sijoituskiinteistöstä;
                                    
                                 
                              
                                    
                                       b)
                                    
                                 
                                 
                                    
                                       selostus siitä, miksi käypä arvo ei ole määritettävissä luotettavasti;
                                    
                                 
                              
                                    
                                       c)
                                    
                                 
                                 
                                    
                                       mikäli mahdollista, arvioitu vaihteluväli, jolle käypä arvo hyvin todennäköisesti osuu; ja
                                    
                                 
                              
                                    
                                       d)
                                    
                                 
                                 
                                    
                                       luovutettaessa sijoituskiinteistö, jota ei ole merkitty taseeseen käypään arvoon, esitetään:
                                    
                                    
                                                
                                                   i)
                                                
                                             
                                             
                                                
                                                   että yhteisö on luovuttanut sijoituskiinteistön, jota ei ole merkitty taseeseen käypään arvoon;
                                                
                                             
                                          
                                                
                                                   ii)
                                                
                                             
                                             
                                                
                                                   kyseisen sijoituskiinteistön myyntiajankohdan kirjanpitoarvo; ja
                                                
                                             
                                          
                                                
                                                   iii)
                                                
                                             
                                             
                                                
                                                   kirjattu voitto tai tappio.
                                                
                                             
                                          
                              
                  
               Hankintamenomalli
            
            
                     
                        
                           79
                        
                     
                     
                        Jos yhteisö soveltaa kappaleessa 56 esitettyä hankintamenomallia, sen on esitettävä tilinpäätöksessään kappaleessa 75 vaadittavien tietojen lisäksi:
                        
                                    
                                       a)
                                    
                                 
                                 
                                    
                                       käytetyt poistomenetelmät;
                                    
                                 
                              
                                    
                                       b)
                                    
                                 
                                 
                                    
                                       käytetyt taloudelliset vaikutusajat tai poistoprosentit;
                                    
                                 
                              
                                    
                                       c)
                                    
                                 
                                 
                                    
                                       bruttomääräinen kirjanpitoarvo ja kertyneet poistot (kertyneisiin arvonalentumistappioihin yhdistettyinä) kauden alussa ja lopussa;
                                    
                                 
                              
                                    
                                       d)
                                    
                                 
                                 
                                    
                                       sijoituskiinteistöjen kauden alun ja lopun kirjanpitoarvojen välinen täsmäytyslaskelma, joka osoittaa:
                                    
                                    
                                                
                                                   i)
                                                
                                             
                                             
                                                
                                                   lisäykset, hankinnoista johtuvat ja myöhemmin toteutuneista aktivoiduista menoista johtuvat erikseen;
                                                
                                             
                                          
                                                
                                                   ii)
                                                
                                             
                                             
                                                
                                                   lisäykset, jotka johtuvat liiketoimintojen yhdistämisten kautta toteutuneista hankinnoista;
                                                
                                             
                                          
                                                
                                                   iii)
                                                
                                             
                                             
                                                
                                                   omaisuuserät, jotka on luokiteltu myytävänä oleviksi tai sisältyvät myytävänä olevaksi luokiteltuun luovutettavien erien ryhmään IFRS 5:n mukaisesti, sekä muut vähennykset;
                                                
                                             
                                          
                                                
                                                   iv)
                                                
                                             
                                             
                                                
                                                   poistot;
                                                
                                             
                                          
                                                
                                                   v)
                                                
                                             
                                             
                                                
                                                   IAS 36:n mukaisesti kaudella kirjatut arvonalentumistappiot ja arvonalentumistappioiden peruutukset;
                                                
                                             
                                          
                                                
                                                   vi)
                                                
                                             
                                             
                                                
                                                   nettomääräisen kurssierot, jotka johtuvat tilinpäätöksen muuntamisesta esittämisvaluuttaan ja ulkomaisen yksikön muuntamisesta raportoivan yhteisön esittämisvaluuttaan;
                                                
                                             
                                          
                                                
                                                   vii)
                                                
                                             
                                             
                                                
                                                   siirrot vaihto-omaisuuteen ja omaan käyttöön sekä vaihto-omaisuudesta ja omasta käytöstä; ja
                                                
                                             
                                          
                                                
                                                   viii)
                                                
                                             
                                             
                                                
                                                   muut muutokset;
                                                
                                             
                                          
                              
                                    
                                       e)
                                    
                                 
                                 
                                    
                                       sijoituskiinteistöjen käypä arvo. Niissä kappaleessa 53 kuvatuissa poikkeuksellisissa tapauksissa, joissa yhteisö ei pysty määrittämään joidenkin sijoituskiinteistöjen käypää arvoa luotettavasti, sen on esitettävä:
                                    
                                    
                                                
                                                   i)
                                                
                                             
                                             
                                                
                                                   kuvaus kyseisestä sijoituskiinteistöstä;
                                                
                                             
                                          
                                                
                                                   ii)
                                                
                                             
                                             
                                                
                                                   selostus siitä, miksi käypä arvo ei ole määritettävissä luotettavasti;
                                                
                                             
                                          
                                                
                                                   iii)
                                                
                                             
                                             
                                                
                                                   mikäli mahdollista, arvioiden vaihtelualue, jolle käypä arvo hyvin todennäköisesti osuu.
                                                
                                             
                                          
                              
                  SIIRTYMÄSÄÄNNÖT
            
               Käyvän arvon malli
            
            
                     
                        
                           80
                        
                     
                     
                        Jos yhteisö on aikaisemmin soveltanut IAS 40:tä (2000) ja päättää nyt luokitella jotkin tai kaikki siihen vaadittavat edellytykset täyttävät, operatiivisella vuokrasopimuksella vuokralle otetut kiinteistöt ensimmäistä kertaa sijoituskiinteistöiksi ja käsitellä niitä sellaisina kirjanpidossa, sen on kirjattava tämän päätöksen vaikutus kertyneisiin voittovaroihin sen kauden alussa, jolla näin aletaan toimia. Lisäksi:
                        
                                    
                                       a)
                                    
                                 
                                 
                                    
                                       mikäli yhteisö on julkistanut (joko tilinpäätöksessä tai muutoin) näiden vuokraoikeuksien käyvän arvon jo aikaisemmilla kausilla (määritettynä sellaisella perusteella, joka vastaa IFRS 13:een sisältyvää käyvän arvon määritelmää) yhteisölle suositellaan, mutta siltä ei kuitenkaan edellytetä, että:
                                    
                                    
                                                
                                                   i)
                                                
                                             
                                             
                                                
                                                   se oikaisee kertyneiden voittovarojen alkusaldoa aikaisimmalla tilinpäätöksessä esitettävällä kaudella, jolta tällainen käypä arvo on julkistettu;
                                                
                                             
                                          
                                                
                                                   ii)
                                                
                                             
                                             
                                                
                                                   se oikaisee kyseisiä kausia koskevat vertailutiedot; ja
                                                
                                             
                                          
                              
                                    
                                       b)
                                    
                                 
                                 
                                    
                                       mikäli yhteisö ei ole aikaisemmin esittänyt kohdassa (a) tarkoitettua informaatiota, se ei saa oikaista vertailutietoja ja tästä on annettava tieto tilinpäätöksessä.
                                    
                                 
                              
                  
                     
                        81
                     
                     
                        Tämän standardin vaatima menettelytapa poikkeaa IAS 8:n vaatimasta menettelystä. IAS 8:n mukaan vertailutiedot on oikaistava, paitsi milloin oikaiseminen ei ole käytännössä mahdollista.
                     
                  
                     
                        82
                     
                     
                        Kun yhteisö soveltaa tätä standardia ensimmäistä kertaa, kauden alun kertyneisiin voittovaroihin tehtävä oikaisu sisältää myös uudelleenarvostusrahastoon mahdollisesti sisältyvän sijoituskiinteistöistä johtuvan määrän.
                     
                  
               Hankintamenomalli
            
            
                     
                        83
                     
                     
                        Kun hankintamenomallin valitseva yhteisö soveltaa tätä standardia ensimmäistä kertaa, tilinpäätöksen laatimisperiaatteiden muutoksiin sovelletaan IAS 8:aa. Tilinpäätöksen laatimisperiaatteiden muutoksen vaikutus sisältää myös uudelleenarvostusrahastoon mahdollisesti sisältyvän sijoituskiinteistöistä johtuvan määrän.
                     
                  
                     
                        
                           84
                        
                     
                     
                        Kappaleisiin 27–29 sisältyviä vaatimuksia, jotka koskevat vaihdossa saatujen sijoituskiinteistöjen alkuperäistä arvostamista, on sovellettava ei-takautuvasti vain tuleviin tapahtumiin.
                     
                  
               Liiketoimintojen yhdistäminen
            
            
                     
                        
                           84A
                        
                     
                     
                        Joulukuussa 2013 julkaistulla asiakirjalla Vuosittaiset parannukset 2011–2013 lisättiin kappale 14A sekä kappaletta 6 edeltävä otsikko. Yhteisön on sovellettava tätä muutosta sijoituskiinteistöjen hankintoihin ei-takautuvasti sen kauden alusta, jolla se ryhtyy soveltamaan muutosta. Näin ollen aiemmilla kausilla tapahtuneiden sijoituskiinteistöhankintojen kirjanpitokäsittelyä ei pidä oikaista. Yhteisö saa kuitenkin valintansa mukaan soveltaa muutosta yksittäisiin sijoituskiinteistöhankintoihin, jotka ovat tapahtuneet ennen ensimmäisen tilikauden alkua, joka on voimaantulopäivänä tai sen jälkeen, siinä ja vain siinä tapauksessa, että yhteisöllä on käytettävissään tarvittavat tiedot muutoksen soveltamiseksi näihin aikaisempiin liiketoimiin.
                     
                  
               IFRS 16
            
            
                     
                        
                           84B
                        
                     
                     
                        Yhteisön, joka soveltaa ensimmäisen kerran IFRS 16:ta ja siihen liittyviä tämän standardin muutoksia, on sovellettava IFRS 16:n liitteen C mukaisia siirtymäsääntöjä käyttöoikeusomaisuuseränä hallussaan pitämiinsä sijoituskiinteistöihin.
                     
                  VOIMAANTULO
            
                     
                        85
                     
                     
                        Yhteisön on sovellettava tätä standardia 1.1.2005 tai sen jälkeen alkavilla tilikausilla. Aikaisempi soveltaminen on suositeltavaa. Jos yhteisö soveltaa tätä standardia aikaisemmin kuin 1.1.2005 alkavalla kaudella, tästä on annettava tieto.
                     
                  
                     
                        85A
                     
                     
                        IAS 1 Tilinpäätöksen esittäminen (uudistettu 2007) aiheutti muutoksia IFRS-standardeissa kauttaaltaan käytettävään terminologiaan. Lisäksi se aiheutti muutoksen kappaleeseen 62. Yhteisön on sovellettava näitä muutoksia 1.1.2009 tai sen jälkeen alkavilla tilikausilla. Jos yhteisö soveltaa IAS 1:tä (uudistettu 2007) aikaisemmalla kaudella, muutoksia on sovellettava tällä aikaisemmalla kaudella.
                     
                  
                     
                        85B
                     
                     
                        Toukokuussa 2008 julkaistu asiakirja IFRS-standardeihin tehdyt parannukset aiheutti muutoksia kappaleisiin 8, 9, 48, 53, 54 ja 57, ja sen seurauksena poistettiin kappale 22 ja lisättiin kappaleet 53A ja 53B. Yhteisön on sovellettava näitä muutoksia ei-takautuvasti 1.1.2009 tai sen jälkeen alkavilla tilikausilla. Yhteisö saa soveltaa muutoksia rakenteilla oleviin sijoituskiinteistöihin alkaen mistä tahansa päivästä ennen 1.1.2009 edellyttäen, että rakenteilla olevien sijoituskiinteistöjen käyvät arvot on määritetty kyseisinä päivinä. Aikaisempi soveltaminen on sallittua. Jos yhteisö soveltaa muutoksia aikaisemmalla kaudella, sen on annettava tästä tieto ja samanaikaisesti sovellettava IAS 16:n Aineelliset käyttöomaisuushyödykkeet kappaleisiin 5 ja 81E tehtyjä muutoksia.
                     
                  
                     
                        85C
                     
                     
                        Toukokuussa 2011 julkaistulla asiakirjalla IFRS 13 muutettiin kappaleeseen 5 sisältyvää käyvän arvon määritelmää, muutettiin kappaleita 26, 29, 32, 40, 48, 53, 53B, 78–80 ja 85B sekä poistettiin kappaleet 36–39, 42–47, 49, 51 ja 75(d). Yhteisön on sovellettava näitä muutoksia, kun se soveltaa IFRS 13:ta.
                     
                  
                     
                        85D
                     
                     
                        Joulukuussa 2013 julkaistulla asiakirjalla Vuosittaiset parannukset 2011–2013 lisättiin otsikot ennen kappaletta 6 ja kappaleen 84 jälkeen sekä lisättiin kappaleet 14A ja 84A. Yhteisön on sovellettava näitä muutoksia 1.7.2014 tai sen jälkeen alkavilla tilikausilla. Aikaisempi soveltaminen on sallittua. Jos yhteisö soveltaa kyseisiä muutoksia aikaisemmalla kaudella, tästä on annettava tieto.
                     
                  
                     
                        85E
                     
                     
                        Toukokuussa 2014 julkaistulla asiakirjalla IFRS 15 Myyntituotot asiakassopimuksista muutettiin kappaleita 3(b), 9, 67 ja 70. Yhteisön on sovellettava näitä muutoksia, kun se soveltaa IFRS 15:tä.
                     
                  
                     
                        85F
                     
                     
                        Tammikuussa 2016 julkaistulla asiakirjalla IFRS 16 muutettiin IAS 40:n soveltamisalaa määrittelemällä sijoituskiinteistöt niin, että niihin kuuluvat sekä omistetut kiinteistöt että vuokralle ottajan käyttöoikeusomaisuuseränä hallussaan pitämät kiinteistöt. Asiakirjalla IFRS 16 muutettiin kappaleita 5, 7, 8, 9, 16, 20, 30, 41, 50, 53, 53A, 54, 56, 60, 61, 62, 67, 69, 74, 75, 77 ja 78, lisättiin kappaleet 19A, 29A, 40A ja 84B sekä siihen liittyvä otsikko ja poistettiin kappaleet 3, 6, 25, 26 ja 34. Yhteisön on sovellettava näitä muutoksia, kun se soveltaa IFRS 16:ta.
                     
                  IAS 40:n (2000) KUMOAMINEN
            
                     
                        86
                     
                     
                        Tämä standardi korvaa IAS 40:n Sijoituskiinteistöt (julkaistu vuonna 2000).